ޓެކާސް ޗެމްޕިއަންޝިޕްގެ ގްރޫޕް ސްޓޭޖްގެ ފަހު މެޗްތައް - ކުޅިވަރެ.ކޮމް\nޓެކާސް މައިލޯ ޗެމްޕިއަންޝިޕްގެ ގއ. އަތޮޅު މުބާރާތުގެ ގްރޫޕް ސްޓޭޖްގެ ފަހު ދެމެޗް މިއަދު ކުޅެވިގެން ދިޔައެވެ. މިގޮތުން ފުރަތަމަ މެޗްގައި ގއ. ނިލަންދޫ ޓީމާއި ކޮނޑޭ ޓީމް ބައްދަލުކުރި މެޗް ނިމިގެން ދިޔައީ 2-2 ލަނޑުން އެއްވަރުވެގެންނެވެ. ފޯރި ގަދަ ކުޅުމެއް ދެޓީމުގެ ފަރާތުން ފެނިގެންދިޔަ މިމެޗްގެ އެންމެ މޮޅު ކުޅުންތެރިއަކަށް ހޮވިފައިވަނީ ކޮނޑޭ ޓީމުގެ މުހައްމަދު އިންޝާއެވެ.\nދެވަނަ މެޗްގައި ވިލިނގިލި ޓީމާއި ބައްދަލުކުރީ މާމެންދޫގެ ފުޓްސަލް ޓީމެވެ. މިމެޗް 4-1 ލަނޑުން ކާމިޔާބުކުރީ މާމެންދޫ ފުޓްސަލް ޓީމެވެ. މިމެޗްގެ އެންމެ މޮޅު ކުޅުންތެރިއަކަށް ހޮވިފައިވަނީ މާމެންދޫ ޓީމުގެ ރައުހާން ރިއްފަތެވެ.\nގްރޫޕް ސްޓޭޖްގެ މެޗްތައް ކުޅެ ނިމުނުއިރު ތާވަލްގެ އެންމެ ކުރީގައި އޮވެ ފައިނަލުގެ ޖާގަ ކަށަވަރުކުރީ ކޮނޑޭ ޓީމެވެ.2މެޗުން މޮޅުވެ 1 މެޗުން އެއްވަރުމުވާއެކު އެޓީމަށް ޖުމްލަ7ޕޮއިންޓް ލިބިފައިވެއެވެ. ގްރޫޕްގެ ދެވަނަ ޓީމެއްގެ ގޮތުގައި2މެޗުން މޮޅުވެ6ޕޮއިންޓާއެކު ފައިނަލަށް ދަތުރުކުރީ މާމެންދޫ ޓީމެވެ. ނިލަންދޫ ޓީމަށް ޖުމްލަ ލިބުނީ4ޕޮއިންޓެވެ. ވިލިނގިލީ ޓީމަށް އެއްވެސް މެޗަކުން މޮޅެއް ލިބިފައި ނުވުމުން އެޓީމް މުބާރާތް ނިންމާލީ0ޕޮއިންޓާއެކުއެވެ.\nމާދަމާ މުބާރާތުގެ ފައިނަލް މެޗް ކުޅެން ވަނީ ހަމަޖެހިފައެވެ. ހަވީރު 16:30 ގައި ބައްދަލުކުރާނީ ކޮނޑޭ އަދި މާމެންދޫ ފުޓްސަލް ޓީމެވެ.\nވިލިނގިލީގައި ފުޓްބޯޅަ އެކަޑަމީއެއް ޤާއިމްކުރުމަށް ޝައުޤުވެރިވާ ފަރާތެއް ހޯދަނީ


(10 ފެބްރުއަރީ 2019 އާ ގުޅޭ)\n"ބޭރީތު ބުނެފިނަމަ އީޝަލްއާ އޮތް ގުޅުން ނިމިދާނެތަ؟" މީކާޢިލް އެއްސެވެ. އެ ސުވާލަށް ކުއްލިއަކަށް ޖަވާބުދޭން ރައުލްއަށް އުނދަގޫވިއެވެ. ބޭރީތުގެ ޚިޔާލެއް އޭނާއަށް އެއްގޮތަކަށް ވެސް ބުނާކަށް ނޭނގެއެވެ. އެހެންވިޔަސް ރައުލް ޤަބޫލުކުރަން ބޭނުންވަނީ އޭނާއަށް ބޭރީތު ކުރާ އިތުބާރުގެ ސަބަބުން ރައުލްގެ ނިންމުންތަކަށް ބޭރީތު ފާޑުނުކިޔާނޭ ކަމުގައެވެ.\n"ބައްޕަ... އެހެންބުނާނޭ ހިޔެއްނުވޭ" ރައުލްގެ ނަޒަރު މީކާޢިލްއާއި ޒިޔަޒެލްއާ ދެ މީހުންނަށް ހުއްޓާލިއެވެ.\n"ޔަގީނެއްނޫން ދޯ... ދެން އަދި އެއްކަންތައް... އަހަރެން ރައުލް ގާތުން ތި އުޅޭތަން ދޫކޮށް އަހަރެމެންގެ ގާތަށް މުޅި އުމުރަށް އައުމަށް އެދެފިނަމަ އަތުވެދާނަންތަ؟" މީކާޢިލް ހުރީ ރައުލްގެ މޫނުން ފާޅުވާ އަސަރުތަކަށް ފަރުވާތެރިކަމާއެކު ބަލާށެވެ.\n"އަނެއްކާ ބަސް ނީއްވަނީސް އޭނާގެ މައްޗަށް ބަސްބުނުމުހެ ހައްޤެއް އަހަރެންނަކަށްނެތް، ބައްޕަ ބުނާ އެއްޗެއް ޔަގީންވާނީ ބައްޕައާ ބައްދަލުވުމުން އެކަނި، އެކަމަކު އަހަންނަށް އީޝަލް ހިބަކޮށްދީފިނަމަ، އީޝަލް ހިތްހަމަޖެހޭ ކޮންމެ ނިންމުމަކާ އަހަރެން ހުންނާނީ ރުހިގެން... އެ ނިންމުމަކީ އޭނާގެ ބައްޕަގެ ގާތުގައި އުޅުން ކަމުގައިވާނަމަ އެގޮތަށް އެކަންވާނީ" ރައުލް ބުންޏެވެ. އޭނާގެ ދެ ލޮލުން އީޝަލްއާ ގުޅުވައި ރައުލް ސަމާސާއެއް ނުކުރާނޭކަން ފާޅުވެއެވެ.\n"އެހެންވީރު ދޭ... ބޭރީތުއާ މަޝްވަރާކޮށްފައި އެނބުރި އާދޭ، އޭނާގެ ބާރާއި އަނިޔާވެރިކަމުގައި އަހަރެންގެ އީޝަލް ބައިވެރިކުރާކަށް ޤަބޫލެއްނުވެވޭނެ، ރައުލްއަށް އީޝަލްގެ ހަޤީޤަތް އޮންނާނީ އެނގިފައި، ބޭރީތުގެ ކަންފަތަށް އެފަދަ ވާހަކައެއް އަޑުއިވިއްޖެނަމަ އޭނާގެ ނިޔަތް އީޝަލްއާ މެދު ބަދަލުވާނެ" މީކާޢިލްގެ ވާހަކަ ހުއްޓުވުމަށް ރައުލް އަތްތިލަ ހިއްލާލިއެވެ.\n"އަހަރެން ބުނީމެންނު އީޝަލް ރައްކާތެރިކުރާނަމޭ، ބައްޕަގެ ގޮތް އަހަންނަށް ރަނގަޅަށް އެނގޭ، އީޝަލްއާމެދު ކަންބޮޑުނުވޭ، އަހަރެންނަށް ބައްޕައާ ވާހަކަދައްކާނޭ ގޮތް އެނގޭ" ރައުލް ބުންޏެވެ. އިތުރު ވާހަކައެއް މީކާޢިލް ނުދެއްކުމުން ރައުލް އަނެއްކާ ވެސް ވާހަކަދެއްކިއެވެ.\n"ބައްޕަގެ ރުހުން ގެނެސްފިނަމަ އަހަރެންނަށް އީޝަލް ދޭނަންތަ؟" ރައުލް އެއްސެވެ. އިރުކޮޅަކު ހިމޭނުން ހުރެފައި މީކާޢިލް ބަލާލިއެވެ. އަދި ބޯޖަހާލީ އާނއެކޭ ބުނުމަށެވެ. މީކާޢިލްގެ އެ އިޝާރާތާއެކު ރައުލްގެ ތުންފަތަށް ލުއި ހިނިތުންވުމެއް ވެރިވިއެވެ.\n"އަހަރެމެން އިރުއަރަންވާއިރަށް އެނބުރި ދާންނަ، ދެން މިރަށަށް އަންނާނީ އީޝަލްއާ ކައިވެނިކުރަން" ރައުލް ބުންޏެވެ.\n"ކަލޭ އެނބުރި އަންނައިރު އަހަރެންނާއި އީޝަލް މިތަނުގައި ނުތިބެދާނެ، އެހެންވިޔަސް ކަލެއާ ޒިޔަޒެލް ބައްދަލުކުރާނެ، އީޝަލް ދަސްކުރަންޖެހޭ ކަންކަމާއި އޭނާގެ ތަމްރީނުތައް އަދި ނުނިމޭ، ކަލޭގެ ބަހަށް އެކަނި އަހަރެންނަށް އީޝަލް ދުލެއްނުކުރެވޭނެ، އެހެންވީމަ އޭނާ ތައްޔާރުވަންދެން ކަލޭ ޖެހޭނީ މަޑުކުރަން" މީކާޢިލް ބުންޏެވެ.\n"އެންމެ ރަނގަޅު... ތި ޝަރުތު ވެސް ޤަބޫލު، އެކަމަކު މިބުނާހެން އީޝަލް އަހަރެންނަށް ހިބަކޮށް ދޭން ޖެހޭނެ" ރައުލް ބުންޏެވެ. އިރުކޮޅަކު އޭނާއާ ހަތަރުކަޅި ހަމަކޮށްލައިގެން ހުރެފައި މީކާޢިލް ބޯޖަހާލީއެވެ. އެ އިޝާރާތުން ރައުލް ހިނިތުންވެލިއެވެ.\n"ދެން އެންމެ ރަނގަޅު ދިޔަޔަސް" މީކާޢިލް ބުންޏެވެ.\n"މި ގެއިން ނުކުތުމުގެ ކުރީން އީޝަލްއާ ބައްދަލުވެދާނެތަ؟ މިރޭ އަހަރެމެންގެ ދަތުރު ފެށޭނެކަން ބުނެލަން ބޭނުން، ދެން ބައްދަލުވާނޭ ދުވަހެއް ނޭނގޭތީ" އިންތަނުން ރައުލް ތެދުވެ މަޑުކޮށްލައިފައި ބުންޏެވެ.\n"އެންމެ ރަނގަޅު، އޭނާ އެބަހުރި މަތީ ފެންޑާގައި" މީކާޢިލް އަނގައިން ނުބުނެ ހުންނަން ފެށުމުން ޒިޔަޒެލް ކުރިއަށް ނުކުމެ ވާހަކަދެއްކިއެވެ. ރައުލް މަޑުކުރުމެއްނެތި އީޝަލްއާ ބައްދަލު ކުރަން ދިޔައެވެ.\nއީޝަލްގެ ގާތުން ރައުލް ފާޅުވިއެވެ. އީޝަލްއާއެކު އެތަނުގައި ލުގަލްބަންދާ އިނެވެ. ރައުލް އައުމުން ލުގަލްބަންދާ ނުދާން އިންދާ ވެސް އީޝަލް އޭނާ އެތަނުން ފޮނުވާލީއެވެ. އެ މަންޒަރު ދުށް މިޒަރެން ހޭންފެށުމުން އޭނާއާ ދިމާއަށް އައި ލުގަލްބަންދާ އަރުން ނުރުހުމުގެ އަޑެއް ލައްވާލިއެވެ.\n"އަހަރެން އިންތިޒާރު ކުރާނަން" ރައުލްއާއެކު އެކަނިވުމުން އީޝަލް ބުންޏެވެ.\n"އަޑު އެހީތަ؟" ރައުލް އަހާލިއެވެ. އެއާއެކު އީޝަލް ބޯޖަހާލިއެވެ.\n"އަހަރެންނަށް އެނގޭ އަހަރެންގެ ބައްޕައަކީ އަނިޔާވެރި ޖިންނިއެއްކަން، އެކަމަކު ބައެއްފަހަރު ބާރަކީ އެފަދައިން ހޯދޭ އެއްޗެއް، އަހަރެންނަށް އަހަރެންގެ ބައްޕަ ބަދަލުނުކުރެވުނަސް އީޝަލްއާއި ތި ޢާއިލާއަށް ދެރަގޮތެއް މެދުވެރިވިޔަކަ ނުދޭނަން، އަހަރެން ވަރަށް އަވަހަށް އެނބުރި އަންނާނަން، އޭގެ ފަހުގައި އަހަރެމެންގެ މުސްތަޤުބަލާމެދު ވާހަކަދައްކާނީ، އެންމެ ރަނގަޅުތަ؟" ރައުލް ބުންޏެވެ.\n"އެންމެ ރަނގަޅު" އީޝަލް އެއްބަސްވެލިއެވެ.\nއެނބުރިދާންވަންދެން ވެސް އީޝަލްއާއެކު ވަގުތު ހޭދަކުރަން ރައުލް ބޭނުމެވެ. އެހެންނަމަވެސް އެކަން އެގޮތަށްވާން ނެތްކަން އޭނާ އަމިއްލަ ނަފްސަށް ވިސްނައިދިނެވެ. އީޝަލްގެ ދެއަތްތިލައާއި ނިތްކުރީގައި އޭނާ ބޮސްދިނެވެ. އެނބުރި އައުމުގެ އުންމީދުގައި ހުރެ ކުރި ވަދާޢުގެ ސަލާމެއްގެ ގޮތުންނެވެ. އެންމެ ފަހުގެ ބަހެއްގެ ގޮތުގައި ރައުލް އެނބުރި އަންނަންދެން އޭނާގެ ހައްޤެއްގެ ގޮތުގައި އިނުމަށް އީޝަލްގެ ކަންފަތްދޮށުގައި ބުނެލިއެވެ. ވަކިވެގެން ދިޔަ ރައުލްއަށް މަޢުނަވީ ހިނިތުންވުމެއް އީޝަލް ރައްދުކުރަމުން ބޯޖަހާލިއެވެ. ހިތަށް ލިބެމުންދިޔަ ނުތަނަވަސްކަން އިތުރުވަމުން ދިޔައެއްކަމަކު އެކަން މޫނުން އީޝަލް ފާޅުނުކުރީ ރައުލް ވަކިވެގެންދާއިރު އެ މޫނުން އޭނާއަށް ފެންނަ ހަމައެކަނި އަސަރަކީ އުންމީދުން ފުރިގެންވީ ހިނިތުންވުމަކަށް ހެދުމުގެ ގަސްދުގައެވެ. ލުއި ހިނިތުންވުމެއް ރައުލްގެ މޫނުން ފާޅުވާއިރު އޭނާގެ ހާލަކީ ވެސް އެއީކަން އީޝަލްއަށް ޔަގީންވެއެވެ. އެ ހިނިތުންވުމުގައި ދެމިހުންނަން އިތުރު ހިތްވަރެއް އީޝަލްއަށް ލިބުނީ އެހެންވެއެވެ.\n"ރައުލް" އެންމެންގެ ތެރެއަށް ރައުލް އެނބުރި އައުމުން ރާވިން ގޮވާލިއެވެ. އެންމެން ވެސް ތިބީ ކަންތައް ހިނގި ގޮތެއް އެނގެން ބޭނުންވެފައެވެ.\n"އެނބުރިދާންވީ ވަގުތު ޖެހިއްޖެ" ރައުލް ބުންޏެވެ.\n"އީޝަލް... އޭނާ ނުލާތަ ދަނީ" ދާރިއުސް އެއްސެވެ. ސޭމެސް ނޫނީ ދެންތިބި އެންމެންނަށް ލިބުނީ ހައިރާންކަމެވެ.\n"އެމީހުން އީޝަލް ދޭން އެއްބަހެއްނުވި ދޯ" ސޭމެސް ބުންޏެވެ. އެއާއެކު ރައުލް ދެފަރާތަށް ބޯހޫރުވާލިއެވެ.\n"ބައްޕައަށް އަހަރެން މީހަކާ އިންނަން އުޅޭކަން އެނގެން ޖެހޭނެއެއްނު، ހަމައެކަނި އީޝަލްގެ ޢާއިލާގެ ބަހެއް އެނގިގެން ނުފުދޭނެއެއްނު" ރައުލް ބުންޏެވެ.\n"ބޭރީތު ޤަބޫލެއްނުވާނެ" ސޭމެސް ބުންޏެވެ.\n"ސޭމެސްއަށް އީޝަލް ކަމުނުދަނީތަ؟ އެހެންވެތަ ފެށުނީއްސުރެން ރައުލްގެ ގުޅުމަށް އެއްބާރުލުން ނުދެނީ" ހަތޯރު ބުންޏެވެ.\n"ކަލޭމެންނަށް ބޭރީތުގެ ގޮތް ނޭނގެނީތަ؟ އޭނާ އާދައިގެ ޖިންނިއަކާ ރައުލް ކައިވެނި ކުރަން އެއްބަސްވާނެތަ؟ އޭނާ ރައުލްއަށް ޓަކައި އަންހެނަކު ހޯދާކަން ޚުދު ރައުލްއަށް ވެސް އެނގޭނެ، އެކަން އެހެން އޮތްއިރު ފަހަރެއްގައި... ހަމަ ފަހަރެއްގައި... އީޝަލްގެ ޅަކަމާއި ރީތިކަން ބޭރީތަށް ކަމުގޮސްފާނެ، ރައުލް އެހާވަރަށް އީޝަލްއަށް ބޭނުންވާނަމަ، ބޭރީތުގެ ގާތުގައި ގެންގުޅޭ އަންހެނުން ފަދައިން ރައުލްއަށް ހުއްދަ ދީފާނެ ޖާރިޔާއެއް ފަދައިން ދާން ފަޅުފިލުވައިދޭން އީޝަލް ގެންގުޅެން، އެފަދަ އަންހެނެއްގެ ގޮތުގައި ރައުލްގެ ގާތުގައި ހުރެގެން އީޝަލްއަށް އޮތީ ކޮންއުފަލެއް، އެހެން އުޅޭން އީޝަލްގެ ޢާއިލާމީހުން އޭނާ ދޫކޮށްލާނެތަ؟ އަހަރެންނަށް އީޝަލް ކަމުނުދަކީނޫން، އެ އަންހެންކުއްޖާގެ މަޢުސޫމްކަން ގެއްލެން ބޭނުންނުވަނީ، އަހަރެމެންގެ ތެރެއަށް އެ އަންހެންކުއްޖާ ގެންދިއުމަކީ ރަނގަޅުކަމަކަށް އަހަރެންނަށް ނުފެންނަނީ، ރައުލްދެކެ އޭނާ ލޯބިވާކަން އެނގޭ، ރައުލްގެ އުފާވެރިކަން ވެސް އަހަރެންނަށް ފެނޭ... ތި ދެ މީހުން އެކުގައިވާތަން ދުށުމަށް ހިތް އެދޭ... ހަމައެއާ އެއްވަރަށް އަހަރެންގެ ހިތް ބިރު ވެސް ގަނޭ، ރައުލް... ކަލެއަކީ ބޭރީތަށް މުހިންމު ޖިންނިއެއް، އަނެއްކޮޅުން އެ މީހުންގެ ތެރޭގައި ކަލެއަށް ހަމަޖެހޭ ދިރިއުޅުމެއް ލިބިދާނޭ ހީވޭތަ؟ އަހަރެން މިދައްކަނީ ކަންއޮތް ގޮތުގެ ވާހަކަ، ބޭރީތު ޚިޔާރުކުރާ އަންހެނަކާ ކަލޭ ކައިވެނިކޮށްފިނަމަ ފަހަރެއްގައި ކަލެއަށް ހަމަޖެހޭ ދިރިއުޅުމެއް ލިބިދާނެ، އޭރުން ކަލޭގެ ފުރާނައަށް ފާރަލާ ޖިންނީންގެ ކިބައިން ވެސް ސަލާމަތެއް ލިބިދާނެ" ސޭމެސްގެ ވާހަކައިން އެންމެން ހިމޭންވިއެވެ. އޭނާ ހާމަ އެކުރީ ތެދުކަން އެންމެނަށް ވެސް ޤަބޫލުކުރެވެއެވެ.\n"އީޝަލްއަށް ދެރަގޮތެއްނުވާނެ" އިރުކޮޅަކު އިނދެފައި ހަތޯރު މަޑުމަޑުން ބުންޏެވެ.\n"ތެދެއް... އަހަރެމެން ވެސް މިތިބީނު" ރާވިން ބުންޏެވެ. އޭނާގެ ބަހަށް ގާތުގައި އިން ޔާފިއާ ވެސް އެއްބަސްވެއްޖެއެވެ.\nދާރިއުސް އިސްޖަހާލި ގޮތަށް އިސް އުފުލާ ވެސް ނުލިއެވެ. ގަނޑުވަރުގައި އޭނާގެ މަންމައާމެދު ކަންތައްވާ ގޮތް ދާރިއުސްއަށް އެނގެއެވެ. އެފަދައިން އީޝަލްއަށް ކަންތައްވުމަކީ އޭނާ ކުޑަކޮށް ވެސް އެދެނޭ ކަމެއްނޫނެވެ. އަނެއްކޮޅުން ރައުލްއަށް އޭނާ ވަރަށް އިތުބާރުކުރެއެވެ. އީޝަލްއާމެދު އެފަދައިން ކަންތައްވާން ރައުލް ދޫކޮށްނުލާނޭކަން ދާރިއުސް ޤަބޫލުކުރެއެވެ. ނަމަވެސް ކަންބޮޑުވަނީ ބޭރީތުގެ ޢަމަލުތައް ހުންނާނޭ ގޮތެއް ނޭނގޭތީއެވެ.\n"ކަންތައްވާނޭ ގޮތެއް ބުނާކަށް އަހަރެންނަކަށް ވެސް ނޭނގޭ... މިތަނުގައި މިތިބީ އަހަރެން އެބަޔަކަށް ވަރަށް އިތުބާރުކުރާ ބައެއް، ދަތަރު ފެށުމުގެ ކުރީން އަހަރެންނަށް ވަޢުދުވޭ މި ރަށުން ފެނުނު ކަންތައްތަކާއި އިވުނު އަޑުތަކުގެ ވާހަކަތައް އެއްވެސް ޖިންނިއަކަށް ކިޔައިނުދޭނަންކަމުގައި، ޚާއްޞަކޮށް އީޝަލްގެ އެއްވެސް ކަމެއް... އޭނާގެ ވާހަކަ ބައްޕައާ ހަމައަށް ގެންދާނީ ޚުދު އަހަރެން" ރައުލް ވަކިވަކިން އެތަނުގައި ތިބި ކޮންމެ މީހަކަށް ބަލާލިއެވެ.\n"ވަޢުދުވަން... ޚާއްޞަކޮށް އަހަރެންގެ ޢާއިލާގެ ގޮތް އަހަންނަށް އެނގޭ، ރައުލް ކަންބޮޑުނުވޭ" ހަތޯރު ބުންޏެވެ. އެއާއެކު ދެން ތިބި އެންމެން ވެސް ރައުލް އެދުނު ކަންތަކަށް ވަޢުދުވިއެވެ.\n"ދާރިއުސް، އަހަރެންގެ އެއްޗެހި ނަގާ" އިންތަނުން ރައުލް ތެދުވެ ބުނެލިއެވެ. އެއާއެކު ދާރިއުސް ހަލުވިކަމާއެކު މޫދަށް ފައިބައިގެން ހިނގައްޖެވެ. ރައުލް ވެސް ފޭބީ މޫދަށެވެ. އަލިފާންގަނޑު ހުލިވެފައި ހުއްޓެއްކަމަކު އޭގެ މައްޗަށް ވެލިއަޅައި އެކޮށް ނިއްވާލުމަށްފަހު އެންމެން ރައުލްގެ ފަހަތުން މޫދަށް ފޭބިއެވެ.\nލޮނުގަނޑުގެ ތެރެއަށް އެންމެން ފީނައިގަތެވެ. ސޭމެސްއެކޭ ރަނާއި ކަޅުގެ ދިހުން އަރާ ފެން ހަރުފައެކޭ އެއްގޮތެވެ. ހަމައެކަނި ތަފާތަކީ އޭނާ ހަރުފައަކަށް ދެވޭ ހިސާބަށްވުރެ ފުނަށް ދަތުރުކުރާކަމެވެ. ފެނުގައި ޖެހުމުން އެންމެންގެ ހަންގަނޑު ވެސް އިހުނަށްވުރެ ކަޅުވިއެވެ. ބަދަލު ނާންނަނީ ރައުލްއަށެވެ. ފެށުނީއްސުރެން ސޭމެސްއެކޭ އެއްގޮތަށް އޭނާއަކީ ތަފާތު ޖިންނިއެކެވެ. އެ އެންމެނަށްވުރެ ރައުލްގެ ޝަޙުޞިއްޔަތު ވަރުގަދައެވެ.\nމޫދު ވިނައިގައި އައްސާފައި އޮތް ބޮނޑިވަރު ދާރިއުސް ނިއުޅާލިއެވެ. އަދި ރައުލްގެ ކުރިމަތީ ހުއްޓި އެ ތަކެތި އޭނާއަށް ދިއްކޮށްލިއެވެ. އެހިނދު ރައުލްގެ ގައިގާވާ ތުނި ފޮތިގަނޑު ދޫކޮށްލައި ދާރިއުސްގެ އަތުގެ ތެރޭގައި ހުރި އެއްޗެހި ލާންފެށިއެވެ. ވައަތު ހިކަނދި މަސްގަނޑުގައި ބޭރީތުގެ ރަސްކަމުގެ ނިޝާން ޖެހި އެއްކޮޅުން ކެނޑި، ރަން އުޅައެއް ރައުލް އެޅުވިއެވެ. އެއީ އޭނާގެ މަޤާމާއި ރަސްކަމުގެ ޝަރަފު އަންގައިދޭ ރަމްޒެކެވެ. ކަނާތު ކަންފަތުގައި އަބަދުވެސް ލާފައި ހުންނަ ރަނުގެ ކަންފަތުމުދި އެލުވާލިއެވެ. އެއީ ޔާޤޫތެއްގައި ދޫނިފިޔައެއް އެލުވާފައިވާ ގޮތަށް ހަދާފައިވާ ކަންފަތު މުދިއެކެވެ. އަދި ރަސްކަމުގެ ޝާހީ ހެދުންކޮޅެއް އޭނާ އެޅިއެވެ. ހަނގުރާމައިގައި ރައުލްގެ ބާރަކީ ވައަތަށް ވާއިރު އޭނާގެ ޝަހީ ކަނޑި އޮތީ ވައަތްފަރާތުން އުނުގައި އަޅުވާފައެވެ. ރީތިހާ ކުލަކުލައިގެ ޖަވާހިރުން ފަރުމާކޮށްފައިވާ ރަނުގެ އުރައެއްގައެވެ. އެންމެ ފަހުގެ ކަމަކަށް ބޮލުގައި އޭނާއަކީ މަހާކަލަމިންޖާއެއްކަން އަންގައިދޭ "ތާޖު" އެޅިއެވެ. މިހާރު ފެންނަން ހުރި ރައުލްގެ ހައިބަތު އެތައްގުނައެއް އިތުރުވެއްޖެއެވެ. އޭނާގެ ގާތުގައި ތިބި އެންމެންގެ މޫނުތަކުގައި އިހު ފެންނަމުންދިޔަ ހިނިތުންވުން ފިލައި ހިނގައްޖެއެވެ. އެންމެންގެ ތަބީޢަތް ދާދި ކުޑަ ހިނދުކޮޅެއްގެ ތެރޭގައި އެމީހުން އެޅި ފޭރާމާއެކު ބަދަލުވީ ކަހަލައެވެ.\nވެނެއް ފަދައިން ލޮނުގެ ތެރޭގައި ދަތުރުކުރަމުން މާކަނޑަށް ނުކުމެ ލޮނުގަނޑުން މައްޗަށް ރައުލް ބޯހިތްލާލިއެވެ. އަދި ދޫކޮށްފައި އައި ރަށަށް ބަލާލިއެވެ. އޭނާގެ މޭގައި އެއްއަތް ޖައްސާލެވުނީ އެ ހިތުން އީޝަލްގެ ނަން ގޮވާތީއެވެ. އޭނާ ފަދައިން ދެން ތިބި އެންމެން ވެސް ލޮނުގަނޑުން މައްޗަށް ބޯހިއްލައިލާ ބަލަން ތިއްބެވެ. ރައުލްގެ އިޝާރާތަކަށް މަޑުކޮށްގެންނެވެ. ރަށުގެ ރީތި މަލަމަތި ލޮލުގައި ފޮރުވާލާ ފަދައިން ދިގު ނޭވާއަކާއެކު ރައުލް ދެ ލޯ މަރާލިއެވެ. އަދި އަޑިއަށް ފީނައިގަތެވެ.\nނިދަން ނުވަދެ އިރުމަތީ ފެންޑާގައި އީޝަލް ހުރިކަން އެނގި މީކާޢީލް އެތަނަށް އައެވެ. އޭރު އީޝަލްއަށް ބަލަހައްޓައިގެން ދުރުގައި ލުގަލްބަންދާ އިންތަން މީކާޢިލްއަށް ފެނުނެވެ. މަޑުމަޑުން އައިސް ލުގަލްބަންދާއަށް އެތަނުން ދިއުމަށް އިޝާރާތްކުރަމުން ދަރިފުޅުގެ ގާތުގައި މީކާޢިލް މަޑުކޮށްލިއެވެ.\n"ރައުލް އޭނާގެ މަންޒިލަށް އެނބުރި ދިއުމަށް ދަތުރު ފަށައިފި" މީކާޢިލް ބުންޏެވެ. އީޝަލް މަޑުމަޑުން ބޯޖަހާލީއެވެ.\n"ދަރިފުޅު ނިދަންދާންވީނު، މާ ދަމާ އަހަރެމެންގެ މަސައްކަތް ވެސް ފެށޭނެ" މީކާޢިލް ބުންޏެވެ.\n"ބައްޕަ އަޅުގަނޑަށް އިތުބާރު ނުކުރަންތަ؟" ދުރު ބަލަހައްޓައިގެން ހުރެ އީޝަލް ބުންޏެވެ.\n"ކިހިނެއްވީ؟ އީޝަލްއަށް މި ތަމްރީނުތައް މުހިންމުކަން ނޭނގެނީތަ؟" މީކާޢިލްއަށް އީޝަލްގެ ސުވާލުގެ މުރާދެއް ނުވިސްނުނުކަން އޭނާ ދެއްކި ވާހަކައިން އެނގުނެވެ. އެހިނދު އީޝަލް އެނބުރި މީކާޢިލްއާ ކުރިމަތިލިއެވެ.\n"އަޅުގަނޑު ދިޔައީ ބައްޕަގެ ހުއްދަ ލިބުނީމަ، ރައުލްއާ ބައްދަލުކޮށްފައި އޭނާއާއެކު އަންނާނޭކަމުގެ ޔަގީންކަން އަޅުގަނޑު ދިނިން، ދެން ކީއްވެ އެތަނަށް އައީ؟ ރައުލްއާއެކު އަޅުގަނޑު ބައްދަލުކޮށްލަން ލިބުނު ހަމައެކަނި ވަގުތުކޮޅުގައި ވެސް ބައްޕަ އަޅުގަނޑަށް ފާރަލާންޖެހުނީ ކީއްވެ؟ ރައުލް ހުއްޓުވީ ދުރުގައި ހުރީ ކާކުކަން އަޅުގަނޑަށް ޔަގީންވާތީ... އޭނާ އަބަދުވެސް ސަމާލުކަން ދޭ ވަށައިގެން އުޅޭ ޖިންނީންނަށް، އެހެން ޖިންނީން އަޅުގަނޑުމެންގެ ދެމެދުގައި ދެކެވޭ ވާހަކަތައް އަޑުއަހާފާނޭތީ އެކަމާ އޭނާ ފާރަވެރިވޭ.... އެއީ އަޅުގަނޑަށް ޓަކައި އޭނާ ކުރާކަމެއްކަން އެނގޭ، ޖިންނީންގެ ތެރޭގައި އަޅުގަނޑާ ގުޅުވައި ހުތުރު ދޮގުތަކެއް ފަތުރާފާނޭތީވެ، އެމީހުންގެ ނުފޫޒު އަޅުގަނޑަށް ފޯރާފާނެތީ" އީޝަލް ބުންޏެވެ. އެއާއެކު ކުށްވެރިއަކު ފަދައިން މީކާޢިލް އިސްޖަހާލިއެވެ.\n"އީޝަލް، ދަރިފުޅު ބޮޑުވެއްޖެކަން ޤަބޫލުކުރަން ބައްޕައަށް ފަސޭހައެއްނޫން" އީޝަލް ހިމޭންވެ ހުރުމުން މީކާޢިލް ބުންޏެވެ.\n"އަޅުގަނޑު ހުންނާނީ ފަތިހަށް ތައްޔާރުވެގެން، އިރާދަކުރެއްވިއްޔާ ރައުލް އެނބުރި އަންނަންވާއިރަށް އަޅުގަނޑުގެ މީހުންނާއެކު އެ މީހުންނާ އެއްސަފެއްގައި ހުރެ ނުރައްކަލާ ކުރިމަތިލެވޭނޭ ވަރަށް އަޅުގަނޑު ތައްޔާރުވާނަން، އަޅުގަނޑު ލޯބިވާ މީހުންގެ ދުޝްމަނުން އަޅުގަނޑުގެ ބުއްދިއާއި ދެއަތުން ﷲގެ ވާގިފުޅާއެކު ބަލިކުރާނަން" އީޝަލް ބުންޏެވެ. އަދި ކޮޓަރިއަށް ދިއުމަށް ހިނގައިގަންނަމުން މީކާޢިލްއާއި ކަރާކަރުޖައްސައި ސަލާމްކުރިއެވެ. ބައްޕައާ މެދު ހިތްބަރުކަމެއްނެތްކަމުގައި ބުނަމުން އީޝަލްއަށް އިތުބާރުކުރުމަށް އޭނާ އެދުނެވެ.\nފަތިސްވާން ކައިރިވެފައި ވަނިކޮށް ހިމޭންވެފައި އޮތް ގަނޑުވަރުގެ ތެރެއަށް ރައުލް ވަނީ ފާރަވެރީންނަށް އެނގުމެއްނެތިއެވެ. އެއީ އޭނާގެ ކުޅަދާނަކަމެވެ. އޭނާއާއެކު ދެން ތިބި އެންމެން ރައުލް ނިދަން ޚާއްޞަކޮށްފައި ހުންނަ ކޮޓަރިއަށް ޖަމާވިއެވެ. ނަމަވެސް އެއްވެސް ކަމަކާ މަޝްވަރައެއް ނުކުރެއެވެ. ދޫކޮށް އައި މަންޒިލާ ބެހޭ ގޮތުން އެކަކު ވެސް ބަހެއް ނުބުނެއެވެ. ކޮޓަރީގެ ހަތަރު ފާރަށް ވެސް ރައުލް އިތުބާރު ނުކުރަނީއެވެ.\n"ލާވީއަށް އަހަރެން އަތުވެއްޖެކަން އެނގިއްޖެއްޔާ ހުންނާނެ ފޯރި" ރައުލްގެ އެނދަށް އުއްޑުން ވެއްޓިގަނެގެން އޮވެ ރާވިން ބުންޏެވެ. ރާވިންއާއި އޭނާގެ ބައްޕަ ލާވީ ވެސް މިހާރު ދިރިއުޅެނީ ގަނޑުވަރުގެ ބައެއްގައެވެ. ބޭރީތަށް ލާވީގެ ޚިޔާލުތަކާއި އޭނާގެ ލަފައާއި ނަޞޭޙަތުން ފައިދާކުރާއިރު އޭނާގެ ހުރިހާ ސިއްރެއް އެނގޭ މީހަކީ އެއީއެވެ. އެހެންވެ އޭނާއާ ގާތުގައި އުޅުމަށް ލާވީ ގަނޑުވަރަށް ގެނައީއެވެ. އެކަން އެގޮތަށް ނިންމީ ލާވީގެ އަނބިމީހާ މަރުވެ ރާވިން ވެސް ޒުވާންވީ ފަހުންނެވެ. އެހެންނަމަވެސް ރާވިންގެ ދިރިއުޅުން ގަނޑުވަރާ ގުޅުނީ އެއަށްވުރެ ކުރީންނެވެ. މުޅި ދުވަހު ބޭރީތުގެ އަރިހުގައި އުޅެން ޖެހިފައި އޮތް ލާވީގެ ހުރި ހަމައެކަނި ދަރިފުޅު ގަނޑުވަރު ތެރޭގައި އުޅޭ ރަސްގެފާނުގެ ފިރިހެން ބޭފުޅުންނާއެކު ބޮޑުވާން މެދުވެރިވީ ލާވީގެ މަޤާމުގެ ސަބަބުންނެވެ. އަނބިމީހާ ނެތުމުން ދަރިފުޅު ލޮލަށް ނުފެންނަ ހިސާބުގައި ހުރެ އެކުއްޖާ ރަނގަޅު ގޮތުގައި ބޮޑުނުކުރެވިދާނޭ ލާވީގެ ހިތުގައި އޮތްކަން ބޭރީތަށް އެނގުނީއެވެ. އެހެންވެ ލާވީގެ މަސައްކަތަށް އެކަމުން އަސަރުކޮށްފާނޭ ބޭރީތަށް ހީވާތީ އޭނާ އެފަދަ ނިންމުމެއްނިންމީއެވެ.\nއިރުކޮޅަކު ތިބުމަށްފަހު ރައުލްގެ އެންގުމަށް ކޮންމެ މީހަކު އެ މީހެއްގެ ކޮޓަރިއަށް ދާން ނުކުތެވެ. އެންމެން ނުކުތުމުން ތަންމަތީގައި ރައުލް އޮށޯތެވެ. ކޮޓަރީގެ މަތީ ފަންގިފިލާގައި އަޅާފައިވާ ކުރެހުމަށް އޭނާ ނަޒަރު ހުއްޓާލައިގެން އޮތެވެ. ނަމަވެސް އޭނާ ބަލަމުންދިޔައީ އެ ކުރެހުމަކަށްނޫނެވެ. އޭނާގެ ސިކުނޑިއާއި ހިތްވަނީ އެއްފިކުރަކުން ބަނދެވިފައެވެ.\nއިރުއަރައިދިޔައިރު ގަނޑުވަރު ތެރޭގައި ކޮޅުކޮޅަށް ހޭލަމޭލަވަމުން ދިޔަ ބާނދީންގެ ރަކި ހުނުމުގެ އަޑު އިވިއެވެ. އެ މީހުންގެ އަތްތަކުގެ މަތީ އެކި އެއްޗެހި އަތުރާފައިވާ ތަބަށްތަށް އުފުލުމުގައި ހޭބޯ ނާރާ އުޅޭ ކަހަލައެވެ. ރައުލްގެ ކޮޓަރީގެ އުސް ދޮރު ހުޅުވިގެން ދިޔަތަން ފެނި އެހިސާބުގައިވީ ބާނދީންގެ ލޯތަށް އެ ދިމާއަށް ހުއްޓުނެވެ. އޭރު އެބައިމީހުންގެ ލޯތަށް ތަރަތަރަޖަހައިގަތީ އެ ދޮރުން ނުކުންނަ މަޙުލޫޤު ދުށުމުގެ ޝައުގުވެރިކަމުގައެވެ. އެތަނުން ނުކުންނާނީ ކާކުކަން އެނގޭތީއެވެ. ޝަހުވާނީ އެދުންވެރިކަން އެ އަންހެނުންތަކުގެ ނިޔަތުގައިވާކަން އެ މޫނުތަކުން ވެސް ސިއްރެއްނުވެއެވެ. ނަމަވެސް ދޮރުން ނުކުތް ރައުލްގެ ނަޒަރު އެއިން ބާނދީއަކާ ހަމައަށް ނުފޯރިއެވެ. އެއްވެސް އަސަރެއްނުވާ މޫނަކާއެކު އޭނާ ކުރިއަށް ހިނގައިގަތީ މީހަކަށް ބަލާލުމެއްނެތިއެވެ. ފެންނަ ފެނުމަށް އޭނާއަކީ ހަރުކަށި ބޮޑާ ފިރިހެނެކެވެ.\n"އޭތް... ކަލޭމެންނަށް އެނގޭތަ؟... އަމީރު ރައުލްއަށް ޓަކައި ޝާހީ ރަސްދަރިކަނބަލަކު ގަނޑުވަރަށް ގެންނަން ހަމަޖެހިފަޔޯވަނީ، އެކަމާ ގުޅިގެންނޯ އޭނާ ގަނޑުވަރުދޫކޮށް ފިލީ" ރައުލް ތަންކޮޅެއް ދުރަށް ދިއުމުން ބަނދީގެ ތެރޭގައި ހުރި އަންހެންކުއްޖަކު ވާހަކަދެއްކިއެވެ.\n"އެ އަންހެންކުއްޖާގެ ދުވަސް ތިހެންޏާ ތި ދިޔައީ، އޭނާ ކަހަލަ، އަންހެނެކަށް ބޭނުންނުވާ ފިރިހެނަކު ކިހިނެއް ކައިވެނިކޮށްގެން އުޅޭނީ... ތިވާނީ ރަސްކަމުގެ ތެރެއިން ކުރެވޭ ސިޔާސީ ކައިވެންޏަކަށް" އެހެން ބާނދީއެއް ބުންޏެވެ.\n"ކަލޭމެން ތިކަހަލަ ވާހަކަދައްކަން ބިރެއްނުގަނޭތަ؟ އަހަރެން ނެތިން މިތާ ހުންނާކަށް" އެމީހުންގެ ތެރޭގައި ހުރެފައި ބާނދީއަކު އޭނާގެ މަސައްކަތަށް އެނބުރިގަތެވެ.\nކާކޮޓަރިއަށް ދިއުމުގެ ކުރީން ބޭރީތާ ބައްދަލުކޮށް އެނބުރި އައިކަމުގެ ޚަބަރުދޭން ރައުލް ބޭނުންވީއެވެ. އޭނާ މަޑުކުރީ ހެނދުނުގެ ނާސްތާއަށް ބޭރީތު ހޭލާނޭ އިރަކަށެވެ. މަޑު ހިނގުމުގައި އައި ރައުލްއަށް ބާނދީގެ މެދުގައި ދެކެވުނު ވާހަކަ އަޑުއިވުނެވެ. އެހެންނަމަވެސް އޭނާއަކީ އެގޮތަށް ދެކެވޭ ވާހަކަތަކަށް އެއްވެސް އިރެއްގައި އަޅާލި ޒުވާނެއްނޫނެވެ. ކުއްލިއަކަށް ރައުލް ސިހިފައި ބަލާލެވުނީ އެއްޗެއް ވެއްޓުނު އަޑަށެވެ. ހަމައެވަގުތު ގައިގާ ޖެހެން އެއްޗެއް އައުމުން އެކަމުން ރައުލް ރެކިލީ ހުސިޔާރުކަމާއެކުއެވެ. އެހިނދު ފިރިހެނެއްގެ ހުނުމުގެ އަޑުއިވުނެވެ. ރައުލްގެ ދާދި ގާތުން ފާޅުވި ޒުވާނާއަށް ބަލާލިއެވެ.\n"ޒަގަން" ރައުލްގެ ކުރިމަތީ ހުރި ޒުވާނަށް ގޮވާލިއިރު އެ އަޑުގައި ކުޑަވެސް ގާތްކަމެއްނެތެވެ.\n"ކަލޭ އެނބުރިއައީތަ؟" ހިނިއައިސްފައި ހުރެ ޒަގަން ބުންޏެވެ. އެ ސުވާލަށް ޖަވާބުދިނުން ރައުލްއަށް މުހިންމެނުވިއެވެ. އޭނާގެ ނަޒަރު ހުއްޓުނީ ވެއްޓި ތަޅައިގެން ގޮސްފައިވާ ފެންކަންވާރަށެވެ. އޭގެ ކައިރީ ހުއްޓިލައިގެން ޒުވާން ބާނދީއެއް ހުރީ އަނގަމަތި އެއްއަތުން ނިވާކޮށްލައިގެން އަނެއްއަތުން މޭގައި އަތްއަޅާލައިގެންނެވެ. އޭރު އެ ދެ ލޮލުން ފާޅުވަނީ އިންތިހާ ދަރަޖައިގެ ކަންބޮޑުވުމާއި ބިރެވެ. ރައުލް ބަލަން ހުރިތަން ފެނި ޒަގަން ނިކަން އަވަހަށް އެ ބާނދީއާ ގާތްވެލިއެވެ. އޭނާގެ ޢަމަލުތައް ފެނި ރައުލްއަށް ދެ ލޯ މަރާލެވުނެވެ.


Thaqdheeru hifeemaa dhen dhekkeyne baareh noave eve. - vNews.mv\nތަގުދީރު ހިފީމާ ދެން ދެއްކޭނެ ބާރެއް ނޯވެއެވެ.\n26 December 2017, 13:19\nއަތިރީގޭ މުހައްމަދު އަމީނު 1953 ވަނަ އަހަރު ދިވެހިރާއްޖޭގައި ޖުމްހޫރިއްޔަތެއް ގާއިމުކުރައްވައިގެން އުޅުއްވިއިރު އެމަނިކުފާނަށް ހަޖޫކިޔައިގެން ވަރަށް ގިނަ ބަޔަކަށް ބޮޑެތި އަދަބު ލިބުނެވެ. އޭގެތެރެއިން އެންމެ މަޝްހޫރު އެކަކީ އާދަންފުޅޭ ކިޔުނު މީހެކެވެ. މާލޭ މީހެކެވެ. ރައްޓެހީން ގިނަ ޒުވާނެކެވެ. އަމީނަށް ފާޑުކިޔުންތައް އަމާޒުވާން މެދުވެރިވި ކަންކަމުގެ ތެރެއިން އެއްކަމަކީ ގޮމާގޭ ސީދީގެ އަތް ކެޑުއްވުމެވެ. މިކަމަކީ މާލޭގެ ވަރަށް ގިނަބައެެއްގެ ނަފްރަތު އެމަނިކުފާނަށް ރައްދުވި ކަމެކެވެ. ގޮމާގޭ ސީދީގެ އަތް ކެޑުއްވީ އިސްލާމީ ސަރިޔަތް ގާއިމު ކުރެއްވުމުގެ ނަމުގަައެވެ. ސީދީ ކުރެއްވި ކަމެއް ކުރެެއްވީ މަޖަލަކަށެވެ. އަޖުމަ ބައްލަވައިލެއްވުމަށެވެ. ވައްކަމަކަށްވެސް ނުވާ ކަމެކެވެ. ދައުވާކުރާން ތިބި މީހުން ދައުވާއެއްވެސް ނުކުރިއެވެ. އެކަމަކުވެސް ދައުލަތުގެ ފަރާތުން މުހައްމަދު އަމީނު ދައުވާ ކުރައްވައިފިއެވެ.\nޖުމްހޫރީ ވެރިކަމެއް ގާއިމު ކުރައްވައިގެން މުހައްމަދު އަމީނު އުޅުއްވިޔަސް އިހުގެ ރަސްކަމުގެ އާދަތަކުގެ ތެރެއިން އެމަނިކުފާނު ހިތްޕުޅާވާ ބައެއް އާދަތައް ދެމެހެއްޓެވިއެވެ. އޭގެތެރެއިން އެއްކަމަކީ ހިއްޗަށްވަޑައިގަތުމެވެ. ހިއްޗަށްވަޑައިގަތުމަކީ ވަކި ޚާއްސަ ދުވަސް ދުވަހު ހަވީރު ނުވަތަ މިދުވަސް ދުވަހާއި ވިދިގެން އަންނަ ރޭރޭ ކުރާ ރަސްމީ ކަންތައް އަދާ ކުރެއްވުމަށް ރަދުން ހަތްކޮޅު ނަންގަވައިގެން ޚާއްސަ ވެގެންވާ ޒިޔާރަތެއްގެ ދޮށަށް ރަސްމީ އިއްޒަތުގައި ވަޑައިގަތުމެވެ.\nއެއްފަހަރަކު މާރީއްޗެއްކޮށް ނަލަހެދިވަޑައިގެން މުހައްމަދު އަމީނު ހިއްޗަށްވަޑައިގެންނެވީމާ މިތަން ދެކޭން ހުރެފައި އާދަންފުޅު ބުންޏެވެ. ނަމުގައި ރައްޔިތުންގެ ޖުމްހޫރީ ވެރިކަމެވެ. ކަމުގައި ދެއްކުންތެރި ރަސްކަމެވެ. ނަން ބަދަލުވިޔަސް ކަން ބަދަލެއް ނުވެއެވެ. މިއަޑު އަހާން ތިބި މީހުންގެ ތެރެއިން މީހަކު މުހައްމަދު އަމީނުގެ ކަންފަތްޕުޅަށް މިވާހަކަ އަރުވައިފިއެވެ. އަމީނު އިސްކުރެއްވީ މާވަރުގަދަ ކޯފާއެކެވެ.\nއާދަންފުޅަށް ނުކުރާ އަނިޔާއެއް ނެތެވެ. ބަނޑޭރިގޭ އަށިގޭގައި ބާއްވައިގެން ހަމައެކަނި ތެޅީއެއްނޫނެވެ. މާފަންނުކޮޅުގައި އޮންނަ އާދަންފުޅުގެ ގޯއްޗެއްވެސް އޭނާގެ ކިބައިން ވަކިކޮށް އެހެން މީހަކަށް ދީފިއެވެ. އާދަންފުޅު ބަރުބާދުކުރުމަށްޓަކައި ކޮށްފައި ނުކުރާކަށް އެއްކަމެއްވެސް ނެތެވެ. އުއްތަމަފަޑިޔާރަކަށް ހުންނެވީ ޖަލާލުއްދީނެވެ. އަމީނު ބޭނުންފުޅުވާ ހުރިހާ ގޮތަކަށް ފަޑިޔާރުގެއިން ދިޔައީ ނިޔާ އިއްވަމުންނެވެ. އާދަންފުޅުގެ އެންމެ ގާތް އެކުވެރީންގެ ތެރޭގައި ނުފޫޒުހުރި ކެރޭ އިލްމުވެރި ބޭފުޅުންވެސް ތިއްބެވިއެވެ. އޭގެތެރެއިން އެއްބޭފުޅަކީ ޝައިޚް މުހައްމަދު ޖަމީލެވެ.\nބައްލަވާން ހުންނަވާފައި ކެތްނުކުރެއްވިގެން ޝައިޚް ޖަމީލު ހަރުކޮށް ހިންގަވާފައި އަތިރީގެއަށް ވަޑައިގެން މުހައްމަދު އަމީނަށް ދެންނެވިއެވެ. މަނިކުފާނު ތިޔަ ކުރައްވާ ކަންކަން ދެކޭން ތަގުދީރު އެހުންނަނީ ހީލަހީލައެވެ. އެތަގުދީރު އައިސް ހިފާ ދުވަހަކުން މަނިކުފާނަށް ކުރެއްވޭނޭ ހަމަކަމެއްވެސް ނޯންނާނެއެވެ. މިބަސް ދަންނަވައިފައި ޝައިޚް ޖަމީލު ނުކުމެވަޑައިގެންފިއެވެ. މިގޮތަށް މިވާހަކަ ދެންނެވުމުގެ ހިތްވަރާއި ކެރުން ޖަމީލުގެ ކިބައިގައި ހުއްޓެވެ. އެއީ ގަޓު ހުރި ބޭފުޅެކެވެ. އެކަން ނާސިރުގެ ދައުރުގައި އުއްތަމަފަޑިޔާރަކަށް ހުންނަވައިގެންވެސް ޝައިޚް ޖަމީލު ދެއްކެވިއެވެ.\nޝައިޚް ޖަމީލު މިވާހަކަ ދެންނެވިތާ ގިނަ ދުވަސްތަކެއްނުވެ އަމީނުގެ ޖުމްހޫރިއްޔާގައި ނިމުމުގެ ސިއްކަ ޖެހިއްޖެއެވެ. އަމީނުގެ އާރާއި ބާރަށް ނިމުން އަތުވެެއްޖެއެވެ. އެންމެފަހުން މާލޭގެ ރައްޔިތުން ނުކުމެ ދުސްތޫރީ ހަމަތަކުން ބޭރުގައި އަމީނުގެ މައްޗަށް ނިޔާ އިއްވައި ހަމައެވަގުތުމެ މުލައްދަނޑީން އެ ނިޔާ ތަންފީޒުވެސްކޮށް ނިންމައިފިއެވެ. އަމީނަށް ލިބިވަޑައިގެންނެވި އަނިޔާގެ ވާހަކަ ލިޔާކަށް ނެތީމެވެ. ފޭރާމެއްވެސް ނެތި މެހިމާބުރު ފޮށޭން އަނގަމަތި ބައްތެއްޔެގެ ތެރެޔަށް އެއްލާލެވިފައި އޮންނެވިގޮތް ސިފަކުރާކަށްވެސް ނެތީމެވެ. އެއީ ލިޔަމުންމިދާ ވާހަކަޔަށް ކޮންމެހެން އިތުރުކުރާންޖެހޭ ބައެއްކަމަށް ނުދެކޭތީއެވެ.\nމަންޒަރުދެކޭން ވަރަށް ގިނަބަޔަކު އަތިރިމައްޗަށް ޖަމާވިއެވެ. އޭގެތެރޭގައި އާދަންފުޅަށް އަމީނު ކުރެއްވި އަނިޔާ ދުށް މީހުންވެސް ތިއްބެވެ. އެކަމާ ގުޅިގެން ޝައިޚް ޖަމީލު އަތިރީގެއަށް ވަޑައިގެން އަމީނަށް ދެންނެވީ ކޮން ވާހަކަފުޅެެއްކަން އެނގޭ މީހުންވެސް ތިއްބެވެ. އެހެންވީމާ އެމީހުންގެ ދުލުން އެދުވަހު ވަރަށް ގިނައިން އެވާހަކަ ބޭރުވިއެވެ. މިވާހަކަ ހަމަ މިގޮތަށް ޝައިޚް އަލީ ހުސައިންދީދީ ވިދާޅުވެގެން އަޑުއެހި ބައެެއް މީހުން އަދިވެސް ދުނިޔޭގައި އެބަތިއްބެވެ. ލިޔެ ޗާޕުކުރެވިފައި ނެތެއްކަމަކު މިއީ ހަގީގީ ވާހަކައެކެވެ.\nމިވާހަކަ މިއަދު ލިޔުމުގެ ބޭނުމަކީ މީހަކު ނުވަތަ ބަޔަކު ކިތަންމެ މޮޅު ތަދުބީރެއްކުޅަޔަސް ތަގުދީރާއި ނުކުޅެވޭނޭކަމުގެ މިސާލު އަހަރެމެންގެ އަމިއްލަ ތާރީޚުގެ ތެރެއިން ނެރެ ދެއްކުމެވެ. އާރާއި ބާރަކީ ވަގުތީ އެއްޗެއްކަމާއި ވަގުތީ ބާރެއްގެ މަސްތުގައި އަނިޔާވެރިކަން އިސްކުރީމާ އާޚިރުގައި އޭގެ ހިތި ނަތީޖާ ފެންނާނޭ ކަމުގެ ހެކި ދެއްކުމެވެ. މީސްމީހުންގެ ހަލާލު އާމްދަނީއަށް ހުރަސްއަޅައި ވަޒީފާތަކުން ވަކިކޮށް އަނިޔާވެރިކަން އިސްކުރާއިރު އަދި އެއަނިޔާތަކުގައި ބައިވެރިވެ އޭގައި ސިއްކަޖަހައިދޭއިރު ތަގުދީރު ހީލަހީލައި ހުންނަކަމާއި އެތަގުދީރު އައިސް ހިފީމާ ދެން ދެއްކޭނެ ބާރެއް ނޯންނަކަން ބުނެދިނުމެވެ. މިއީ ޝައިޚް ޖަމީލު ވިދާޅުވިހެން ބަދަލުނުވެ ކަންހިގަމުން އަންނަ މަގެވެ. މިމަގުން ހިގާން ނުޖެހޭ ޖައްބާރު އަނިޔާވެރިޔަކު މިދުނިޔެއަކަށް އަދި އުފަން ނުވެއެވެ.


Heyiru Ban'dah Thadhu Vumaky Mahssala Eh? - Vaguthu\nހޭ އިރު ބަނޑަށް ތަދުވުމަކީ މައްސަލައެއް؟\nބާރަށް ހޭ އިރު ވަރަށް ގިނަ ފަހަރު ބަނޑަށް ތަދުވާތަން އާދެއެވެ. ކޮންމެވެސް ސަބަބަކަށްޓަކައެވެ. އެހެންނަމަވެސް މިއީ ސިއްޙަތަށް ފައިދާ ނުރައްކާތެެރި ކަމެއް ތޯ ނުވަތަ މިއީ ބަޔެއްޔެއްގެ ސަބަބުންވާ ކަމެއްތޯ ސުވާލު އުފެއްދިން ހެއްޔެވެ.\nމާގަދަޔަށް ހޭނަމަ ބަނޑަށް ތަދުވުމަކީ އިންސާނާގެ ހަށިގަނޑުގައި ލައްވާފައިވާ ސިފައެކެވެ. މިއީ އެއްވެސް ހާލަތެއްގައި ނުރައްކާތެރި ކަމެއް ނޫނެވެ. ނުވަތަ ބައްޔެއްވެސް ނޫނެވެ. ގަދަޔަށް ހޭނަމަ ބަނޑަށް ތަދުވާ ސަބަބު ތިރީގައި އެވަނީ އެވެ.\nގަދައަށް ހޭނަމަ ނޭވާލެވޭ މިންވަރު އިތުރުވެގެންދެއެވެ. އެހެންކަމުން ފުއްޕާމޭ ފުޅާވެއެެވެ. މިއާއެކު ފުއްޕާމޭގެ ދަށުގައިވާ ޑައިފްރަމް، ތިރިއަށްދެއެވެ. ޑައިފްރަމް ތިރިއަށްދާ ވަގުތު ތިމާގެ ބަނޑުގައި ވައި ހެދެއެވެ. ތަދު އިހުސާސްކުރެވެނީ މި ސަބަބަށްޓަކައެވެ. ޑައިފްރަމް ތިރިއަށް ގެންދިއުމަށް ފުންޕާމޭ މަސައްކަތްކުރާއިރު ޑައިފްރަމް މައްޗަށް ގެންދިއުމަށް ބަނޑުގައިވާ އެކަމަށް ޚާއްސަ އެއްޗެހިތަކެއް މަސައްކަތް ކުރެއެވެ.\nމިހެންކަމުން ގަދަޔަށް ހޭއިރު ބަނޑުގައި ރިއްސުމަކީ މައްސަލައެއްނޫނެވެ.


India Gai Mask Naalhaa Nama 100 Dollar Ahvure Bodu Joorimanaa Eh - Vaguthu\nހަލުވިކަމާއެކު ފެތުރެމުންދާ ކޮވިޑް-19 އިން ރައްކާތެރިވުމަށް ކަނޑައަޅާފައިވާ ފިޔަވަޅުތަކުގެ ތެރެއިން، ޢާންމު ތަންތަނުގައި މާސްކު އެޅުމަށް އެކުލަވާލާފައިވާ އުސޫލާއި ޚިލާފުވާ ފަރާތްތައް އިންޑިއާގެ ބައެއް ހިސާބުތަކުގައި 100 އެމެރިކާ ޑޮލަރަށްވުރެ ބޮޑު ޢަދަދަކުން ޖޫރިމަނާ ކުރާނެކަމުގެ އިންޒާރު ދީފިއެވެ.\nމިކަން ހާމަކޮށް، ކޮވިޑް-19 އެންމެ ބޮޑަށް ފެތުރެމުންދާ އިންޑިއާގެ އެއް ސްޓޭޓް ކަމަށްވާ އުއްތަރ ޕްރަދޭޝްގެ މިނިސްޓަރ، ޔޯގީ އަދިއްތިޔާ ވިދާޅުވީ މިއަދުން ފެށިގެން އެ ސްޓޭޓުގެ ޢާންމު ތަންތަނުގައި މާސްކު ނާޅައި އުޅޭ މީހުން ދިހަހާސް އިންޑިއަން ރުޕީސް އިން ޖޫރިމަނާކުރާނެ ކަމަށެވެ.\nފާއިތުވެދިޔަ ދުވަސްތަކުގައި އެންމެ ހާލަތު ގޯސް ސްޓޭޓްތަކުގެ ތެރޭގައި ހިމެނޭ އުއްތަރ ޕްރަދޭޝްގައި ވަނީ ކޮވިޑް-19 ފެތުރުން ކޮންޓްރޯލް ކުރުމަށްޓަކައި ހަރުކަށި ގިނަ ފިޔަވަޅުތަކެއް އަޅާފައެވެ. މިގޮތުން މާސްކު ނާޅައި އުޅޭ މީހުން ކުރިންވެސް އެއްހާސް އިންޑިއަން ރުޕީސް އާއި ދިހަ ހާސް ރުޕީސް އާއި ދެމެދުގެ އަދަދުތަކުން ޖޫރިމަނާކޮށްފައި ވެއެވެ.\nއުއްތަރ ޕްރަދޭޝްގެ މިނިސްޓަރ ވިދާޅުވެފައި ވާގޮތުން އެ ސްޓޭޓުގައި ކޮވިޑް-19 ގެ ނުރައްކާ މިހާރު އޮތީ އޭގެ އެންމެ މަތީ ދަރަޖައިގައި ކަމަށާއި، އެހެންކަމުން ފިޔަވަޅުތައް ހަރުކަށިކުރަން ކޮންމެހެން ޖެހިފައިވާކަމަށެވެ. އަދި ބަލިމަޑުކަމުގެ މި ހާލަތު ބަދަލުކުރުމަށް ޢާންމު ހުރިހާ ފަރާތްތަކެއްގެ އެއްބާރުލުން ބޭނުންވާ ކަމަށްވެސް އޭނާ ވިދާޅުވިއެވެ.\nމިނިސްޓަރ ޔޯގީ އަދިތްޔަނަތް ވަނީ ކުރިޔަށް އޮތްތަނުގައި ކޮންމެ ހަފްތާއަކުވެސް އެ ސްޓޭޓު އެންމެ ބާރުބޮޑުވާ ދުވަސްތަކާއި ދިމާކޮށް ފުރަބަންދު ކުރުމަށް ނިންމަވާފައެވެ. އެހެންކަމުން އެފަދަ ދުވަސްތަކުގައި ފުރަބަންދު ކުރުމުން ޢަމަލު ކުރެވޭނީ ކުރީންވެސް ޢިއުލާނުކޮށްފައިވާ ފުރަބަންދުގެ ޚާއްސަ ޙާލަތާއި އެއްގޮތުގެ މަތީން ކަމަށް މިނިސްޓަރ ވިދާޅުވިއެވެ.\nމީގެ އިތުރުން ކުރިޔަށް އޮތް އެއްމަސް ދުވަހުގެ މުއްދަތަކަށް އުއްތަރ ޕްރަދޭޝްގެ ސްކޫލްތައް ބަންދުކޮށް، އިމްތިޙާނުތައް ފަސް ކުރުމަށްވެސް ވަނީ ނިންމާފައެވެ. މިގޮތަށް ނިންމާފައި ވަނީ އެ ސްޓޭޓުން ރެކޯޑް އަދަދަކަށް ފައްސި އިތުރުވުމާއި ގުޅިގެންނެވެ.\nކޮވިޑް-19 ގެ ތަފާސްހިސާބުތަކަށް ބަލާއިރު އިއްޔެ އެކަނިވެސް އުއްތަރ ޕްރަދޭޝްއިން 22000 އަށްވުރެ ގިނަ މީހުން ފައްސިވެ 100 އަށްވުރެ ގިނަ މީހުން މަރުވެފައި ވެއެވެ. މިއީ ޖެހިޖެހިގެން އެ ސްޓޭޓުން ފައްސިވީ މީހުންގެ އަދަދު ރެކޯޑް މިންވަރަކަށް އެރި ދެވަނަ ދުވަހެވެ.\nއިންޑިއާއަކީ މިވަގުތު މުޅި ދުނިޔެއިންވެސް ކޮވިޑް-19 ގެ ނުރައްކާ އެންމެ ބޮޑުވެ، މި ބަލި އެންމެ ހަލުވިކަމާއެކު ފެތުރެމުން އަންނަ ޤައުމެވެ. އެޤައުމުން އިއްޔެ އެކަނިވެސް ދެލައްކައަށްވުރެ ގިނަ މީހުން ފައްސިވެ ހާހަކަށްވުރެ ގިނަ މީހުން މަރުވެފައި ވެއެވެ.\nމިހާތަނަށް އިންޑިއާއިން ޖުމްލަ 14.5 މިލިއަނަށްވުރެ ގިނަ މީހުން ފައްސިވެ، އޭގެތެރެއިން 175,000 އަށްވުރެ ގިނަ މީހުން މަރުވެފައި ވެއެވެ.


BREAKING: Internet Agu Heyo Kurun July Mahu, 500 Rf Ah 100 GB - Vaguthu\nއިންޓަނެޓް އަގުހެޔޮ ކުރުން ޖުލައި މަހު، 500 ރުފިޔާއަށް 100 ޖީބީ\n6 މަސް ކުރިން ( މެއި 1, 2021 )\nރައީސް އިބްރާޙިމް މުހައްމަދު ސޯލިހ - ފޮޓޯ: ރައީސް އޮފީސް\nރާއްޖޭގައި މިހާރު ދޭ އިންޓަނެޓްގެ ހިދުމަތުގެ އަގު އަންނަ ޖުލައި މަހުން ފެށިގެން ހެޔޮކުރަން ނިންމައި، 500 ރުފިޔާއަށް 100 ޖީބީ ލިބޭ ގޮތަށް ހެދުމަށް ސަރުކާރުން ހުުށަހަޅައިފިއެވެ.\n"ވަގުުތު"އަށް އެނގިފައިވާގޮތުން ސަރުކާރުން މިގޮތަށް ހުށަހަޅާފައި ވަނީ މިހާރު ހިދުމަތްދޭ ފަރާތްތަކާއެކު މިރޭ ބޭއްވި ބައްދަލުވުމެއްގައެވެ.\nމިރޭގެ އެ ބައްދަލުވުމުގައި ސަރުކާރުން ހުށަހެޅި ގޮތަށް ބަލާއިރު،5އެމްބީޕީއެސް ސްޕީޑްގައި 200 ރުފިޔާއަށް 30 ޖީބީ ދިނުމަށާއި، 15 ެއެމްބީޕީއެސް ސްޕީޑްގައި 500 ރުފިޔާއަށް 100 ޖީބީ ލިބޭ ގޮތް ހެދުން ހިމެނެއެވެ.\nއަދި 25 އެމްބީޕީއެސް ސްޕީޑްގައި 750 ރުފިޔާއަށް 200 ޖީބީ ލިބޭ ގޮތަށް ހެދުމަށްވެސް ސަރުކާރުން ހުށަހަޅާފައި ވެއެވެ.\nމި އަގުތަކަކީ ފިކްސްޑް ބްރޯޑްބޭންޑްތަކަށް ކަނޑައަޅާފައިވާ އަގުތަކެވެ.\nމިކަމާ ބެހޭ ގޮތުން ސަރުކާރުން ރަސްމީކޮށް އެއްޗެއް ވިދާޅުވެފައެއް ނުވެއެެވެ.\nއިންޓަނެޓްގެ އަގުހެޔޮކުރުމަށް ދިރާގާއި އުރީދޫއާއިއެކު ސަރުކާރުން މަޝްވަރާތައް ކުރާތާ އަހަރުތަކެއްވެގެން ދިޔައިރު، އަދިވެސް އެކަމަށް އެދެވޭ ނަތީޖާއެއް ލިބިފައެއް ނުވެއެވެ.\nސަރުކާރުން މިރޭ ބޭއްވި އިންޓަނޭޓް އަގުހެޔޮ ކުރުމާއި ގުޅޭ ބައްދަލުވުމުގައި ކަމާއި ގުޅުން ހުރި އިދާރާތަކުގެ އިސް ބޭފުޅުންނާއި ޓެކްނިކަލް ބޭފުޅުން ބައިވެރިވެވަޑައިގެންނެވިއެވެ،\nއިންޓަނެޓްގެ އަގު ހެޔޮ ކުރުމަކީ ރައީސް ޞާލިހްގެ ރިޔާސީ ވައުދެކެވެ.\nސަރުކާރަށް ދެ އަހަރަށްވުރެ ގިނަ ދުވަސް ވެގެން ދިޔަ އިރު، އެކަން ވެފައި ނުވުމުން ގިނަބައެއްގެ ފާޑުކިޔުންތައް ސަރުކާރަށް ދަނީ އަމާޒު ކުރަމުންނެވެ.\nރާއްޖެއިން އިންޓަނެޓް އެކްސްޕޯޓް ކުރެވިދާނެ - ފައްުޔާޒް\nއިންޓަނެޓުގެ އާ ސްޕީޑް ވަރަށް "އަރާމު"!\nމެއި 1, 2021 23:43\nސުއްބޫހް. ކަލޯ އިބުރާހީމާ ކޯއްޗެއް ހިއްޕަވައިގެންތޯ މިއޮތް ރޯދަމަހު ބޮޑު މާސިންގާ ދޮގު ތިޔަ ހައްދަވަނީ.\nމެއި 2, 2021 00:24\nފެއާ ޔޫސޭޖް ޕޮލިސީ ހައްލު ކޮށްބަލަ . އެ ހައްލު ނުކުރާ ހިނދު ، ރައްޔިތުން ފެލަނީތިގެން ހަމަ.\nމެއި 2, 2021 00:38\n'މި އަގުތަކަކީ ފިކްސްޑް ބްރޯޑްބޭންޑްތަކަށް ކަނޑައަޅާފައިވާ އަގުތަކެވެ''\nމެއި 2, 2021 00:41\n750 ރުފިޔާ އަށް 200 ޖީބީ ދިނުމުން އަގުހެޔޮ ވުމުގެ ބަދަލުގަ އަގު ވަނީ ބޮޑު. ސަބަބަކީ މިހާރުވެސް 1490 ރުފިޔާއަށް 420 ޖީބީ ދިރާގުން ލިބޭކަން. 750 ރުފިޔާއަށް 200 ޖީބީ ދިނީމަ 1500 ރުފިޔާ އަށް ލިބޭނީ 400 ޖީބީ.\nމެއި 2, 2021 00:46\nތިޔަ އަގަކީ ވަރަށް ހެޔޮ އަގެއްތަ؟ އަވަށްޓެރި ޤައުމުތަކުގަ އިންޓަރނެޓުދޭ ސްޕީޑާ އަގަށް ނިކަން އަޅާކިޔާލަބަލަ އޭރުން އެނގޭނެ މުވާސަލާތީ ޚިދުމަތް ދީފަ ދިވެހިރައްޔިތުންގެ ލޭ ބޮމުންދާކަން މި ސަރަހައްދުގަވެސް ނެތް މި ޤައުމަށްވުގެ ފޯނުގެ ޚިދުމަތާ އިންޓަރނެޓު ޚިދުމަތުގެ އަގު ބޮޑު ޤައުމެއް ކޮންމެ 03 މަހުން އެފަހަރު އިޢުލާނުކުރާނެ މިތައްސަތޭކަ މިލިއަން ފައިދާވިކަމަށް މި ފައިދާ މިހޯދަނީ ރައްޔިތުން ގޮހޮރު ދަމައިގެންކަމެއްނޭނގޭތަ؟\nމެއި 2, 2021 01:40\nމިތާ ވާނުވާއެއް ނަެގުނު. މިއަހަރު މިއަންނަ އަހަރު ، 2022 މިހެންގޮސް އެންމެފަހުން އަގުހެޔޮވެއްޖެ\nމެއި 2, 2021 02:18\n500 ރުފިޔާ އަށް ލިބެންޖެހޭނެ އަންލިމިޓަޑް5އެމްބީޕީއެސް ގަ.\nމެއި 2, 2021 02:19\nރައްޔިތުން ނުހެއްލޭތި. އަގުހެޔޮ ކުރަނީ އޭ ކިޔާފަ ބޮޑު އޮޅުވާލުމެއް މީ. ރިޔާސީ ވައުދު ނުފުއްދެނީސް މިއޮއް ވެރިކަން ނިމެނީ.\nމެއި 2, 2021 03:06\nފައްސަތެކަ ރުފިޔަ ނިކަ މެތިީހާއައް ލިބިގެންތާ 100 ޖީބިވެސް ލިބޭނީ ތިއޮތި މުއްސަނދި މިހައައް ރަނގަލުގޮތް ހަދާދީފަ\nމެއި 2, 2021 03:40\nކޮން އަހަރެއްގެ ޖުލައި މަހެއްތޯ؟ 2035؟\nމެއި 2, 2021 06:08\nހެޔޮނުވާނެ އަގުހެޔޮނުކުރޭ. އަޅުގަނޑުމެންގެ ޖޮބް ގެއްލޭނެ.\nމެއި 2, 2021 08:15\nއެއްވެސް ވޯޓެއް ތާއީދެން އިތުބާރެއް އިލްމެއް ހިލްމެއް މަސައްކަތެއް ނޭގޭ މައްކާނެއް ރައްޔިތުންގެ ވޯޓައް އެދި ސަލާންޖަހަނީ. ކޮން އިންޓަނެޓެކޭ ކިޔާކައްތަ ލަދެއް ނެތިގެން. ހޭލާ ގޮތައް އިސްތިއުފާ ދީބަލަ.\nމެއި 2, 2021 08:41\n5 ރުފިޔާއަށް 1000 ޖީބީވެސް ހެދިދާނެ! ދެން ވާނޭގޮތަކީ ފާސްޓްކަމުން ހަލާނުލާނީ! މިހާރު 300 ރުފިޔާއަށް ލިބޭ 10 ޖީބީގެ ހާލަކީ މީއިރު ދެން އަދި ވާނޭ ޙާލަތެއްވެސް ނޭގޭ!\nމެއި 2, 2021 12:08\nފުވައް އަގުހެޔޮކުރަން ފެނޭ..\nމެއި 2, 2021 12:11\nކޮންމެ ކަމެއްގައި ގައިވެސް އޮޅުވާލުންތަކެއް...


މާދޫރީ ދިކްޝިތު އާއި ޖޫހީ ޗާވްލާ އަކީ 1980 ގެ ފަހުކޮޅުން ފެށިގެން 1990 ގެ އަހަރުތަކުގައި ބޮލީވުޑްގައި އެންމެ ގަދަޔަށް ވިދައިލި ބަތަލާއިންގެ ތެރޭގައި ހިމެނޭ ދެތަރިއެކެވެ. ގާތްގަނޑަކަށް އޭރުގެ މަޝްހޫރު ހުރިހާ އެކްޓަރުންނާއެކީ މި ދެމީހުން ވަނީ މަސައްކަތް ކޮށްފައެވެ. އަދި އެ އެކްޓަރުންނާއެކީ ސްކްރީނުން ފެނުނު ކެމިސްޓްރީ ވަނީ ބެލުންތެރިންނަށް ވަރަށް ކަމުގޮސްފައެވެ.\nއެކަމަކު ބެލުންތެރިން ހީކުރި ގޮތާ ޚީލާފަށް، ޖޫހީ އާއި މާދޫރީ ކައިވެނި ކުރީ ފިލްމީ ދާއިރާއިން ބޭރުގެ މީހުންނާއެވެ. އެކަމާ ބެހޭގޮތުން ބައެއް އިންޓަވިއުތަކުގައި ސުވާލުކުރެވިފައި ވެއެވެ. އެގޮތުން ކަރަން ޖޯހަރްގެ ޓޯކް ޝޯގައި އެއްފަހަރު މާދޫރީ އާއި ޖޫހީ އެކުގައި ބައިވެރިވުމުން، ކަރަން ކުރި ސުވާލަކީ ސަލްމާން ޚާން، ޝާހްރުކް ޚާން އަދި އާމިރު ޚާންމެން ފަދަ އެކްޓަރުންނާއެކީ މަސައްކަތްކޮށްފައި ވިޔަސް، އޭގެން މީހަކު ހަޔާތުގެ ބައިވެރިއަކަށް ހަދަން ނުވިސްނީ ކޮން ސަބަބަކާހުރެތޯ އެވެ.\nއެއަށް ޖަވާބުދެމުން މާދޫރީ ބުނީ، އޭނާގެ ހަގީގީ “ހީރޯ” އަކީ ފިރިމީހާ ޝްރީރާމް ނޭނޭ ކަމަށެވެ. ޝްރީރާމް އަކީ ހިތުގެ ބަލީގެ ޑޮކްޓަރަކެވެ. މާދޫރީ އޭނާއާ ކައިވެނިކުރީ ފިލްމީ ދާއިރާގައި އުޅެމުން، 1999 ގައެވެ. އެ ކައިވެންޏަށް ވަނީ ދެކުދިން ލިބިފައެވެ.\nހަމަ އެ ސުވާލަށް ޖަވާބުދެމުން ޖޫހީ ބުނީ، އޭނާއަށް ލޯބިވެވުނީ އާދައިގެ މީހެއް (ޖޭ މެހެތާ) ދެކެ ކަމަށެވެ. އަދި އޭރު ޖޭ އޭނާދެކެ ވާ ލޯބި ހާމަކުރަން މާބޮނޑި އާއި ހަދިޔާ ފޮނުވާ ކަމަށް ބުންޏެވެ. ޖޫހީ ބުނީ އޭނާއެކީ މަސައްކަތްކުރި އެކްޓަރުންނަކީ ވަރަށް މޮޅު ބައެއް ކަމަށާއި، އެކަމަކު ހަގީގީ ދިރިއުޅުމގައި އެކްޓަރަކާ ކައިވެނިކޮށްގެން އުޅޭނެ ގޮތް ހިޔާލަށް ނުގެނެވޭ ކަމަށެވެ.\n“އަހަންނަށްވުރެ ގިނައިން އަހަރެންގެ ފިރިމީޙާ ލޯގަނޑުން ފަރި ބަލަންޏާ ކަމަކުނުދާނެ ދޯ”، ސަމާސާ ރާގެއްގައި ޖޫހީ ބުނެފައިވެއެވެ. އެ މޭރުމުން ވާހަކަދައްކަމުން އޭނާ ބުނީ، އެކްޓަރުންނަކީ އެމީހުންގެ އަމިއްލަ ނަފްސު ދެކެ އިންތިހާއަށް ލޯބިވާ ބައެއް ކަމަށެވެ. އަދި އެފަދަ މީހަކާ ކައިވެނިކޮށްގެން ނޫޅެވޭނެ ކަމަށް ބުންޏެވެ.\nމަޝްހޫރު ވިޔަފާރިވެރިޔާ ޖޭ މެހެތާއާ 1995 ގައި ކައިވެނިކޮށްގެން ޖޫހީއަށްވެސް ވަނީ ދެކުދިން ލިބިފައެވެ.


Maruvumuge Kurin Sridevige Emme Fahu Vaguthukolhu - Vaguthu\nމަރުވުމުގެ ކުރިން ސްރީ ދޭވީގެ އެންމެ ފަހު ވަގުތުކޮޅު\nސްރީ ދޭވީގެ މަރާއެކު މުޅި ބޮލީވުޑް ފުން ހިތާމައެއްގައި ވާއިރު ސްރީ ދޭވީގެ އާއިލާ ދަނީ ބުނަންވެސް ނޭނގޭ ފުން ހިތާމައެއް ތަހައްމަލު ކުރަމުންނެވެ.\nރިޕޯޓްތަށް ބުނާގޮތުން ސްރީ ދޭވީ މަރުވީ އޭނާގެ ފިރިމީހާ އޭނާއަށް ސަޕްރައިޒްކޮށް ރޭގަނޑުގެ ނާސްތާއެއް ދިނުމަށްޓަކައި މުމްބާއީން ފުރައިގެން ދުބާއީއަށް ގޮސް އޭނާ ހުންނަ ހޮޓެލްކަމުގައިވާ ޖުމައިރައް އެމިރޭޓްސް ޓަވާ ހޮޓެލްގައި ހުއްޓައެވެ. މި ރޭގަނޑުގެ ނާސްތާއަކީ އަބަދުވެސް އެދެމެފިރިން ދެކެމުން އަންނަ ހުވަފެނެކެވެ.\nސްރީ ދޭވީގެ ފިރިމީހާ ސްރީ ދޭވީ ހުންނަ ހޮޓެލްއަށް ގޮސްފައިވަނީ ހަވީރު 5:30 ހާއިރުއެވެ. އޭނާ ގޮސް ސްރީ ދޭވީ ނިދާފައި އޮތުމުން ހޭލައްވާލުމަށްފަހު ދެމީހުން 15 ވަރަކަށް މިނެޓް ވަންދެއް އެކިއެކި ކަންތަކާއި މެދު ވާހަކަދައްކަން ތިބުމަށްފަހު ބޮނޭ ކަޕޫރު ވަނީ ސްރީ ދެވީ އަށް ރޭގަނޑުގެ ނާސްތާއަށް ދައުވަތު ދީފައެވެ. ސްރީ ދޭވީ ފާހަނާއަށް ވަނީ އޭނާގެ ހުވަފެން ހަގީގަތަކަށް ވުމުގެ ފޮނި އުންމީދުގައެވެ.\nސްރީ ދޭވީ ފާހަނާގައި ގިނައިރުވެގެން ބޮނޭ ކަޕޫރު އޭނާއަށް ގޮވިއެވެ. ނަމަވެސް އަޑެއް ނީވެގެން ގޮސް ފާހަނާ ދޮރުގައި ޓަކި ދޭން ފެށިއެވެ، އެހާވަރުންވެސް ސްރީ ދޭވީ ޖަވާބު ނުދިނުމުން ކަމެއް ގޯސްވެއްޖެ ކަމަށް ހީކޮށް ދޮރުގައި ބާރައްޖަހައި ތަޅު ހަލާކުކޮށްލައިގެން ވަނީއެވެ. ވަތްއިރު ފެނުނީ ސްރީ ދޭވީ ފާހަނާ ޓަބް ތެރެއަށް ގެނބިފައި އޮތް މަންޒަރެއެވެ.\nއެހިސާބުން ބޮނޭ ކަޕޫރު މަސައްކަތް ކުރީ އޭނާ ނަގައިގެން ނޭވާލާތޯއެވެ. ނަމަވެސް ނޭވާ ނުލައިގެން އޭނާ ރައްޓެހިންނަށާއި އާއިލާއަށް އަވަހަށް ގޮވީއެވެ. އަދި އޭގެ ފަހުން ވަނީ ފުލުހުންނަށް ގުޅައި އެކަން އަންގާފައެވެ. ނަމަވެސް ފުލުހުންނާއި އަވަސްފަރުވާދޭ މީހުން އައި އިރުވެސް ސްރީ ދޭވީ އޮތީ މަރުވެފައެވެ.\nސްރީ ދޭވީގެ މަރުގެ ތަހްގީގްތަށް މިހާރު ދުބާއީ ފުލުހުންދަނީ ކުރަމުންނެވެ. ސްރީ ދޭވީގެ ހަށިގަނޑު ވެސް އަދިވެސް އޮތީ ފުލުހުންނާއި ޑޮކްޓަރުންގެ ބެލުމަށެވެ. މީގެ އިތުރުން ފުލުހުންދަނީ ސްރީ ދޭވީ އާއި ގުޅުންހުރި މީހުންގެ ބަޔާންތަށްވެސް ނަގަމުންނެވެ.\nމިހާތަނަށް ފުލުހުންގެ ފަރާތުން އެނގިފައިވާ ގޮތުގައި ސްރީ ދޭވީ މަރުވެފައިވަނީ ބާތުޓަބްގައި އޮއްވައި ހޭނެތިގެން ފެންގަނޑު ތެރެއަށް އަޑިޔަށްގޮސް ގެނބިގެންނެވެ. މި ތަހްގީގްތަށް ނިމި މިއަދުގެ ވަގުތެއްގައި ސްރި ދޭވީގެ ހަށިގަނޑު އިންޑިޔާއަށް ގެންދާނެކަމަށް ރިޕޯޓްތަށް ބުނެއެވެ.\n"ލައިގާ" ރިލީޒް ކުރާ ދުވަސް ފަސްކޮށްފި\nފެބުރުއަރީ 27, 2018 12:34\n. ދެން އޮތީ ކުޅުނު ފިލްމްތަކުގެ ހިސާބު ބެއްލެވުން މީނާ ދުނިޔެމަތީގަ އުޅުނީ ކުޅިވަރާމަޖަލުގަ ކަންޔަގީން\nފެބުރުއަރީ 28, 2018 08:58\nއަސްލައް ވެސް ޔަގީން ތަ؟ ލޮލް ހިސާބު ބެލުން ހިސާބު ބަލާ ފަރާރަށް ދޫކޮށްލާ\nފެބުރުއަރީ 27, 2018 14:37\nބޮނޭ ތަ ހަމަ؟\nފެބުރުއަރީ 27, 2018 17:14\nއޭނަ ފިރިމީހާގެ އަތެއް ތިކަމުގަ ނެތްބާ؟\nފެބުރުއަރީ 28, 2018 08:24\nދޮރުވައްޓާނުލާ ޕޮލިސް ގެނެވުނުނަމަ ،،،،،، ތަހުގީގު ފުރިހަކޮށްލަން ފަސޭހަވާނެ ދޯ ،، މިހެނވެސް ހަމަ ބުނެލީ އިނގޭތޯ............\nފެބުރުއަރީ 28, 2018 08:40\nހުންނާނީ ރާބޮވިފަ މިހާރު


SunOnline: Foodcourt maaraamaaree: 18 dhuvas veeiru ves meehaku hayyareh nukurey\nފުޑްކޯޓް މާރާމާރީ: 18 ދުވަސްވީއިރު ވެސް މީހަކު ހައްޔަރެއް ނުކުރޭ\nޢާލިމް އަބްދުއްލަތީފް 09 Nov 2021, 22:01\nމިދިޔަ އޮކްޓޯބަރު މަހުގެ 22ވަނަ ދުވަހުގެ ރޭ ހާބަރު ފުޑްކޯޓުގައި ހިނގި މާރާމާރީއާ ގުޅިގެން އެއްވެސް މީހަކު ހައްޔަރު ކޮށްފައިނުވާކަމަށް ފުލުހުން ބުނެފިއެވެ.\nއެ މަރާމާރީއާ ގުޅޭގޮތުން "ސަން"އިން ސުވާލުކުރުމުން ފުލުހުންގެ މީޑިއާ އޮފިޝަލް ވިދާޅުވީ މިއަދާ ހަމައަށް ވެސް އެއްވެސް މީހަކު އެ މައްސަލައާ ގުޅިގެން ހައްޔަރު ކޮށްފައި ނުވާ ކަމަށެވެ.\nމިދިޔަ މަހުގެ 22ވަނަ ދުވަހުގެ ރޭ މެންދަމު 3:15 އެހާއިރު މި މާރާމާރީ ހިންގައިފައިވަނީ ފުޑްކޯޓުގައި ހުންނަ "ސިޓީ ޓޭސްޓު" ކެފޭގައެވެ.\nއެ ހާދިސާ ހިނގި ވަގުތު އެތަނުގައި "ސަން"ގެ ނޫސްވެރިއަކު ހުއްޓެވެ. އޭނާ ބުނީ ބުނީ ކުއްލިއަކަށް އަޑުގަދަވެގެން ބަލާލިއިރު ފެނުނީ ބަޔަކު އަތަށް ޕޭމަންޓު ގާތަކެއް ލައިގެން އައިސް އެ ކެފޭ ތެރެއަށް ޒުވާނުންތަކެއް ވަން މަންޒަރު ކަމަށެވެ.\nމީގެ އިތުރުން، އެ ނޫސްވެރިޔާ ބުނީ އެ ޒުވާނުން އެތެރެއަށް ވަނުމަށްފަހު އަތުގައި ހުރި ޕޭމަންޓު ގާތައް އެތަނުގެ މުވައްޒަފުންނާ ދިމާއަށް އުކި ކަމަށެވެ. އަދި އޭނާ ބުނީ ތަނުގައި ހުރި ގޮނޑިތަކާއި މޭޒުތައް އެކި ދިމަދިމާއަށް އުކާފައިވާ ކަމަށެވެ. އަދި ބައެއް ގޮނޑިތަކާއި މޭޒުތައް ހަލާކުވި ކަމަށް ވެސް އޭނާ ކިޔައިދިނެވެ.\n"ސަން"ގެ ނޫސްވެރިޔާ ވަނީ ވަގުތުން ގޮސް އެތަނުގެ ހާލަތު ބަލައިފައެވެ.\nއެ ހަމަނުޖެހުން ހިނގި ގޮތް ކިޔާދެމުން އެ ކެފޭގައި މަސައްކަތް ކުރާ މުވައްޒަފަކު "ސަން"އަށް ބުނީ ހަމަނުޖެހުން ހިންގީ ބިލު ދައްކަން ބުނުމުން ކަމަށެވެ.\nއެ މީހުން ކަނީ. ކަނީ ނިމުނީމަ ބުނަނީ ބިލު ދެނީ. ދެން މަ ބިލު ހަދާފަ އޭނާ ކައިރީ ފޮނުވަނީ. ބިލް ދިނީމަ ބުނަނީ އޭނާ ޓޮއިލެޓް ދާން ބޭނުންވަނީ،" "ސަން"އާ ވާހަކަ ދެއްކި ބިދޭސީ މީހާ ބުންޏެވެ.\nމި މާރާމާރީގައި އަނިޔާވެ ހޮސްޕިޓަލަށް ގެންދެވުނީ އެތަނުގެ ބަދިގޭގައި މަސައްކަތް ކުރާ އެހީތެރިއެކެވެ. "ސަން"އަށް އެނގިފައިވާ ގޮތުގައި އޭނާގެ ހާލު މިހާރު އަންނަނީ ރަނގަޅުވަމުންނެވެ. ނަމަވެސް އަނގަމައްޗަށް ލިބުނު އަނިޔާތަކުގެ ސަބަބުން އޭނާއަށް ފުރަތަމަ ދުވަސްކޮޅު ކާން ވަރަށް އުނދަގޫވީ ކަމަށް މައުލޫމާތު ލިބެއެވެ.


Qaumee shipping kunfunin dhe boat gannanee\nއެމްއެސްއެސް ގަލީނާ. ޖޫންގެ ކުރިން އިތުރު ދެ ބޯޓު ގަނެގެން ގެނައުމުގެ މަސައްކަތް އެމްއެސްއެސް އިން ދަނީ ކުރަމުން -- ފޮޓޯ: އެމްއެސްއެސް\nމިއަހަރުގެ ފުރަތަމަ ހަމަސް ދުވަހުގެ ތެރޭގައި ދެ ބޯޓެއް ގަނެގެން ރާއްޖެ ގެނައުމުގެ މަސައްކަތް މޯލްޑިވްސް ސްޓޭޓް ޝިޕިން (އެމްއެސްއެސް) އިން ފަށައިފި އެވެ.\nއަވަސް އަށް މިއަދު މައުލޫމާތު ދެއްވަމުން އެމްއެސްއެސްގެ ޖެނެރަލް މެނޭޖަރު، ކެޕްޓަން މުހައްމަދު ނާޒިމް ވިދާޅުވީ އެ ކުންފުނިން ގަނެގެން ގެންނަނީ ބަލްކް ކެރިއަ އަކާއި ކޮންޓެއިނާ ވެސަލް އެއް ކަމަށެވެ.\nނާޒިމް ވިދާޅުވީ ބަލްކް ކެރިއަ އަކީ 43،000 ޓަން (ޑެޑްވެއިޓް)ގެ މުދާ އުފުލާ ބޯޓެއް ކަމަށާއި ކޮންޓެއިނާ ވެސަލް އަކީ 680 ކޮންޓެއިނަރުގައި 11،000 ޓަން (ޑެޑްވެެއިޓް)ގެ މުދާ އުފުލާ އުޅަނދަކަށް ވާނެ ކަމަށެވެ.\nބަލްކް ކެރިއާ މިއަހަރުގެ އޭޕްރީލް މަހު ގެނައުމުގެ މަސައްކަތް ކުރާއިރު ކޮންޓެއިނާ ވެސަލް ޖޫން މަހުގެ ތެރޭގައި ރާއްޖެ ގެނައުމަށް އެމްއެސްއެސް އިން ދަނީ މަސައްކަތް ކުރަމުންނެވެ.\nނާޒިމް ވިދާޅުވީ ދެ ބޯޓު ގެންނަންވާއިރަށް އުޅަނދުތަކަށް މުވައްޒަފުން ހޯދައި ތަމްރީން ކުރުމުގެ މަސައްކަތް ވެސް ކުރަމުންދާ ކަމަށެވެ.\n"އަޅުގަނޑުމެން މި ދޭތެރެއަކުން ބޮޑެތި މުސާރަތަކެއް ލިބޭ ގޮތަށް މުވައްޒަފުން ހޯދަން ކުރި އިއުލާނަކީ މި ދަންނަވާ ދެ ވެސަލްއަށް ހޯދާ މުވައްޒަފުން،" ނާޒިމް ވިދާޅުވި އެވެ.\nއެމްއެސްއެސް ގަލީނާ. ޖޫންގެ ކުރިން އިތުރު ދެ ބޯޓު ގަނެގެން ގެނައުމުގެ މަސައްކަތް އެމްއެސްއެސް އިން ދަނީ ކުރަމުން -- ފޮޓޯ: އެމްޕީއެލް\nއެމްއެސްއެސްގައި މިވަގުތު އޮތީ އެ ކުންފުނީގެ އަމިއްލަ އެންމެ ބޯޓެވެ. އެމްއެސް ގަލޭނާގެ ނަން ދީފައިވާ 780 ކޮންޓެއިނަރާއި 60 ޓަނުގެ ކްރޭން އަދި 60 ރީފަ އުފުލޭ ބޯޓު ރާއްޖެ ގެނައީ މިދިޔަ ނޮވެމްބަރު 23 ވަނަ ދުވަހު އެވެ. މި ބޯޓުގައި ގައި ޖުމްލަ 16 މުވައްޒަފުން މަސައްކަތް ކުރާއިރު އޭގެތެރެއިން 99 ޕަސެންޓަކީ ދިވެހިންނެވެ.\nއެމްއެސް ގަލޭނާ އިން ދަނީ ރާއްޖެއާއި ލަންކާއާ ދެމެދު ދަތުރުތައް ކުރަމުންނެވެ. މިދިޔަ ޑިސެމްބަރު މަހު ކޮލަމްބޯ އިން ރާއްޖެ އަށް އެތެރެކުރި މުދަލުގެ 30 އިންސައްތަ އެތެރެ ކުރީވެސް އެމްއެސްއެސް އިންނެވެ. ރާއްޖެއިން މުދާ ބޭރުކުރުމުގައި ވެސް އެމްއެސްއެސްގެ ބޯޓު ބައިވެރިވެ އެވެ.\nނާޒިމް ވިދާޅުވީ އަލަށް ގެންނަ ދެ ބޯޓާ އެކު ރާއްޖެއާއި ސިންގަޕޫރާ ދެމެދު ދަތުރުތައް ފެށުމުގެ ވިސްނުމެއް އެބައޮތް ކަމަށާއި އެކަމަކު އެ ދަތުރުތަކާ މެދު އަދި ފައިނަލް ނިންމުމެއް ނެތް ކަމަށެވެ.\nމޯލްޑިވްސް ސްޓޭޓް ޝިޕިން 2019 ވަނަ އަހަރު އުފެއްދުމަށްފަހު އެންމެ ފުރަތަމަ ބޭނުންކުރީ 700 ކޮންޓެއިނަރު އުފުލޭ ބޯޓެކެވެ. އެކަމަކު ޗާޓާރުކޮށްގެން ދުއްވަމުން އައި އެ ބޯޓު ފަހުން ވަނީ އޭގެ ވެރިފަރާތާ ހަވާލުކޮށްފަ އެވެ. ވިޔަފާރި ފުޅާވެ ފައިދާވާ މިންވަރަކުން ބޯޓުތައް ގަނެ ބައިނަލްއަގްވާމީ ދަތުރުތައް އިތުރުކޮށް ފުޅާކުރުމަށް އެމްއެސްއެސް އިން ވަނީ ޕްލޭން ކޮށްފަ އެވެ.\nގައުމީ ޝިޕިން ކުންފުންޏެއް އުފެއްދުމަކީ ދިވެހި ސަރުކާރުގެ 2020ގެ ތަސައްވުރުގައި ހިމަނާފައި އޮތް ކަމެކެވެ. ނަމަވެސް 2020އާ ހަމައަށް ވެސް ގައުމީ ޝިޕިން ކުންފުންޏެއް ރާއްޖޭގައި އުފެއްދިފައެއް ނުވެ އެވެ. ވިހިވިހީގެ ތަސައްވުރު އެކުލަވާލުވުމުގެ ކުރިން ރައީސް އިބްރާހިމް ނާސިރުގެ ވެރިކަމުގައި ރާއްޖެ އަކީ ވަރުގަދަ ޝިޕިން ކުންފުންޏެއް އޮތް ގައުމެވެ.\nއެމްއެސްއެސް އުފައްދާފައިވަނީ އެސްޓީއޯގެ 99 ޕަސެންޓް ހިއްސާ އާއި ފިއުލް ސަޕްލައި މޯލްޑިވްސް (އެފްއެސްއެެމް)ގެ އެއް ޕަސެންޓް ހިއްސާއާ އެކުގަ އެވެ.


Sofwan aai Zaina vakikuran hushahalhaifi | Mihaaru\n19 ޖޫން 2019 - 19:01\nއެ ކޮމިޓީގެ ނައިބު މުގައްރިރު މީކާއީލް ނަސީމް އެގޮތަށް މިއަދު ހުށަހެޅުއްވީ ބްރޮޑްކާސްޓިން ކޮމިޝަންގެ މެމްބަރުން އެ ކޮމެޓީއަށް ހާޒިރުކޮށް ސުވާލު ކުރުމަށްފަހުގަ އެވެ. ޒައިނާ ވަޑައިގެން ނަމަވެސް ސޮފްވާން ކޮމެޓީއަށް ވަޑައެއް ނުގަންނަވަ އެވެ.\nމީކާއިލް އެގޮތަށް ހުށަހެޅުއްވި ނަމަވެސް މިއަދު އެކަމާ ގުޅެގޮތުން ވަކި ގޮތެއް ނުނިންމަ އެވެ.\nސޮފްވާނާ ގުޅޭ ގޮތުން އެކޮމިޝަންގެ ރައީސް މުހައްމަދު ޝަހީބް ވިދާޅުވީ ސޮފްވާން އޮފީހަށް ވަޑައިނުގަންނަވާތާ އަށެއްކަ މަސް ވެއްޖެ ކަމަށެވެ. އަދި އޭނާ އުޅޭތަނެއް މިހާރު އެކޮމިޝަނަށް ނޭނގޭ ކަމަށް ވެސް ވިދާޅުވި އެވެ.\nސޮފްވާން އޮފީހަށް ވަޑައިނުގަތަސް މުސާރަ ދެއްވަނީ ކީއްވެގެންތޯ ސުވާލު ކުރުމުން ޝަހީބް ވިދާޅުވީ އެ މައްސަލަ ރައީސް އޮފީހަށާއި މަޖިލީހަށް މިދިޔަ ނޮވެމްބަރު މަހު ހުށަހަޅާފައިވާ ކަމަށެވެ. އެ ކޮމިޝަންގެ މެމްބަރަކު މަގާމުން ވަކިކުރެވޭނީ މަޖިލީހަށް ކަމަށްވާއިރު މުސާރަ ދެނީ މަޖިލީހުން ވަކިގޮތެއް ނުނިންމާތީ ކަމަށް ޝަހީބް ވިދާޅުވި އެވެ.\nބްރޮޑްކާސްޓިން ކޮމިޝަންގެ މެމްބަރުން ކޮމިޓީގައި: ގޯސްތަކެއް ހެދުނު ކަމަށް އެއްބަސްވި-- ފޮޓޯ: ހުސައިން ވަހީދު/މިހާރު\nމިދިޔަ ސެޕްޓެމްބަރު 17 ވަނަ ދުވަހު އޭނާގެ އޮފީހުގެ ކޮޓަރީގައި "ރަހީނުކޮށް"، އިސްތިއުފާ ދެއްވުމަށް ސޮފްވާން މަޖުބޫރުކުރެއްވި ކަމަށް ބުނާ މައްސަލައާ ގުޅޭގޮތުން ވެސް ޝަހީބް މިއަދު ކޮމިޓީގައި ވަނީ ވާހަކަ ދައްކަވާފަ އެވެ. ސޮފްވާން ކުރީ ޓެރަރިޒަމްގެ އަމަލަކަށް ވާއިރު ފުލުހުން އޭނާގެ ބަޔާން ނެގުމުގެ އިތުރުން ފިޔަވަޅެއް އަޅާފައި ނުވާތީ ކަންބޮޑުވެ ވަޑައިގަންނަވާ ކަމަށް ޝަހީބް ވިދާޅުވި އެވެ.\nބްރޮޑްކާސްޓިން ކޮމިޝަންގެ މެމްބަރުންގެ މައްޗަށް ސޮފްވާން ނުފޫޒު ފޯރުވާ ކަމަށް ވެސް ޝަހީބު ތުހުމަތު ކުރެއްވި އެވެ. ޝަހީބު ވިދާޅުވި ގޮތުގައި މިދިޔަ އަހަރު ފެބްރުއަރީ މަހު އިއްވި ކުއްލި ނުރައްކަލުގެ ހާލަތާއެކު ރާއްޖެ ޓީވީ ބަންދުކޮށްދިނުމަށް ރައީސް އަބްދުﷲ ޔާމީން އެންގެވި ކަމަށް ސޮފްވާން އޭނާ ގާތު ވިދާޅުވި އެވެ.\nRaajje TV huttuvaalan Broad Com in Defence Ministry gai edhunu\nރާއްޖެ ޓީވީ ބަންދު ކުރަން ސިޓީ ފޮނުވުން--\nކުއްލި ނުރައްކަލުގެ ހާލަތުގެ ދުވަސްވަރު ރާއްޖެ ޓީވީ ބަންދުކުރަން ބްރޯޑްކާސްޓިން ކޮމިޝަނުން، ޑިފެންސް މިނިސްޓްރީ އަށް ރަސްމީ ސިޓީއެއް ފޮނުވި އެވެ. އެ ސިޓީގައި ސޮއިކުރައްވާފައި އޮތީ ޕީޕީއެމްގެ އެކްޓިވިސްޓެއްގެ ގޮތުގައި އުޅުއްވި ސޮފްވާނެވެ.\nމިހާރު އެ ކޮމިޝަންގެ ނައިބު ރައީސަކަށް ހުންނެވި ޒައިނާ ޕީޕީއެމްގެ ހަރަކާތްތަކުގައި ކުރިން ބައިވެރިވެފައިވާތީ މެމްބަރުން ވަނީ އޭނާއާ ސުވާލުކޮށްފަ އެވެ. ޖަވާބުގައި ޒައިނާ ވިދާޅުވީ އޭނާ އަކީ އެއްވެސް ސިޔާސީ ޕާޓީއެއްގެ މެމްބަރެއް ނޫން ކަމަށެވެ. ޕީޕީއެމް މަހާސިންތާގައި އޭނާ ބައިވެރިވީ އެ ހަރަކާތް ހުށަހަޅަން ފުރުސަތު ލިބުމުން ކަމަށް އޭނާ ވިދާޅުވި އެވެ. އަދި ޕީޕީއެމުން ބޭއްވި އެހެން ހަރަކާތެއްގައި ބައިވެރިވީ އެއީ ދުވަސްވީ މީހުންނަށް ބޭއްވި ހަރަކާތަކަށްވާތީ ކަމަށް ވިދާޅުވި އެވެ.\nމަޖިލިސް މެމްބަރުން ވަނީ ބްރޮޑްކާސްޓިން ކޮމިޝަންގެ މެމްބަރުންނަށް ސިޔާސީ ނުފޫޒު ފޯރާފައިވޭތޯ ވަކިވަކިން ސުވާލު ކުރައްވައިފަ އެވެ. އެ މެމްބަރުން ވިދާޅުވީ އެފަދަ ނުފޫޒެއް ނުފޯރާ ކަމަށެވެ. ނަމަވެސް ނިމިދިޔަ މަޖިލީހުގެ ބައެއް މެމްބަރުން ގުޅައި ވަކިގޮތަކަށް ކަން ކުރުމަށް އަންގާކަމަށާއި ނަމަވެސް އެގޮތަށް އަމަލު ނުކުރާ ކަމަށް ކޮމިޝަންގެ މެމްބަރުން ވިދާޅުވި އެވެ.\nއަބުރު ގާނޫނުގެ ދަށުން ރާއްޖެ ޓީވީ އާއި ބައެއް އެހެން ޓީވީތައް ބޮޑެތި އަދަދުތަކަކުން ޖޫރިމަނާކޮށްފައިވާއިރު އެކަން ކޮށްފައިވަނީ އިންސާފުން ނޫން ކަމަށް ޝަހީބް މިއަދު ވަނީ އެއްބަސްވެ ވަޑައިގެންފަ އެވެ. އޭނާ ވިދާޅުވީ ވަކި ޗެނަލްތަކަކަށް އަމާޒުކޮށްގެން އެ ކޮމިޝަންގެ ބައެއް މެމްބަރުން މައްސަލަތައް ހުށަހަޅައި ބަލާފައިވާ ކަމަށެވެ. އަދި އެކަމާ ހިތާމަ ކުރައްވާ ކަމަށް ވިދާޅުވި އެވެ.\nއެމްޑީޕީގެ މެޖޯރިޓީ އޮތް ކޮމެޓީގެ މެމްބަރުން ވަނީ ބްރޮޑްކާސްޓިން ކޮމިޝަންގެ މެމްބަރުންގެ އިތުބާރު ގެއްލިފައިވާ ކަމަށް ވިދާޅުވެފަ އެވެ.\nނޫސްވެރިކަން ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން ރާއްޖެ ޓީވީ މިނިވަން މުއައްސަސާތަކުގެ ކޮމިޓީ\n26 ކޮމެންޓް, 104 ރިއެކްޝަންސް\nޒައިނާ ހާދަ ލޯތްބޭ.\nސާބަހޭ އެންމެން ބޭރުކުރާތި. ދައުލަތުގެ ލާރި ނަގައިގެން ފުލެޓްގަނެފަ ކާރުގަނެފަ. ބޭސްފަރުވާ ހިލޭ ކޮންމ މީހަކަށް 40 ހާސް. ޢޮފީހަށްދަނީ ހަފްތާއެއގެ3ދުވަހު2ގަޑިއިރަށް. މިމީހުންނަށް ހީވަނީ މީޓިންގއެއ ބޭއްވީމަ ނިމުނީ ކަމަށް. ޢިދާރީ ކުދިން ހުރިހާ ކަމެއްކުރީމަ ބޮޑު ގޮޑީގަ ތިބެ ކޮރަޕްޓްގޮތް ނިންމާފަ މީޑިއާގެ ސަމާލުކަން ހޯދަނީ.\nފުރަތަމަ ޝަހީބު އެއް ނުން ބޭރުކުރަން ޖެހޭނީ. އަސްލު ތިޔަ އެއްވެސް މުއައްސަސާއަކު ނެތް ވަކި ކުރަން ނުޖެހޭ ހަމަ އެކަކުވެސް. އެންމެން ވަކިކޮށް އަލުން އެކުލާވާލަންވީ. އެންޓިކޮރަޕްޝަން ކޮމިޝަންވެސް އެފަދަ... މުޢައްވިޒުވެސް ވަކި ކުރަންވީ، މިހާރު ކޮންމެ މީހަކު މަޤާމުގެ ދިފާޢުގަ ކުރީގާ އެހެންނޭ ވީ މިހެންނޭވީ. މިމީހުން ދުވަހަކުވެސް ގޯހެއް ހެދިކަމަކަށް ނުވޭ. ސަރުކާރު ބަދަލުވާއިރަށް މިމީހުން ކުޑަކުދިންހެން މަށެއްނޫން އޭނާ މިއޮއްވާގޮތެއްދޯ!!!\nއެ2މީހުން އެކަންޏެއްނޫން ވަކިކުރަންވީ، ހާސީބުވެސް ބޭރުކުރަންވީ، އިއްޔެ މަޖިލިސްގެ ކޮމެޓީގައި އެމީހުން ދެއްކި ވާހަކައިން އެނގުނީ މީ އެފަދަ ތަނެއްގައި ބައިތިއްބަން ހެޔޮވާވަރުގެ ބައެއްނޫންކަން، އަވަހަށްތިއެންމެން ބޭރުކުރަންވީ. މެނބަރުން ގައިގާއެއްވެސް ނަޒާހަތްތެރިކަމެއްނެއް. އިސްކުރީ އަނިޔާވެރިކަން، މަގާމުގެ ދަހިވެތިކަމުގައި ވަކިފަރާތެއްގެނުފޫޒަށް ލެނބި ވަކި ޓީވީ ޗެނަލް އަކަށް ބޮޑެތި އަނިޔާދިނުމަށް ފޫގަޅާލައިގެން ތިބިބައެއް މިމީހުންނަކީ\nތިޔަ ބްރޯޑްކޮމްއަކީ ވެސް ވަޔާ އެއްކޮޅަށް ފައްސިޔަށް ދުއްވާ ބައެއް.\nއެންމެ ފުރަތަމަ ވކިކުރަންވީ ޝަހީބު. އޭނާއަކީ ކޮމިޝަންގެ އެންމެ އިސްމީހާ. އޭނާއަށް އެކަން ނުވިއްޔާ ޖެހޭނީ އިސްތިޢުފާދޭން. ބުނިހާގޮތަކަށް ހަދާކަށްނުޖެހޭ. ޝަހީބުވަކިކުރޭ. ތިޔަ ފަސްމީހުންވެސް ވަކިކުރޭ\nޝަހީބުހާ ޒިންމާދާރު ޖަވާބުދޭން މޮޅު ބޭފުޅެއް މިފަހަކުން ނުދެކެން. ނާއިންސާފުން ކަންކަން ނިންމިޔަސް ރިޔާސަތު ބެލެހެއްޓުމުގެ ފުރިހަމަ ޒިންމާ އުފުއްލަވަމުން ގެންދެވީ އެއްވެސް ޝަކުވާއެއްނެތި. އެވަރުން ނުވެގެން އެފަދަ ކަންކަން ނިންމުމަށް ބޭނުންވާ އިދާރީ ކަންކަން ހަމަ ޖައްސަވަމުން ގެންދެވީ ޝަރަފާއެކު. އަޅެ މީހަކު މޮޔަވެދާނެ އެންނު.\nހިންގަން ހުރި މީހާ ޝަހީބް އެވާހަކަ އޭރު މީޑިޔާ އާ ހިއްސާ ނުކުރީ ކީއްވެބާ ! އޭނާވޭސް ކުރީ އެއްކަމެއް ދެންތިބި މީހުންވެސް ކުރީ އެއްކަމެއް ! ވަކި ކުރަން ތިއުޅެނީ އެތަނުން އެއްބައެއް ! ތިޔަދަނީ އެއްކަލަ ފާޑަށް ތިގޮތައް ގާތް މީހުން އޭރު މިހާރުގެ ސަރުކާރު އަޔަނުދޭން ކޮންމެކަމެއް ކޮށްފަ ހުއްޓަސް އަނެއްކާވެއް މަގާމުދީގެން އުފެދޭ މައްސަލައިގާ ބައިބައިވެ ގިނަބަޔަކު ނުކުމެ މަޖުލިސް ގޮޑިތައް ހޯދާދިން މަގުސަދު ގެއްލި ފަހުން ވޯތުވެސް ނުލިބޭނެއެވެ.\nދެން ޒީނާޔޯ. ޢެވެސް ވަކިކޮށްބަލަ. ޢެއްވެސް އެއްޗެއް އެނގެ މީހެއް ނޫން. ޠިޔަތަނުގެ މެމްބަރުކަން ލިބުނު ފަހުން2ދަރިން ވިހައިފި. ޙުރިހާ ހަރަދެއް ސަރުކާޜުން. މީނަގެ ކަމަކީ މޮޅެތި ވާހަކަ ފޭސްބުކްގަ ލިބިގެން މީހުންގެ ސަމާލުކަން ހޯދުން. ސަރުކާރު ބަދަލުވީ ކޮޅު ބަދަލުކުރަން މަސައްކަތްކުރަނީ. ވަޔަށް އުޅެން ދަސްވެފަ ހުރި މަކަރުގަދަ މީހެއް.\nއަޅުގަނޑަށް ފެންނަނީ ހަމަ ތިގޮތަށް ހުރިހާ މުއައްސަސާއެއްގެ މިކަހަލަ ވެރިން ސުވާލުކުރަން ގެނަން......


Ahannah Kaley Varah Reeccheve - Vaguthu\nއަހަންނަށް ކަލޭ ވަރަށް ރީއްޗެވެ\n10 މަސް ކުރިން ( މެއި 3, 2018 )\nހިތްއެދޭ ސިފަތަކެއް ލިބިފައިވާ، ނުވަތަ ލޯބިވާ އަންހެނަކު ޙާސިލްކުރަން ފިރިހެނުން ބައެއް ހާލަތްތަކުގައި އެކި ގޮތްގޮތުން ވަރަށް ގިނަ މަސައްކަތް ކުރެއެވެ. އެހެނަސް ގިނަ ފަހަރަށް އެކަން ކާމިޔާބުނުވެ، ހިތާމައާއި ކުރިމަތިލާން ޖެހެނީ އެކަމުގެ ފަހަތުގައި ސަބަބުތަކެއް ވާތީއެވެ. ބައެއް ފަހަރަށް ލޯބި ޙާސިލް ކުރުމުގެ ވިސްނުމުގައި، ވިސްނާނުލައި ކުރެވޭ ކަމަކުންނެވެ. އަތެއް އޮތަކަސް ބަތެއް ނުކެވޭނެއޭ ބުނަނީ މިހެންވެގެންނެވެ.\nލޯބިވާ މީހެއްގެ ކައިރީގައި އެވާހަކަ ބުނުމަކީ، ބައެއް މީހުންގެ ނަޒަރުގައި "ވިޔާނުދާ" ކަމެކެވެ. ނަމަވެސް އެގޮތުގައި ބަލާން ތިއްބައި ތެޔޮ ނާށި ކާޅު ޖަހައިގެންދާ މަންޒަރު ދެކެން އެއިން މީހަކުވެސް ބޭނުމެއް ނުވެއެވެ. އެހެންކަމުން، އެ ލޯބި ޙާސިލް ކުރުމަށް އެދޭނަމަ ސަމާލުކަން ދޭންވީ ބައެއް ކަންކަންވެސް ހުންނާނެތާއެވެ.\nމާ ސުވާލު ގިނަ ނުކުރޭ\nގިނައިން ވާހަކަ ދެއްކުމަކީ ގިނަ އަންހެނުން ގަޔާވާ ކަމެކެވެ. އެހެނަސް މާގިނައިން އޭނާގެ ޙަޔާތާއި ގުޅޭގޮތުން ސުވާލުކޮށް، ހެދުމަކީ އޭނާގެ "މޫޑް އޮފް" ވެދާނެ ކަމެކެވެ. ތިބާއީ އޭނާ މޫޑް އޮފްވާފަދަ ވާހަކަ ދައްކާ މީހެއް ކަމުގައި ވާނަމަ، ތިބާއަށް އޭނާގެ ހިތުން ޖާގައެއް ލިބޭނީ ކިހިނެއް ހެއްޔެވެ. އެހެންކަމުން ދިމާވާތަނާ، "ބޯއި ފްރެންޑެއް" ހުރޭތޯ ނަމަނަމަ ނާހައްޗެވެ.\nރަހުމަތްތެރިއަކަށް ވާން ނުވިސްނާތި\nލޯބިވާ މީހާއަކީ ރަހުމަތްތެރިއެއްގެ ގޮތުގައި އަމިއްލައަށް ދެކުމަކީ މައްސަލައެއް ނޫނެވެ. އެހެން ނަމަވެސް އެފަދަ އިހުސާސެއް އޭނާއަށް ކުރެވިއްޖެ ނަމަ، އޭނާގެ ވިސްނުން ތިބާ ބޭނުންވާ ގޮތަށް ބަދަލު ކޮށްލުމަކީ ފަސޭހަ ކަމަކަށް ނުވެދާނެއެވެ. އެހެންކަމުން ތިބާ އޭނާދެކެ ލޯބިވަނީ ރަހުމަތްތެރިކަމަށް ވުރެ ބޮޑަށްކަން އިހުސާސްކޮށް ދިނުމަކީ ކުރެވިދާނެ ކަމެކެވެ. ޢަމަލުން އެކަން ދައްކަންވީއެވެ.\nނޫނެކޭ ބުނެފާނެ ކަމަށް ބިރުން ނުހުންނާތި\nބިރަކީ ތިބާގެ ކާމިޔާބީއަށް ހުރަސް އަޅާ އެންމެ ބޮޑު ދުޝްމަނޭ ބުނެވިދާނެއެވެ. އެ ބިރަށްޓަކައި ލޯބިވާ މީހަކާއި ކުރިމަތިލާން ނުކެރި ހުއްޓައި އެމީހަކު ގެއްލި ގޮސްދާފަހަރު އާދެއެވެ. ވަގުތު އޮއްވައި އަމިއްލަ ނަފްސަށް އިތުބާރުކޮށް، ކަންކަމާއި ކުރިމަތިލުމަކީ އެންމެ މޮޅު ގޮތެވެ.\nފެންނަ ކޮންމެ ތަނަކުން ނަމްބަރު ހޯދަން ނޫޅޭ\nމިއީ ފަހަކަށް އައިސް ޒުވާން ފިރިހެނުންގެ މެދުގައި ފެޝަނަކަށް ވެފައި އޮންނަ ކަމެކެވެ. އެގޮތުން ފެންނަހައި ތަނަކުން ނަމްބަރު ހޯދަން އުޅުމާއި، އަމިއްލަ ނަމްބަރު ކިޔަމުން ފަހަތުން ދިއުމަކީ ވަރަށް ގިނައިން ފެންނަމުންދާ މަންޒަރެކެވެ. ނަމަވެސް މިއީ އަންހެނުން މާ ގަޔާވާ ކަމަކަށް ނުވެއެވެ.\nނުލިބުނު ލޯތްބެއްގެ ފަހަތުން އަބަދު އުޅެން ނަހަދާ\nއެންމެ ލޯބިވާ އަދި އެންމެ ބޭނުންވާ މީހަކު ޙާސިލް ނުވުމަކީ ވެދާނެ ކަމެކެވެ. އެހެނަސް ހިއްވަރުކޮށްފައި ޙަޔާތާއިގެން ކުރިއަށް ދިއުމަކީ ކޮންމެ މީހަކަށްވެސް ލިބިގެންވާ އިޚްތިޔާރެކެވެ. ކާމިޔާބެއް ނެތްކަމެއްގެ ފަހަތުން އަބަދު އުޅުމަކީ، ލިބެން އޮތް ކާމިޔާބީތަކަށްވެސް އެޅިދާނެ ހުރަހެއްކަން ދަންނާށެވެ.\nނާކާމިޔާބީން އިބުރަތް ލިބިގަނޭ\nކާމިޔާބަކީ އެންމެނަށް އޮތްކަމެއް ނޫނެވެ. ކޮންމެ މީހަކީވެސް ޙަޔާތުގެ ކޮންމެވެސް ހިސާބެއްގައި ނާކާމިޔާބީއަކާއި ކުރިމަތިލާނެ މީހެކެވެ. އެހެންކަމުން އެފަދަ ހާލަތްތަކުން އިބުރަތް ލިބިގަތުމަކީ، ކުރިއަށް އޮތް މުސްތަޤުބަލް ކާބިޔާބުކަމާއި އެކު ބައްޓަން ކުރުމަށް ލިބޭ އަލި މަގެއްކަމުގައި ދެކޭށެވެ. ލޯބިވާ މީހަކު ހާސިލް ނުވިނަމަވެސް، އެއީ ލިބުނު ތަޖުރިބާއެއް ކަމުގައި ދެކޭށެވެ.\nއަބަދުވެސް ހުންނަންވާނީ ރީތިވެގެން\nތިބާއަށް އެންމެ ކަމުދަނީ ފަހަރުގައި ތިބާ އެއްވެސް ވަރަކަށް ނުދަންނަ އަންހެނެއް ކަމުގައި ވެދާނެއެވެ. އެހެންކަމުން އޭނާގެ ސަމާލުކަން ލިބިގަތުމަށް ހުރިހައި ގޮތަކުންވެސް މަސައްކަތް ކުރެވިދާނެއެވެ. އެހެން ނަމަވެސް ސާފުތާހިރުވުމާއި ރީތިވެގެން ހުރުމަކީ އެންމެ ބޮޑަށް އިސްކަންދޭންވީ ކަންކަމެވެ. އޭނާއަށް ތިބާގެ ހިތް ރަނގަޅަށް އެނގުމުގެ ކުރިން، އެފަދަ ކަމެއް ފާހަނގަވެއްޖެ ނަމަ، ތިބާ މަތިން ވާނީ ފޫއްސެވެ.\nބެސްޓް ފްރެންޑް ލޯބިވެރިޔާގެ މަގާމަށް ގެންނާނީ ކިހިނެއް؟\nއެކްސް އަނބުރާ ހޯދާނީ ކިހިނެއް؟\nވަރިވާން ޖެހެނީ ކީއްވެ؟\nމެއި 3, 2018 17:40\nލޯބިވާ އަންހެން ކުއްޖެއް ގާތު އޭނާ ދެކެ ހަގީގީ ލޯބިވާ ފިރިހެން ކުއްޖަކު އިސްވެ ރަށްޓެހި ވާން ވެސް ނާހާނެއޭ އަދި ލޯބި ވާ ކަމަށް ވެސް އިސްވެ ނުބުނާނެއޭ އެއީ ފިރިހެނުން ކުރާ ކަމެއް ނޫނޭ އާންމު ކޮށް އަންހެން ކުދިން ނޭ ފިރިހެން ކުއްޖާ ގާތު ބުނާނީ އެކި ގޮތް ގޮތުން ލޯބިވާ ވާހަކަ އަދި އެންމެ ފަހުން ރަށްޓެހިވާން އަންހެން ކުއްޖާ އަމިއްލަ އަށް އަހާނެއޭ ކޮންމެވެސް އެއް ދުވަހަކުން އެ ގޮތަށް ފިރިހެން ކުއްޖާ އިންތިޒާރު ގައި ހުންނަ އިރު އެހެން ފިރިހެނަކު އައިސް އެ އަންހެން ކުއްޖާ ޖަހައިގަތް ނަމަވެސް އޭގައި ކުރެވޭނެ ކަމެއް ނޯންނާނެއޭ އެއީ ތަގްދީރު ގައި އެކަން ލިޔެވިފައިވާ ގޮތޭ. ފާރ އެކްރޮސް ދަ ޑިސްޓެންސް އެން ސްޕޭސެސް ބިޓްވީން އަސް ޔޭއް ފާރ ވެއަރ އެވަރ ޔޫއާރ އައި ބިލީވް ދެޓްސް ދަ ހާރޓް ގޯސް އޮން ވަންސް މޯރ ޔޫ އޯޕަން ދަ ޑޯރ އެން ޔޫ ހިއަރ މައި ހާރޓް އެން މައި ހާރޓް ވިލްގޯ އޮން އެން އޮން. ލަވް ކޭން ބީ އެކްސްޕީރިއެންސްޑް ވަން ޓައިމް އެން އިޓް ވިލް ލާސްޓް ފޯރ އެވަރ. ޔޫއާރ ހިއަރ ދެއަރ އިޒް ނަތިންގް އައި ފިއަރ އެން އައި ނޯ ދެޓް މައި ހާރޓް ވިލް ގޯ އޮން އެން އޮން ވީ ވިލް ސްޓޭ ފޯރ އެވަރ ދިސް ވޭ..\nމެއި 3, 2018 23:07\nމީ އެއްކަލަ ޑޮޓޭގެ ލިޔުމެއް ދޯ....


3 aharah fahu misrun majlis inthihaab iulaankohfi\nތިން އަހަރަށްފަހު މިސްރުން މަޖިލީސް އިންތިހާބު އިއުލާނުކޮށްފި\nމިސްރުގެ ގާނޫނުހަދާ މަޖިލީސް އުވިގެން ދިޔައީ ޖޫން 2012 ގައި އެގައުމުގެ ކޯޓުން ގާނޫނު ހަދާ މަޖިލީހުގެ މަތިގެ އުވާލުމާއި ގުޅިގެންނެވެ. މިއީ 2011 ވަނަ އަހަރު މުސްލިމް ބްރަދާހުޑުން ހުސްނީ މުބާރަކްގެ ވެރިކަން ވައްޓާލައި ވޯޓަކުން ގާނޫނު ހަދާ މަޖިލީސް ހޮވި ފަހުން މިސްރުން ޑިމޮކްރަސީއާއި ފޭއަށް އެޅި ފިޔަވަޅެކެވެ. ކޯޓުން މަތިގެ އުވާލިއިރު މަތިގޭގެ މެޖޯރިޓީ އޮތީ މިހާރު މިސްރުގައި މަނާކޮއްފައިވާ މުސްލިމް ބްރަދަހުޑް އެވެ.\nމުސްލިމް ބްރަދަހުޑް ގެ ވެރިކަން ވައްޓާލައި ދެން ރައީސްކަމަށް އައީ އޭރު އަސްކަރިއްޔާގެ ވެރިޔަކަށްހުރި އަބްދުލް ފައްތާހު އައް ސީސީ އެވެ. އެއީ މިސްރުގައި އެންމެ ފުރަތަމަ ބޭއްވުނު މިނިވަން އިންތިހާބު ކާމިޔާބު ކުރެއްވި މުސްލިމް ބްރަދަހުޑްގެ މުހައްދަދު މުރްސީ އާއި ދެކޮޅަށް ބޮޑެތި މުޒާހަރާތައް ބާއްވައި، 2013 ގައެވެ. އެއައްފަހު އަސްކަރިއްޔާއިން ވަނީ މިސްރަށް ޑިމޮކްރަސީ ގެނައުމަށް މަގުޗާޓެއް އެކުލަވާލާފައެވެ. މި މަގުޗާޓު އިއުލާނު ކުރުމައްފަހު ދެން ފެނިގެން ދިޔައީ މުޒާހަރާކުރާ އެތައް ސަތޭކަ ބަޔަކު މަރައި އެތައް ހާސް ބަޔަކު ސަރުކާރުން ހައްޔަރު ކުރަންފެށި ތަނެވެ.\nއިންތިހާބު އިއުލާނު ކުރެވިގެން ދިޔުމަކީ ޑިމޮކްރަސީ އަނބުރާގެނައުމުގެ ނިޔަތް ސަރުކާރުގެ ކިބައިގައި އޮތްކަން ދައްކުވައިދޭ ކަމެއްކަމަށް ސީސީގެ ސަރުކާރުން ބުނެއެވެ. އެހެންނަމަވެސް ބްރަދަހުޑަށް ތާއީދުކުރާ މީހުން މި އިންތިހާބު ބޮއިކޮޓް ކުރާނެ ކަމަށް ބެލެވެއެވެ.


Fahu vaguthu UV athun Green ah point eh | Mihaaru\n11 މެއި 2018 - 19:05 1 comment\nއެސްޓީއޯ މާލޭ ލީގުގައި މިއަދު ހަވީރު އިތުރު ވަގުތުގެ ތެރޭގައި އަބްދުﷲ މިސްބާހު ޖެހި ގޯލުން ޔުނައިޓެޑް ވިކްޓަރީއާ 1-1 އިން އެއްވަރުކޮށް ގްރީން ސްޓްރީޓްސް އިން ޕޮއިންޓެއް ހޯދައިފި އެވެ.\nލީގުގެ ގަދަ ހަޔެއްގައި އޮންނަން މިއަދުގެ މެޗަށް ނުކުތްއިރު، ޔުނައިޓެޑް ވިކްޓަރީ އާއި ގްރީން ސްޓްރީޓްސް އަށް ވެސް އޮތީ މޮޅެއް ހޯދުން މުހިއްމުވެފަ އެވެ. މިއަދުގެ މެޗު އެއްވަރުވުމުން ގްރީން އިން ވަނީ އެ ޓީމުގެ މަގާމު ދަމަހައްޓައިފަ އެވެ.\nގްރީން ސްޓްރީޓްސް ހަ ވަނައިގައި އޮތީ ނުވަ މެޗުން ނުވަ ޕޮއިންޓާ އެކު އެވެ. ޔުނައިޓެޑް ވިކްޓަރީ ހަތް ވަނައިގައި އޮތީ ނުވަ މެޗުން ހަތް ޕޮއިންޓް ހޯދައިގެންނެވެ. މި މެޗުން ތިން ޕޮއިންޓް ނުލިބުމުން ޔުނައިޓެޑް ވިކްޓަރީ ގަދަ ހަޔަކަށް ވަންނަން ކުރަމުން އަންނަ މަސައްކަތަށް ވަނީ އުނދަގޫތަކެއް ކުރިމަތިވެފަ އެވެ.\nމިއަދުގެ މެޗު ފަށައިގެން މެޗުގެ 12 ވަނަ މިނިޓްގައި ކިރްގިސްތާން ކުޅުންތެރިޔާ އާތޯ މުލަޔޯނޯފް ނަގައިދިން ބޯޅަ އަކުން ޔުނައިޓެޑް ވިކްޓަރީ އަށް ލަނޑު ޖަހައިދިނީ ޓްރިންޑާޑް ފޯވާޑް ސެމިއުލް ކޯޑެލް އެވެ. އޭރިއާ ތެރެއިން ލިބުނު ބޯޅަ އޭނާ ވަނީ ހަމަޖެހިލާފައި ގޯލުގެ ތެރެއަށް ފޮނުވާލައިފަ އެވެ.\nގްރީން ސްޓްރީޓްސް އަށް ނަތީޖާ ހަމަހަމަ ކޮށްދޭން އަހުމަދު ރިލްވާން (ރިލޭ) އަށް ދެ ފުރުސަތެއް ލިބުނެވެ. ރިލޭ ފޮނުވާލި ފުރަތަމަ ބޯޅަ އަރިމަތީ ދަނޑީގައި ޖެހުނުއިރު، ދެ ވަނަ ފުރުސަތުގައި އޭނާ ޖެހި ބޯޅަ ޔުނައިޓެޑް ވިކްޓަރީ ކީޕަރު ތޮލާލް ހަސަން (ޓޮޕްލަކް) ވަނީ މަތަކޮށްފަ އެވެ.\nއޭގެ ފަހުން ގްރީން ސްޓްރީޓްސްގެ އިބްރާހިމް ޝަފްރާޒް (ޝަފްލޭ) އާއި ޔޫކްރޭން ކުޅުންތެރިޔާ ބިލާލް ރަސެލް ފޮނުވާލި ދެ ބޯޅައިގެ ހުރަހަކަށްވީ ވެސް ކީޕަރު ތޮލާލް އެވެ.\nފުރަތަމަ ހާފުގެ ފަހު ފަނަރަ މިނިޓްގައި ގްރީން ސްޓްރީޓްސް އިން ވަރަށް ބޮޑަށް އެޓޭކަށް ޖެހިގެން ކުޅުނެވެ. އެ ޓީމުން ރަނގަޅު ހަމަލާތަކެއް އުފައްދަން މަސައްކަތްކުރި ނަމަވެސް ޔުނައިޓެޑް ވިކްޓަރީ ޑިފެންޑަރުން ދިޔައީ އެ ކުޅުންތެރިން ހުއްޓުވުމުގައި ކުރި ހޯދަމުންނެވެ.\nދެ ވަނަ ހާފް ފެށިގެން ފުރަަތަމަ މިނިޓް ތެރޭ ޔުނައިޓެޑް ވިކްޓަރީން ދެ ވަނަ ލަނޑެއް ޖެހުމާ ގާތަށް ޖެހިލި އެވެ. އޭރިއާ ތެރެއިން ޔުނައިޓެޑް ވިކްޓަރީގެ ކެޕްޓަން އަހުސަން ނައީމް ފޮނުވާލި ބޯޅަ ގޯލު ރޮނގުމަތިން ސަލާމަތްކުރީ ގްރީން ސްޓްރީޓްސްގެ ޑިފެންޑަރު މުހައްމަދު ސާއިފް އެވެ. އޭގެ ފަހުން ވެސް ލަނޑު ޖަަހަން ޔުނައިޓެޑް ވިކްޓަރީ ކުޅުންތެރިންނަށް ލިބުނު ނަމަވެސް ބޭނުމެއް ނުކުރެވުނެވެ.\nގްރީން ސްޓްރީޓްސް އިން ވަނީ ފުރަތަމަ ދިހަ މިނިޓަށް ފަހު ރިލޭގެ ބަދަލުގައި މުހައްމަދު ރިސްވާން (ފުކޭ) ކުޅެން އަރުވައިފަ އެވެ. އަދި ފަހުން މިސްބާހު ވެސް ކުޅެން އެރުވުމާ އެކު ގްރީން ސްޓްރީޓްްސް އިން ކުރިއަށް ޖެހިގެން ކުޅެން ފެށި އެވެ.\nކައުންޓަ އެޓޭކެއްގައި މެޗުގެ 65 ވަނަ މިނިޓްގައި ޔުނައިޓެޑް ވިކްޓަރީގެ އަލީ ހައިޝަމް (ޗުމްޕު) އަށް ހުސް ފުރުސަތެއް ލިބުނެވެ. އޭނާ ފޮނުވާލި ބޯޅަ ދިޔައީ އަރިމަތިން ބޭރަށެވެ.\nގްރީން ސްޓްރީޓްސް އިން މެޗުގެ 75 ވަނަ މިނިޓްގައި ނަތީޖާ ހަމަހަމަ ކުރުމާ ގާތަށް ޖެހިލި އެވެ. އޭރިއާ ތެރެއިން އެ ޓީމުގެ ޔޫކްރޭނުގެ މިޑްފީލްޑަރު ސޮބުލް އިލިއާ ފޮނުވާލި ބޯޅަ އަމާޒުވީ ތިރީ ދަނޑިއަށެވެ.\nމެޗުގެ 87 ވަނަ މިނިޓްގައި ޔުނައިޓެޑް ވިކްޓަރީގެ އަހުމަދު އަވީން އަށް ވަނީ ދެ ވަނަ ރީނދޫ ކާޑާ އެކު ރަތް ކާޑު ދައްކައިފަ އެވެ. އެއާ އެކު މެޗުގެ ފަހު ވަގުތު ޔުނައިޓެޑް ވިކްޓަރީން ކުޅުނީ ވަރަށް ފަހަތަށް ޖެހިގެންނެވެ.\nގްރީން ސްޓްރީޓްސް އަށް އެއްވަރުކޮށްދިން ލަނޑު މިސްބާހު ކާމިޔާބުކުރީ އިތުރު ވަގުތުގެ ގޮތުގައި ދެއްކި ފަސް މިނިޓް ތެރޭގަ އެވެ. އޭރިއާ ތެރެއިން މިސްބާހަށް ލިބުނު ބޯޅަ އޭނާ ވަނީ ބޮލުން ގޯލުގެ ތެރެއަށް ފޮނުވާލައިފަ އެވެ.\nޔުނައިޓެޑް ވިކްޓަރީގެ ކޯޗު މުހައްމަދު ނަޒީހު ބުނީ މެޗުން ބޭނުންވި ކަންތައް ހާސިލްނުވީ ލިބުނު ފުރުސަތުތަކުގެ ބޭނުން ނުހިފުމުން ކަމަށެވެ.\n"ވަރަށް ބައިވަރު ޗާންސް ލިބުނު މި މެޗުގައި. ފަހު ހާފް ފެށައިގެން ވެސް ހަތަރު ފަސް ޗާންސް ލިބުނު އެ އެއްޗެހި ބޭނުން ނުކުރީމަ މި ހިސާބަށް މިއައީ. ގޯސް ހިސާބެއްގައި އޮތުމާ އެކު ކުޅުންތެރިން ކުރި މަސައްކަތާ އެއްޗެހި ވެސް ރަނގަޅު. ޕްރެޝަރު ވެސް އޮންނާނެ. ދެން ކޮޅަށް އެ ވަންނަ ގޯލަށް އެބަޖެހޭ ޒިންމާ ވެސް ވާން. އިތުުރު އެއް ގޯލު ޖެހިނަމަވެސް މެޗު ލިބުނީސް" ނަޒީހު ބުންޏެވެ.\nއޭނާ ބުނީ ކުރިއަށް ހުރި މެޗުތަކުގައި ރަނގަޅު ނަތީޖާތަކެއް ނެރެވޭނެ ކަމުގެ އުއްމީދު އެބައޮތް ކަމަށެވެ.\nގްރީން ސްޓްރީޓްސްގެ ކޯޗު އަލީ ސުޒޭން ބުނީ އެންމެ ރަނގަޅަށް ނުކުޅެވުނު ނަމަވެސް މި މެޗުން ލިބުނު ޕޮއިންޓުގެ ފައިދާ އެ ޓީމަށް ކުރާނެ ކަމަށެވެ.\n"މިއީ ގްރީން ސްޓްރީޓްސް ވަރަށް ދަށް ދުވަހެއް. ޕޮއިންޓެއް ލިބުމުން ހިތްހަމަ ޖެހޭ. އެއީ މި އެއް ޕޮއިންޓް ހުރިހާ އިރެއްގައި ވެސް ވަރަށް މުހިއްމު ކަމަށް ގަބޫލުކުރެވެނީ. މި ކަހަލަ މެޗުތަކުގައި މިވާ ގޮތަކީ އެ މީހުންނަށް އެޑްވާންޓޭޖް ލިބޭ ހިސާބުން ގާތްގަނޑަކަށް 10 ވަރަކަށް ފަހަރު ނޫނީ އަށެއްކަ ފަހަރު ސްޓްރެޗަރު ވެސް އަރާނެ. މި ކަހަލަ މެޗެއްގައި ޓައިޓް ސިޓުއޭޝަނެއްގައި އެ ލިބޭ އެއްޗެއް ނުޖަހާފިއްޔާ ޕްރެޝަރަށްދާނެ،" ސުޒޭން ބުންޏެވެ.\nއޭނާ ބުނީ މި މެޗުން މި ލިބުނު ޕޮއިންޓުގެ މުހިއްމުކަން ގްރީން ސްޓްރީޓްސް ޕްރިމިއާ ލީގަށްދާއިރު ފެންނާނެ ކަމަށެވެ.\nއިތުރު ލިޔުންތައް ޔުނައިޓެޑް ވިކްޓަރީ


Luthufee ge shareeaiy insaafuveri noon kamah vidhaalhuve eyna ah maafu dheyn govaalaifi | Mihaaru\nލުތުފީގެ ޝަރީއަތް އިންސާފުވެރި ނޫން ކަމަށް ވިދާޅުވެެ އޭނާ އަށް މާފުދޭން ގޮވާލައިފި\nރައްޔިތުންގެ މަޖިލިހުގެ ކޮމިޓީއެއްގައި މަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް ވާހަކަ ދައްކަވަނީ. --- ފޮޓޯ: ހުސެއިން ވަހީދު/ މިހާރު\nކުށެއް ނެތް އެތައް ދިވެހިންނެއްގެ ލޭ އޮހޮރުވާލައި ޖަލު ހުކުމަށް ފިލައިގެން އުޅުނު ހ. ހާޖަރާގޭ އަބްދުﷲ ލުތުފީ އަށް ލިބުނީ އިންސާފުވެރި ޝަރީއަތެއް ނޫން ކަމަށާއި އޭނާ އަށް މާފު ދިނުމަށް ރައްޔިތުންގެ މަޖިލިހުގެ މަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފް މިއަދު ގޮވާލައްވައިފި އެވެ.\nނޮވެމްބަރު 3، 1988 ގައި ރާއްޖޭގެ ވެރިކަން ވައްޓާލަން ސްރީ ލަންކާގެ ޓެރަރިސްޓް ޖަމާއަތެއްގެ ބަޔަކާ އެކު ރާއްޖެ އަރައި އުދުވާނީ ހަމަލާ ދިނުމުގެ މޭސްތިރި ލުތުފީ ސްރީ ލަންކާގައި ހުންނަ ދިވެހި އެމްބަސީ އަށް ގޮސް އަމާން ދިނުމުން އޭނާ އަށް ހިމާޔަތް ދީ ގެންގުޅޭތާ ދެ މަސް ވީ އިރު، ވެސް ރާއްޖެ ނުގެންނާތީ އެކަމުގެ ކަންބޮޑުވުން ފާޅުކޮށް، މަޖިލިހަށް ހުށަހެޅި ކުއްލި މައްސަލައިގައި ޝަރީފް ވަނީ ލުތުފީގެ ދިފާއުގައި ވަރަށް ބޮޑަށް ވާހަކަ ދައްކަވައިފަ އެވެ.\nޝަރީފް ވިދާޅުވި ގޮތުގައި އޭނާ އަކީ ރާއްޖެ އަށް ދިން އުދުވާނީ ހަމަލައާ ގުޅިގެން ސުވާލުކުރަން ހާޒިރު ކުރި މީހެކެވެ. އެތަނުގައި ހިނގި ހާދިސާ "ލޮލުން ދެކި އަތުން ހިފި" ކަމަށް އޭނާ ވިދާޅުވި އެވެ.\n"ލުތުފީމެން ތަހަންމަލު ކުރި އަނިޔާގެ ދެއްކުމެއް ނެތް. އިންސާނިއްޔަތު ކަމެއް ނެތް. ލުތުފީއާ ދޭތެރޭގައި ހިންގި ޝަރީއަތަކީ އަޅުގަނޑަށް ކަނޑައެޅިގެން ދަންނަވަން ކެރޭ އިންސާފުވެރި ޝަރީއަތެއް ނޫންކަން. އޭނާގެ އަނގަޔަށް ބޫޓު ވައްދާ ތަން އަޅުގަނޑު ލޮލުން ދުށިން. އޭނާގެ ލޮލަށް އިނގިލި ހަރާ ތަން އަޅުގަނޑުގެ ލޮލުން ދުށިން، ދެން ތިބި މީހުންނަށް ހެދި ގޮތާއި އިދިފުށަށް ބިޑި އަޅުވާފައި ތަޅަމުން ތަޅަމުން ގެންދިޔަ މަންޒަރު އަޅުގަނޑުގެ ލޮލުން ދުށިން،" ޝަރީފް ވިދާޅުވި އެވެ.\nއަބްދުﷲ ލުތުފީ ސިފައިންގެ ބެލުމުގެ ދަށުން މާލެ ގެންނަނީ.\nޝަރީފް ވިދާޅުވި ގޮތުގައި ލުތުފީއަކީ 70 އަހަރު ވާން ކައިރިވެފައި ހުރި ބަލި މީހެކެވެ. އަދި ލުތުފީ ވަނީ ޖަލުގައި ވަރަށް ގިނަ ދުވަސް ހޭދަކޮށްފައި ކަމަށް ވެސް ޝަރީފް ވިދާޅުވި އެވެ. އެހެންވެ، ސަރުކާރުން ބޮޑު ހަރަދުކޮށްގެން "ކަންތައްތަކެއް ކުރަން" ނުފެންނަ ކަމަށް ޝަރީފް ވިދާޅުވި އެވެ.\nޝަރީފް ވިދާޅުވީ ނޮވެމްބަރު 3ގެ އުދުވާނީ ހަމަލާގައި ސިފައިންނާއި އާންމުންގެ ތެރެއިން 19 ދިވެހިން ޝަހީދުކޮށްލި އިރު، ލުތުފީ އެމީހުންގެ ގަޔަށް ބަޑި ޖެހި ތަން ފެންނަން ނެތް ކަމަށެވެ. އަދި ލުތުފީ ބަޑި ހިފައިގެން އުޅުނު ކަން ވެސް އެނގެން ނެތް ކަމަށް ޝަރީފް ވިދާޅުވި އެވެ. ނަމަވެސް ބަޑި ހިފައިގެން އުޅުނު ކަމަށް ލުތުފީ ޝަރީއަތުގައި އެއްބަސްވެފައިވެ އެވެ.\nޝަރީފް ވިދާޅުވީ ޕްލޯޓް ޖަމާއަތުގެ މީހުންނާ އެކީ ބަޣާވާތްކުރަން ލުތުފީ މާލެ އައި ކަމީ ހަގީގަތެއް ކަމަށާއި އެ ހަރަކާތަށް ތާއީދު ނުކުރައްވާ ކަމަށް ވެސް ޝަރީފް ވިދާޅުވި އެވެ.\n"އިންސާނިއްޔަތަށްޓަކައި، އުމުރުން 70 އަހަރުވެފައި ހުރި މީހަކު، ބަލި މީހަކު، ކެންސަރު ހުރި މީހަކު ކައިރިން ނުނެއްޓިގެން އުޅެނީ ކީއްވެތޯ ސުވާލު އުފެދޭ،" ޝަރީފް ވިދާޅުވި އެވެ.\nނޮވެމްބަރު 3، 1988 ގައި ރާއްޖޭގެ ވެރިކަން ވައްޓާލަން ރާއްޖެ އަރައި އުދުވާނީ ހަމަލާ ދިނުމުގައި ބައިވެރިވި ލުތުފީ އެމްބަސީ އަށް ގޮސް ހަވާލުވީ ފުލުހުން ބުނާ ގޮތުން ނަމަ މިދިޔަ މެއި މަހުގެ 1 ވަނަ ދުވަހެވެ.\nސްރީ ލަންކާ އިން ވަކިވެ، ވަކި ދައުލަތެއް އުފައްދަން ހަނގުރާމަކުރި ލަންކާގެ ތަމަޅަ ގްރޫޕްތަކުގެ ތެރެއިން ޕްލޯޓް ޖަމާއަތުގެ ޓެރަރިސްޓުންނާ ގުޅިގެން ލުތުފީ ދިން އުދުވާނީ ހަމަލާގައި 19 ދިވެއްސަކު ޝަހީދުވި އެވެ. އެއީ އާންމުންގެ 11 މީހުންނާއި ސިފައިންގެ އަށް މީހެކެވެ.\nރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު އިބްރާހިމް ޝަރީފް (މަރަދޫ) ރާއްޖެ-ލަންކާ ނޮވެމްބަރު3އަބްދުﷲ ލުތުފީ ނޮވެމްބަރު3ބަޣާވާތް ބަޣާވާތް\n222 ކޮމެންޓް, 461 ރިއެކްޝަންސް\nޢެއިރުގެ ޝަރީއަތް އަޑުއަހަން ވަތް މީހަކުވެސް ތިހެންބުނި. މައިކުގެ އަޑުކެޑުން ވާހަކައާ.\nމަވޯޓާ ޝަރީފު އިސްތިއުފާ !!!!!!!!!!!!!!!!!!!!!!!!!\nމިއޮތީ ޤާނޫނުހަދާ މަޖްލިހުގައި ތިބެންޖެހޭ އަދި ނުޖެހޭ މީހުން ކަނޑައަޅަން ޖެހިފަ. މަވޯޓާ މެމްބަރަކަށް ހޮވަން ވޯޓްދިންމީހުން ލަދެއް ނުގަނޭބާ؟ މިދަނީ ސުލޫީ މިންގަނޑަށްވުރެ މާމަތިން. ދެން ކިހިނެއް ފަނޑިޔާރުގެ އިސްލާޙުކުރާނީ. މުސްކުޅިޔަސް އަނިޔާކުރިޔަސް އޭނާ ކުރިކަމެއް ނުކުރާކަމަކަށް ނުހެދޭނެ. އޭނާ މިނިވަންކުރުމަށް ގޮވުމަކީ އޭނާއާއެކު ބައިޢަތު ހިފާކަމުގެ ހެއްކެއް. އޭނާ އެއިރު މަގުމައްޗަށް ދޫކޮށްލިނަމަވެސް އެތިކޮޅެއްވެސް ހޯދާ ނުފެންނާނެ.\nމީ ކާކުތަ؟ އަހަރުމެންގެ 19 މީހުންގެ ލޭ ހޭކިފައި އޮތް އަތެއް، 19 ޢާއިލާ ބިކަކުރި މީހެއް. މިސްކިތު ޙުރުމަތް ކަނޑާ، ތާޅަފިލިން އަޑުގަދަކުރި މީހެއް. ޤައުމު ރޮއްވާލި މީހެއް. ހިތެއް ހެވެއް ނުކުރެވޭނެ. މާފެއް ދުވަހަކުވެސް ނެތް.\nޔާމީނު ވެރިކަމުގައި 21 މަރު ޒިންމާނަގަންޖެހޭމީހެއް ނެއިގުނު!\nދެން އަންނި ވެރިކަމުގަ މަރުވި މީހުންގެ ޒިންމާ ނަގަންޖެހޭ މީހުން އެނގިފަތަ އޮތީ.\n"މާލެއިން ގުޅޭނެކަމަށް ގެރެންޓީ ދިންމީހުން" "ސުވާލުކުރަން ގެންދެވުނު މީހުން" "ކަންތައްހިގޮތް ދުއް މީހުން" "ކާމިޔާބު ލިބުނުނަމަ އަޑޫގެ ވެރިކަންދޭން ހަމަޖެއްސި މީހުން؟" މީހުން މީހުން މީހުން. އުމުރުން 70 އަހަރު ނުވިޔަސް ފިލާ ކުއްވެރިންނަށް "ނިޔާވެސް ފޮހެވި" މާފުދިނުން އެއީ އައުކަމެއް ނޫންތާ.\nބަލަ.. ޕްރޮގްރެސް ލައިޓަށް ބޮޑުބަޑިން ހަމަލާދީ ފައްތާލީ ކާކުގެ އޯޑަރަށްތަ<<<ބަލަ އެބޯޓުގައިވެސް ވަނީ ދިވެހިން ޝަހީދު ވެފައޭ.. އެހެންވެޔޭ މިބުނަނީ މިއީ އަލުން ތަހުގީގު ކުރަން ޖެޙޭ ކަމެކޭ.. ކޮބައިތަ ޑިކްޓޭޓަރު؟؟؟\nޑިކްޓޭޓަރު އުޅުއްވަނީ އެންމެ ޑިމޮކްރެޓިކް ޕާޓީގެ އެންމެ މުހިއްމު ރައީސާއެކު މިހާރު. އެހެންވީމަ ޑިކްޓޭޓަރަށް ޑިކްޓޭޓަރުގެ ނަމުން މުޚާތަބުކުރާނަމަ ޑިމޮކްރެޓިކް ރައީސަށްވެސް އެ ހުތުރުނަން ރައްދުވާނެ. އަދި މިހާރު އެޑިމޮކްރެޓިކް ރައީސް ނުކިޔާ އެއްގޮތަކަށްވެސް އެއީކީ ޑިކްޓޭޓަރެއް ކަމަކަށް. އެހެންވިީމަ އަނގަމަތީ މަލަން ޕްލީޒް.\nޕްރޮގްރަސް ލައިޓަށް ހަމަލާދޭން މަޖުބޫރު ކުރުވީ އެއިރު އޭގައި އިން ތިޔަ ޓެރަރިސްޓް ލުޠުފީގެ އޯޑަރަށް އަމާން ނުދިނުމުން. އަދި ކޮމާންޑް ކުރަމުންދިޔައީ ޚުދު ލުޠުފީކަން އެއިރު އެބޯޓުގައި ތިބި ދިވެހިން ވަނީ ހާމަކޮށްފައި. އެ ވީޑިއޯތައް ޔޫޓިއުބްގަ އެބަހުރި. ބައްލަވާލައްވާ.\nމާލެއިން ގުޅެން ކީމީހުންނަކީ މީތާ. މީނައައްވެސް ހުކުމް ކުރަންޖެހޭ.\nޤާތިލު ޝަހީދުކޮށްލި 19 ދިވެހިންގެ ޢާއިާއަށާއި މިގައުމުގެ ހުރިހާ ރައްޔިތުންނަށް މަވޯޓާ ފުރައްސާރަކުޕށްފައިވާތީ މަޖުލީސް މެމްބަރުގެ ސްލޫކު އޮތްގޮތެއް ވަރަށް އަވަހަށް އެބަޖެހޭ ބަލަން.\nމަވޯޓާ ދިވެހިންގެ އިހްސާސްތަކާ ނުކުޅެ ތި ގޮނޑިން ފައިބާ\nމިކަހަލަ ސިކުނޑި ހަމަނުޖެހޭ މީހަކު ރައްޔިތުންގެ މަޖިލީހަށް އިންތިޚާބުކުރުމަށް ވޯޓުދެއްވި އައްޑޫ ރައްޔިތުންގެ ޙައްޤުގައިނަމަވެސް މީނާގެ މައްޗަށް ފިޔަވަޅުއަޅާ މަޖިލީހުން ބޭރުކުރަންޖެހޭ. ރައްޔިތުން ވޯޓުދިނީ މުޅިރާއްޖެ ބިރުވެރިކަމެއްގެ ތެރެއަށް ވައްޓާލާ 19 ދިވެހިން ޝަހީދުކޮށްލި މުޖުރިމެއްގެ ދިފާޢުގައި ވާހަކަދައްކާކަށްނޫނެވެ. އަދި ޢަދުލު އިންޞާފު ޤާއިމުކުރުމަކީ މިފަދަ މީހުންނަށް ހަމްދަރުދީވެ އެމީހުންނަށް ވާގިވެރިވާކަށްވެސްނޫނެވެ.


އިސްލާމް ދީނުގަ ސާބިތުވެ ހިފެހެއްޓުމަކީ އަނގުރު އަލިފާނުގަ ހިފެހެއްޓުން ފަދަ ކަމަކަށް ވާނެ ދުވަސް އަންނާނެ!: ޙަދީޘް\nއާރޓިކަލްކިޔުމަށް ހޭދަވާނެކަމަށް ބެލެވެނީ : 35 މިނެޓް,7ސިކުންތު\nއިސްލާމް ދީނުގައި ސާބިތުވެ ހިފެހެއްޓުމަކީ އަނގުރު އަލިފާނުގައި ހިފެހެއްޓުން ފަދަ ކަމަކަށް ވާނެ ދުވަސް އަންނާނެ ކަމަށް ރަސޫލް (ޞޢވ) ޙަދިޘްފުޅު ކުރެއްވެވި ދުވަސް މިއަދު މިވަނީ މުސްލިމުންނާއި ބައްދަލުކޮށްފައެވެ.\n"There will comeatime when holding on to your religion will be like holding burning coal."\nSunan At-Tirmidhi 2260\nއިސްލާމް ދީނުގައި ސާބިތުކަމާއިއެކު ހިފަހައްޓަން މަސައްކަތްކުރާ މުސްލިމުންނަށް ތަފާތު ގޮންޖެހުންތައް ދަނީ ކުރިމަތިވަމުންނެވެ. ސިޔާސީ ގޮތުންނާއި އިޤްޠިޞާދީ ގޮތުން ވެސް ފިއްތުންތައް ގެންދަނީ ކުރިމަތިކުރުވަމުންނެވެ. ދުނިޔޭގެ ބޮޑެތި ބާރުތަކުންނާއި ޖަމާއަތްތަކުން ގެންދަނީ ތަފާތު މައްސަލަތައް ކުރިމަތިކުރުވަމުންނެވެ.\nމީގެ އިތުރުން އިސްލާމީ މުޖުތމައުތައް ކަމަށް ބުނާ ބައެއް މުޖުތަމައުތަކުންވެސް ގެންދަނީ ވަރަށް ގިނަ މައްސަލަތައް ކުރިމަތިކުރުވަމުންނެވެ. މައްސލަތައް ކުރިމަތި ނުވަނީ ކޮން ދިމާއަކުންކަންވެސް ބުނަން ނުއެނގޭ މިންވަރަށް މައްސަލަތައް މިވަނީ ގިނަވެފައެވެ.\nމީސްތަކުންނޭވެ! ކުރިމަތިވާ މައްސަލަތަކަށް ނުބަލާށެވެ! ކެތްތެރިވާށެވެ! އިސްލާމް ދީނުގައި އެންމެ ފުރިހަމަ ގޮތުގައި ސާބިތުވާށެވެ! މިޒަމާނެވެ ކިޔައިގެން ދައްކާ ވާހަކަތކުގެ އަޑު ނުއަހާށެވެ! ކީރިތި ޤުރްއާން ބާވައިލައްވަވާފައިވަނީ ވަކި ޒަމާނަކަށް ނޫނެވެ. އެ އާޔަތެއް ބާވައިލެއްވެވި ދުވަހުން ފެށިގެން ދުނިޔެ ނިމެންދެން އެ އާޔަތަކަށް ޢަމަލުކުރުމަށެވެ.\nމުސްލިމުންނަށް އޮތީ ﷲ ތަޢާލާ އަންގަވާފައިވާ ގޮތުގައި ސާބިތުވުމެވެ. އެމީހުން ބޭނުންވާ ބައަކަށް އަމަލު ނުކޮށް ދޫކޮށްލާފައި އެމީހަކު އަމަލުކުރަން ބޭނުންވާ ބައަކަށް އަމަލުކރުމަކީ އިސްލާމް ދީނުގައި އޮތް ގޮތެއް ނޫނެވެ. އިސްލާމް ދީނުގައި ފުރިހަމައަށް ސާބިތުވެއްޖެ މީހަކަށް ނޫނީ މިދުނިޔެވެސް އަދި އާޚިރަތެއްވެސް ކާމިޔާބެއް ނުކުރެވޭނެއެވެ!\nފަހުޒަމާނުގައި އިސްލާމް ދީނުގައި ސާބިތުވެއްޖެ މީހަކަށް 50 ޞަހާބީންގެ ދަރަޖަ ލިބޭނެކަމަށް ޙަދީޘްފުޅު ކުރައްވަވާފައި އެވަނީ މިދުވަސް އަންނާނެތީއެވެ. ކުރިއަށް އޮތްތަނުގައި މުޞިބާތްތައް ދާނީ ވެސް އިތުރުވަމުންނެވެ. ވީމާ މިކަންކަމަށް ހޭލުންތެރިވާށެވެ! ސަލާމަތްކަން ލިބެން އޮތީ އެގޮތުގައެވެ.\n2 ޑިސެމްބަރ 2019


5-2 ge natheejaa akun Roma ge mahchah Liverpool kaamiyaabu hoadhaifi\n2-5 ގެ ނަތީޖާއަކުން ރޯމާގެ މައްޗަށް ލިވަޕޫލް ކާމިޔާބު ހޯދައިފި\n1 އަހަރު,7މަސް,2ހަފްތާ,2ދުވަސް, 10 ގަޑި, 55 މިނެޓް,2ސިކުންތު ކުރިން 4930އަހްމަދު މިޒްޔާލް\nޗެމްޕިއަންސް ލީގުގައި ރޭ ލިވަޕޫލްއާއި އޭއެސް ރޯމާ ބައްދަލުކުރި މެޗު 5-2 ގެ ނަތީޖާއަކުން ލިވަޕޫލް ކާމިޔާބުކޮށްފިއެވެ.\nލިވަޕޫލްގެ އެންފީލްޑްގައި ކުޅުނު ސެމީ ފައިނަލްގެ ފުރަތަމަ ލެގުގެ މި މެޗުގައި ގިނަ ހަމަލާތަކެއް އުފައްދާފައިވަނީ ވެސް ލިވަޕޫލްއިންނެވެ. މި މެޗުގެ ފުރަތަމަ ގޯލު މެޗުގެ 35 ވަނަ މިނެޓުގައި ލިވަޕޫލަށް ކާމިޔާބުކޮށްދިނީ އެ ޓީމުގެ މިސްރު ފޯވަޑް، މުހައްމަދު ސަލާހުއެވެ.\nފުރަތަމަ ހާފު ނިމެން ކައިރިވެފައިވަނިކޮށް މެޗުގެ 45 ވަނަ މިނެޓުގައި ލިވަޕޫލްގެ ލީޑު އިތުރަށް ފުޅާކޮށްދިން ލަނޑު ވެސް ކާމިޔާބުކޮށްދިނީ ސަލާހުއެވެ. މި ދެ ލަނޑަކީ ވެސް ބްރެޒިލްގެ ފޯވާޑް ރޮބަރޓް ފިރްމީނޯ ދިން ޕާސްތަކަކުން ސަލާހު ކާމިޔާބުކުރި ލަނޑުތަކެކެވެ.\nލިވަޕޫލްއިން ވަނީ އެ ޓީމުގެ ތިންވަނަ ލަނޑު ކާމިޔާބުކޮށްފައިވަނ މެޗުގެ 56 ވަނަ މިނެޓުގައި ސަލާހު ފަހިކޮށްދިން ފުރުސަތަކުން ސަޑިއޯ މާނޭއެވެ. އަދި 61 ވަނަ މިނެޓުގައި ލިވަޕޫލްގެ ހަތަރުވަނަ ލަނޑު ކާމިޔާބުކޮށްދިނީ ރޮބަރޓޯ ފިރްމީނޯއެވެ. މި ލަނޑަކީވެސް ސަލާހު ފަހިކޮށްދިން ފުރުސަތަކުން ފިރްމީނޯ ކާމިޔާބުކުރި ލަނޑެކެވެ. މެޗުގެ 68 ވަނަ މިނެޓުގައި މިލްނަރ ފަހިކޮށްދިން ފުރުސަތަކުން ލިވަޕޫލްގެ ފަސްވަނަ ލަނޑު އެ ޓީމަށް ޖަހައިދިނީ ވެސް ފިރްމީނޯއެވެ.\nރޯމާގެ ދެލަނޑުވެސް ފެނިގެންދިޔައީ މެޗުގެ ފަހު 10 މިނެޓުގެ ތެރޭގައެވެ. އެއީ 81 ވަނަ މިނެޓުގައި ޒެކޯ ކާމިޔާބުކޮށްދިން ލަނޑަކާއި 85 ވަނަ މިނެޓުގައި ލިބުނު ޕެނަލްޓީއަކުން ޕެރޮއްޓީ ކާމިޔާބުކޮށްދިން ލަނޑެކެވެ.\nސެމީ ފައިނަލްގެ ދެވަނަ ލެގުގެ މެޗު ތާވަލުކޮށްފައިވަނީ އަންނަ މެއި މަހުގެ ދެވަނަ ދުވަހަށެވެ. ރޯމާ ސެމީ ފައިނަލަށް ދަތުރުކޮށްފައިވަނީ ގިނަ ބަޔަކު ހައިރާން ކޮށްލުމަށްފަހު ކުއާޓަރ ފައިނަލްގައި ބާސެލޯނާ ބަލި ކުރުމަށްފަހުގައެވެ.\nކުއާޓަރ ފައިނަލްގެ ފުރަތަމަ ލެގުގައި ބާސެލޯނާ އަތުން 4-1 ގެ ނަތީޖާއަކުން ބަލިވި ނަމަވެސް، ރޯމާގެ ދަނޑުގައި ކުޅުނު ދެވަނަ ލެގުގެ މެޗު 3-0 ގެ ނަތީޖާއަކުން ކާމިޔާބުކޮށްގެން ރޯމާ ވަނީ ސެމީއަށް ދަތުރުކޮށްފައެވެ.\nލިވަޕޫލް ސެމީއަށް ދަތުރުކޮށްފައިވަނީ ކުއާޓަރ ފައިނަލްގައި 5-1 ގެ އެގްރިގޭޓް ނަތީޖާއަކުން މެންޗެސްޓަރ ސިޓީ ބަލި ކުރުމަށްފަހުގައެވެ. ސެމީ ފައިނަލްގައި އަނެއް ކޮޅުން ކުރިމަތިލަނީ ބެޔާން މިއުނިކްއާއި ރެއާލް މެޑްރިޑްއެވެ.\nޗެމްޕިއަންސް ލީގް ލިވަޕޫލް ރޯމާ


Firihenun Angoti Alhan Enmme Rangalhee Kon Athehgge Kon Ingiyyehggai Thoa Eve? ފިރިހެނުން އަނގޮޓި އަޅަން އެންމެ ރަނގަޅީ ކޮން އަތެއްގެ ކޮން އިނގިއްޔެއްގައިތޯއެވެ؟ – Huvadhoo News Firihenun Angoti Alhan Enmme Rangalhee Kon Athehgge Kon Ingiyyehggai Thoa Eve? Huvadhoo News\nއަނގޮޓި އެޅުމާއި މެދުގައި ކޮށްފައިވާ ސުވާލުގައި ބުނަމެވެ. އަނގޮޓި އެޅުން މަނާވެގެންވާ އިނގިލި ބަޔާންކުރައްވާ علي بن أبي طالب -رضي الله عنه- ގެ އަރިހުން އިމާމް مسلم ރިވާވެގެންވާ ޙަދީޘްގައިވެއެވެ. ( نهاني رسول الله صلى الله عليه وسلم أن أتختم في أصبعي هذه أو هذه قال : فأومأ إلى الوسطى والتي تليها ) “މި ދެ އިނގިލީގައި އަނގޮޓި އެޅުމަށް ރަސޫލާ صلى الله عليه وسلم ތިމަން ޞަޙާބީއަށް ނަހީ ކުރެއްވިއެވެ. އަދި މެދު އިނގިއްޔާއި ޝަހާދަތް އިނގިއްޔަށް އިޝާރަތް ކުރެއްވިއެވެ”.\nފިރިހެނުން އަނގޮޓި އެޅުމުގައި އޮތް ހިދާޔަތަކީ ކޮބައިކަން ބަޔާން ކުރައްވާ الإِمَام العلامة الشيخ إبن عثيمين -رحمه الله- ވިދާޅުވެފައިވެއެވެ. ”ފިޤުހުވެރިންގެ އަރިހުގައި އިނގިލީގައި އަނގޮޓި އެޅުމަށް، ތިން ގިންތިއެއްވެއެވެ. މުސްތަޙައްބުވެގެންވާ އިނގިއްޔެވެ. އެއީ ކުޑަވައި އިނގިއްޔެވެ. ދެވަނައީ މަކްރޫހަވެގެންވާ އިނގިއްޔެވެ. އެއީ ޝަހާދަތް އިނގިއްޔާއި އަދި މެދު އިނގިއްޔެވެ. ތިންވަނައީ މުބާޙް (ހުއްދަވެގެންވާ) އިނގިއްޔެވެ. އެއީ ބޮޑުވައި އިނގިލި، އަދި ކުޑަވައި އިނގިއްޔާ ޖެހިގެން އިންނަ އިނގިއްޔެވެ. ބައެއް ޢިލްމުވެރިން ބޮޑުވައި އިނގިލި މަކްރޫހަވެގެންވާ އިނގިލިތަކުގެ ތެރޭގައި ޝާމިލް ކޮށްފައިވެއެވެ“.\nއަނގޮޓި އެޅުންއޮތީ ކަނާތް ނުވަތަ ވައަތުގައި ކަމާއިމެދު ޢިލްމުވެރިންގެ މެދުގައި ޚިލާފް އުފެދިފައިވެއެވެ.\nފުރަތަމަ ޤައުލަކީ : އެކަމުގައި އިޚްތިޔާރު ކުރުން އޮތީ ވައަތެވެ. މިފަދައިން الحنفية المالكية އަދި الحنابلة ވިދާޅުވެއެވެ.\nޖުމްހޫރު ޢިލްމުވެރިން މިފަދައިން ބަޔާންކުރައްވާ ދަލީލު ގެންނަވާފައިވެއެވެ. އޭގެ ތެރޭގައި :\n1. އިމާމް مسلم ޞަޙީޙުގައި ޞަޙާބީ أَنَسٍ -رضي الله عنه – ގެ އަރިހުން ރިވާކޮށްފައިވެއެވެ. “ނަބިއްޔާ صَلَّى اللهُ عَلَيْهِ وَسَلَّمَ ގެ އަނގޮޓިކޮޅުވަނީ މި އިނގިލިފުޅުގައެވެ. އަދި ވައަތްޕުޅުގެ ކުޑަވައި އިނގިއްޔާ ޖެހިގެން އިންނަ އިނގިއްޔަށް އިޝާރަތް ކުރެއްވިއެވެ”.\n2. ގިނަ ޞަޙާބީން ގެ ޢަމަލުފުޅު މިފަދައިން ވުމެވެ. އެގޮތުން ބައެއް ޢިލްމުގެ އަހުލުވެރިން أبي بكر ، عمر ، عثمان ، الحسن ، الحسين ، ابن عمر މި ޞަޙާބީން އެފަދައިން ޢަމަލުފުޅު ކުރެއްވި ކަމުގައި ވިދާޅުވެފައިވެއެވެ.\nދެވަނަ ޤައުލަކީ : އަނގޮޓި އެޅުންއޮތީ ކަނައަތުގައެވެ.\nއަދި މި ފަދައިން ޢަމަލު ކުރުމުގެ މައްޗަށް ދަލީލު ގެންނަވާފައިވެއެވެ. އޭގެ ތެރޭގައި :\n1. އިމާމް مسلم ޞަޙީޙުގައި ޞަޙާބީ أَنَسٍ -رضي الله عنه – ގެ އަރިހުން ރިވާކޮށްފައިވެއެވެ. “ހަމަކަށަވަރުން رَسُولَ اللَّهِ صَلَّى اللَّهُ عَلَيْهِ وَسَلَّمَ ކަނައަތްޕުޅުގައި ރިހީގެ އަނގޮޓިއެއް އެޅުއްވިއެވެ”.\n2. عبد الله بن جعفر رضي الله عنه ވިދާޅުވެފައިވެއެވެ. “ﷲ ގެ ރަސޫލާ صلى الله عليه وسلم އަނގޮޓިކޮޅު ކަނައަތްޕުޅުގައި އަޅުއްވައެވެ”. މި ހަދީޘް އިމާމް أحمد ގެ المسند ގައި ރިވާކޮށްފައިވެއެވެ.\nއަދިވެސް މި ފަދައިން ވިދާޅުވާ އަހުލުވެރިން ބަޔާންކޮށްފައިވީ، ވައަތުގައި އެޅުމަށް ބަޔާންވެގެންވާ ރިވާޔަތްތަކާއި އަޅާ ބަލާއިރު ކަނައަތުގައި އެޅުމަށް ވާރިދުވެގެންވާ ރިވާޔަތްތައް ނުހަނު ގިނައެވެ.\nلشافِعِي މަޛްހަބުގެ އެންމެ ފުންނާބުއުސް އެއް ޢިލްމުވެރިއެއް ކަމުގައިވާ الإمام النووي – رحمه الله- ވިދާޅުވެފައިވެއެވެ. “ޞައްޙަ އަދި މަޝްހޫރުވެގެންވާ ގޮތުގައި ކަނައަތް ހެޔޮކަން ބޮޑުވެގެންވެއެވެ. ސަބަބަކީ އެއީ ޒީނަތެއް ކަމުގައިވުމާއި އަދި ކަނައަތް ވައަތަށްވުރެ ޝަރަފުވެރި ވެގެންވުމެވެ”.\nއެއަށްފަހު ބުނަމެވެ. ކަނައަތުގައި އަނގޮޓި އެޅުމަށް ވިދާޅުވާ ޢިލްމުވެރިން އެކަމުގެ މައްޗަށް ދަލީލުކޮށްފައިވާ ޞައްޙަ ދަލީލުތަކެއްވެއެވެ. އަދި ވައަތުގައި އެޅުމަށް ވިދާޅުވާ ޢިލްމުގެ އަހުލުވެރިން ވެސް އެކަމަށް ދަލީލުތައް ގެންނަވައެވެ.\nވީމާ ބައެއް ޢިލްމުވެރިން މި މައްސަލައިގައި އެންމެހައި ދަލީލުތަކެއް ޖަމަޢަކުރެއްވުމަށްޓަކައި، ކަނައަތުގައި އަދި ވައަތުގައި އެޅުންވެސް އެކަމުގައި އިޚްތިޔާރު ކުރެވިދާނެކަން ބަޔާން ކުރައްވައެވެ.\nالشيخ ابن عثيمين -رحمه الله- ވިދާޅުވެފައިވެއެވެ. “ޞައްޙަ ގޮތަކީ އެކަމުގައި ކަނައަތް އަދި ވައަތް ވެސް ސުންނަތް ވެގެންވުމެވެ”.\nކަނައަތުގައި އަޅަން ބޭނުންވާ މީހާއަށް ކަނައަތް ނުވަތަ ވައަތުގައި ވެސް އެޅުމަށް ބޭނުންވާ މީހާއަށް އެފަދައިން އަމަލުކުރުން ހުއްދަވެގެންވާ ކަމުގައި އުއްމަތުގެ އިޖްމާޢުން ބައެއް ޢިލްމުވެރިން ނަގުލު ކުރައްވާފައިވެއެވެ. އޭގެ ތެރޭގައި الإمام النووي – رحمه الله- ހިމެނިވަޑައިގަންނަވައެވެ.\nވީމާ ވަކި އަތެއް ބުނުމަށްވުރެ މިކަމުގައި ތަނަވަސްވެގެންވެއެވެ. ކަނައަތުގައި އަޅަން ބޭނުންވާ މީހާ ކަނައަތުގައެވެ. އަދި ވައަތުގައި އަޅަން ބޭނުންވާ މީހާ ވައަތުގައި އެޅުމުގައި މައްސަލައެއް ނެތެވެ.


ASP studio in Kulhudhuffushi gai photography kulaasthakeh hinganee\nއޭއެސްޕީން ކުޅުދުއްފުށީގައި ފޮޓޯގުރަފީ ކުލާސްތަކެއް ހިންގަނީ\nފޮޓޯނެގުމަކީ ވަރަށް ގިނަ ފަރާތްތަކެއް ކުރާހިތްވާ ކަމެކެވެ. އަދި ކުރިއަރަމުން އަންނަ ޓެކްނޮލެޖީގެ ޒަމާނުގައި ގިނަ ފަރާތްތަކަކުން މޮޅެތި ފޯނާއި ކެމެރާތަކުން ރީތި މަންޒަރުތައް ނެގުމަކީ ކުރާކަމެކެވެ. ނަމަވެސް ކަމެއްގެ ތަމްރީންނާއި ހުނަރުލިބިގެން ކުރުމާއި ތަފާތުވާނެކަން ޔަގީނެވެ.\nއެގޮތުން ފޮޓޯގުރަފީގެ ދާއިރާއިން ކުރިއަންދާންބޭނުންވާ ފަރާތްތަކަށް އޭ.އެސް.ޕީ ސްޓޫޑިއޯގެ މަލްޓިމީޑިއާގެ ޕްރޮގުރާމުގެ ދަށުން ކުޅުދުއްފުށީގައި ކުރިއަށްގެންދިއުމަށް ހަމަޖެހިފައިވާ ފޮޓޯގްރަފީ ކުލާސްތައް ވެގެންދާނީ ރަނުގެ ފުރުސަތަކަށެވެ.\nއުމުރުން 14 އަހަރުންމަތީގެ ފަރާތްތަކަށް ބައިވެރިވުމުގެ ފުރުސަތު ހުޅުވާލައި މިހާރު ވަނީ ފޯމު ދޫކުރަން ފަށާފަ އެވެ. ފޯމު ލިބެން ހުނަނާނީ އޭ.އެސް.ޕީ ސްޓޫޑިއޯއިންނާއި އެ ސްޓޫޑިއޯގެ ފޭސްބްކް ޕޭޖުން ޑައުންލޯޑުކުރެވޭނެ އެވެ.\nމި ކުލާސްތައް މިމަހުގެ 25 ވަނަދުވަހު ފެށުމަށް ހަމަޖެހިފައިވާއިރު، ފޯމު ހުށައެޅުމުގެ ސުންގަޑިއަކީ މިމަހުގެ 20 ވަނަދުވަހެވެ. އަދި މި ކަމަށް އެދޭ ފޯމު ހުށައަޅަން ޖެހެނީ އޭ.އެސް.ޕީ ސްޓޫޑިއޯއަށެވެ. މި ޕުރޮގުރާމުގައި ކިޔަވާދިނުމަށް ހަމަޖެހިފައިވަނީ ކަމުގެ ތަޖުރިބާލިބިފައިވާ ފަރާތެއްކަމަށް ކޭއޯއަށް މައުލޫމާތު ދެއްވަމުން އޭ.އެސް.ޕީ ސްޓޫޑިއޯގެ އޯނަރު އަލީ މާހިރު ހާމަކުރެއްވި އެވެ.\nއަދި ކުރިއަށް އޮތްތަނުގައި ވީޑިއޯގުރަފީއާއި އެނިމޭޝަން ގުރަފީގެ ކުލާސްތަކެއްވެސް ކުރިއަށް ގެންދިއުމަށް ހަމަޖެހިފައިވާކަމަށް އެފަރާތުން ބުނެ އެވެ.


އިސްލާމްދީން ސެކިއުލަރ ކުރެވިދާނެތަ؟ ބޭރުގެ މުފައްކިރުންގެ ނަޒަރު – Shafeeu Abdullah\nއިސްލާމްދީން ސެކިއުލަރ ކުރެވިދާނެތަ؟ ބޭރުގެ މުފައްކިރުންގެ ނަޒަރު\nMarch 10, 2022 ޝަފީޢު ޢަބްދުﷲ\nސެކިއުލަރ ނުވަތަ ޢަލްމާނީ ފިކުރު އަޅުގަނޑުމެންގެ ތެރޭގައި ފަތުރާން މަސައްކަތްކުރާ ބައެއް މީހުން ބުނާ އެއް ވާހަކައަކީ، ސެކިއުލަރިޒަމަކީ އިސްލާމްދީނާ ފުށުއަރާ ފިކުރެއް ނޫން ކަމުގައެވެ. އެއާ ޚިލާފަށް، އެއީ އިސްލާމްދީނާ ގުޅޭ ފިކުރެއް ކަމުގައެވެ. އަދި އިސްލާމީ ޤައުމެއްގައި ސެކިއުލަރިޒަމް ޤާއިމުކުރުމަކީ އެންމެ އެދެވިގެންވާ ރަނގަޅު ކަމެއް ކަމުގައެވެ. މިފަދަ ވާހަކަތަކެއް މި ދެންނެވި ބީދައިން ދައްކާނީ، އިސްލާމްދީނާ މެދު ވަރަށް ބޮޑަށް ޖާހިލުވެފައިވާ މުރައްކަބު ޖާހިލެއް ކަމާ މެދަކު ޝައްކެއް ނެތެވެ. އެފަދަ މީހަކަށް ސެކިއުލަރިޒަމްގެ އެންމެ މައިގަނޑު އަސާސަކީ ކޮބައިކަން އެނގޭ ކަމާ މެދު ވެސް ޝައްކެވެ.\nމި ދެންނެވި މީހުންގެ ވާހަކަތަކަކީ، އެއްވެސް ތާކުންތާކު ނުޖެހޭ ވާހަކަތަކެއްކަން ބަޔާންކުރުމުގެ ގޮތުން އަޅުގަނޑު ބަޔާންކުރަން ބޭނުންވަނީ، ހުޅަނގުގެ ފުންނާބުއުސް ދެ މުފައްކިރެއްގެ ބަސްފުޅުތަކެވެ.\nއިސްލާމްދީން ސެކިއުލަރ ނުކުރެވޭނެ ކަމަށް ހުޅަނގުގެ މުފައްކިރުންގެ ތެރެއިން މަޝްހޫރު ބޭފުޅެއްކަމަށްވާ، އިނގިރޭސި ވިލާތާއި އެމެރިކާއަށް ނިސްބަތްވެ ވަޑައިގެންނެވި ބާރނާރޑް ލުވިސް (2018-1916މ) ދެކިވަޑައިގަންނަވައެވެ. ބާރނާރޑް ލުވިސް އަކީ، ތާރީޚު ދިރާސާކުރެއްވި ބޭފުޅެކެވެ. ޚާއްޞަކޮށް، އޮރިއެންޓަލް ސްޓަޑީޒް އަށް އެންމެ މަޝްހޫރު އެއް ބޭފުޅެކެވެ. އެ ބޭފުޅާއަށް ދެވިފައިވާ ލަޤަބުތަކުގެ ތެރޭގައި “ހުޅަނގުގެ އެންމެ އަރައި ހުންނެވި މެދުއިރުމަތީގެ ތަރުޖަމާނު” ގެ ލަޤަބު ދެވިފައި ވެއެވެ. އިސްތިޝްރާޤީ މަސައްކަތްތަކުގެ ތެރޭގައި އިސްލާމްދީނާއި ޢަރަބި ޤައުމުތަކުގެ ތާރީޚާ ބެހޭގޮތުން ތަފާތު ލިޔުންތައް ލިޔުއްވައިފައިވެއެވެ. ނަމަވެސް މި ދެންނެވި މަސައްކަތާއި ލިޔުންތަކުގައި އިސްތިޝްރާޤީ ކުލަވަރާއި ތަޢައްޞުބު ހުރުމަކީ އެކަށީގެންވާ ކަމެކެވެ.\n1996 ގައި ބާރނާރޑް ” ޖާނަލް އޮފް ޑިމޮކްރަސީ” އަށް ލިޔުއްވައިފައިވާ “އިސްލާމް އެންޑް ލިބަރަލް ޑިމޮކްރަސީ: އަ ހިސްޓޮރިކަލް އޯވަރވީވް” މަޒުމޫނުގައި ލިޔުއްވައިފައި ވެއެވެ. “އިސްލާމްދީނަކީ އެންމެ ފުރަތަމަ ދުވަހުން ފެށިގެން ވެސް ދީނާއި ދައުލަތް އެކުވެފައިވާ ދީނެކެވެ. މުޙައްމަދު(ގެފާނަކީ) ހަމައެކަނި ނަބިއްޔެއް ނޫނެވެ. އެއީ ވެރިއެއް ވެސް މެއެވެ. އެހެންކަމުން، އިސްލާމްދީން ބޮޑަށް ވައްތަރުވެފައިވަނީ އޯލްޑް ޓެސްޓްމަންޓުގައިވާ ޔަހޫދީ ދީނާއެވެ. އެއީ ނާޞާރާދީނާ ވަރަށް ތަފާތު ދީނެއްގެ ގޮތުގައެވެ. އެހެނީ، ނަޞާރާދީން ފާޅުވެ އެތައް ޤަރުނެއް ވަންދެން އޮތީ އެ ދީނުގެ އަހުލުވެރިންނަކީ (ރޯމަން އެމްޕަޔަރުގެ ފަރާތުން) ރަސްމީކޮށް ހައްޔަރުކުރެވި އަނިޔާ ލިބޭ ބައެއްގެ ގޮތުގައެވެ. ހަމަ އެހެންމެ، އެއަށް ފަހު ރޯމަން ދައުލަތުގެ ރަސްމީ ދީނަކަށް ނަޞާރާދީން ވިޔެއްކަމަކު، ވެރިކަމުގެ ބާރާއި ދީނާ (ރޫޙާނިއްޔަތާ) އޮތީ ވަރަށް ބޮޑަށް ބައިބައި ކުރެވިފައެވެ.”)(\nމިތަނުގައި ބާރނާރޑް އެ އިޝާރާތް ކުރައްވާ، އޯލްޑް ޓެސްޓްމަންޓުގައިވާ ޔަހޫދީ ދީނުގެ މުރާދަކީ، ބަނޫ އިސްރާއީލަށް މާތް ﷲ ފޮނުއްވި ރަސޫލު ބޭކަލުން ލީޑަރުންގެ ގޮތުގައި ހަނގުރާމަ ކުރައްވައި، ދައުލަތް ޤާއިމުކުރައްވައި، ޙުކުމް ކުރައްވައި، މި ހުރިހާ ދާއިރާއެއްގައި ވެސް އުޅުއްވި ވާހަކައެވެ. އޯލްޑް ޓަސްޓްމަންޓުގައި ނަބީބޭކަލުންގެ ވާހަކަތައް އައިސްފައިވަނީ އެފަދަ ގޮތަކަށެވެ. އެބޭކަލުން ތަދުބީރު ކުރައްވަމުން ގެންދެވީ ދީނާއި ދައުލަތެވެ. ނަމަވެސް ކްރިސްޓިއަން ދީން މިއާ މުޅިން ޚިލާފެވެ. އެހެންކަމުން، ބާރނާރޑް އިޝާރާތް އެ ކުރައްވަނީ މާތް ނަބިއްޔާ صلى الله عليه وسلم ވެސް ގެންދެވީ ދީނާއި ދުނިޔޭގެ ކަންކަން ކުރައްވައި ބަލަހައްޓަވައި ތަދުބީރު ކުރައްވަމުން ކަމަށެވެ. އަދި، އެއީ އިސްލާމްދީނަކީ ވެސް ދީނާއި ދައުލަތުގެ މައްޗަށް އެކުލެވިގެންވާ ދީނެއް ކަމެވެ.\nއަދިވެސް ބާރނާރޑް ލިޔުއްވައިފައިވެއެވެ.\n“އިސްލާމީ ޙަޟާރަތު ވަނީ ތަފާތު ގިނަގުނަ އެކިއެކި ލިޔުންތައް އުފައްދައިފައެވެ. ޢަޤީދާގެ ދާއިރާއިންނާއި، ފަލްސަފާގެ ދާއިރާއިންނާއި، ޤާނޫނީ ދާއިރާއިންނާއި، އަދި މި ނޫން ވެސް ދައުލަތެއްގެ ބާރާއި ވަޒީފާއާއި ހުރިހާ ބައިތަކެއް ހިމެނޭގޮތަށެވެ. ނަމަވެސް ދީނާއި ދައުލަތް ވަކިކުރުމާ ބެހޭގޮތުން އެއްވެސް ވަރަކަށް މުނާޤަޝާ ކުރެވިފައެއް ނުވެއެވެ. “ސެކިއުލަރ” އަދި “ސެކިއުލަރިޒަމް” ފަދަ ލަފުޒުތައް މިފަހުގެ އިސްލާމީ ލިޔުންތަކުގެ ތެރެއަށް ވަދެފައިވަނީ ބޭރުން އެތެރެ (އިމްޕޯޓް) ކުރެވިފައިވާ މުޅިން އައު ލަފުޒުކެއްގެ ގޮތުގައެވެ. އެހެންކަމުން، އަދިވެސް އިސްލާމްދީނުގައި “ލޭމަން” އާއި “ލެއިޓީ” (އެބަހީ، އާދައިގެ މީހާއާއި ޢަލްމާނީ މީހާ) ފަދަ ބަސްބަހުގެ މާނަ ދޭހަކޮށްދޭނެ ލަފުޒުތަކެއް ނުވެއެވެ. މުސްލިމު ފިޤުހުވެރިންނާއި ޢިލްމުވެރީން އެންމެ ކުރީއްސުރެ ސިޔާސީ ކަންކަމުގައި ދީނާއި ދައުލަތުގެ ކަންކަމާއި، މި ދުނިޔޭގެ ކަންކަމާއި އުޚުރަވީ ކަންކަން ވަކިކުރައްވައިފައި ވެއެވެ. ނަމަވެސް އެއީ ހުޅަނގުގެ މަފްހޫމުތަކުގައިވާ “ރޫޙާނިއްޔަތާއި” “ބާރާއި” “ޢަލްމާނިއްޔަތާ” ” ކަނަސީ” މިފަދަ މަފްހޫމުތަކާ އެއްގޮތަށް ބައިކުރެވިގެން ވަކިކުރެވިގެން ކޮށްފައިވާ ކަމެއް ނޫނެވެ. ފަހަރެއްގައި ނަޞާރާއިންނަށް ޖެހުނު ފަދަ ބައްޔެއް މުސްލިމުންނަށް ޖެހުނު ދުވަހަކުން، ނަޞާރާއިން ބޭނުންކުރި ފަދަ ފަރުވާއެއް މުސްލިމުން ވެސް ބޭނުންކޮށްފާނެއެވެ. އެއީ ދީނާއި ދައުލަތް ވަކި ކުރުމެވެ.”\nބާރނާރޑްގެ އިސްވެދިޔަ ވާހަކަތަކަށް ބަލާއިރު، ވަރަށް ރަނގަޅަށް ދޭހަވެގެންދަނީ އިސްލާމްދީނުގައި ދީނާއި ދައުލަތަކީ އެކައްޗެއް ކަމެވެ. ތަފާތު ކުރެވިފައި ނުވާ ކަމެވެ. އިސްލާމްދީނުގައި ދައުލަތާއި ދައުލަތުގެ ބާރުތަކާއި ދައުލަތުގެ ދައުރުތައް ކަނޑައަޅާނެ ގޮތާއި އުސޫލުތައް ވެސް ބަޔާންވެފައިވާ ކަމެވެ. އަދި ސިޔާސާ ޝަރްޢިއްޔާގެ ޢިލްމުވެރީންގެ ލިޔުއްވުންތަކުގައި ދީނާއި ދައުލަތުގެ ކަންކަން އެ ބޭފުޅުންނަށް ވަކިކުރައްވަން އެނގިވަޑައިގަންނަވާ ކަމާއި، ދުނިޔެވީ ކަންކަމާއި އުޚުރަވީ ކަންކަމަކީ ކޮބައިކަން ވެސް އެނގިވަޑައިގަންނަވާ ކަމާއި، އެ ބޭފުޅުންގެ ލިޔުއްވުންތަކުން އެކަން ފެނިގެންދިޔަ ނަމަވެސް އެއީ ހުޅަނގުން މި ވަކާލާތު ކުރަމުންދާ ހުޅަނގަށާއި ނަޞާރާދީނުގެ އުނގަށް އުފަންވެފައިވާ ސެކިއުލަރިޒަމުގައިވާ ދީނާއި ދައުލަތް ވަކިކުރުމުގެ ފިކުރެއް ނޫން ކަމާއި، މުސްލިމުންނަށް އެފަދަ ކަމަކަށް ބޭނުން ޖެހިފައި ނުވާކަން ވަރަށް ރަނގަޅަށް ބަޔާން ކުރައްވައިފައިވެއެވެ. މިއީ ބާނާރޑަށް އިސްލާމްދީނުގެ ނިޒާމު އެނގިވަޑައިގަންނަވާތީއާއި، އޭނާ ކުރައްވައިފައިވާ ދިރާސާގެ ނަތީޖާއިން ބަޔާންކުރައްވައިފައިވާ ވާހަކަތަކެކެވެ.\nއާރނެސްޓް ގެލްނާރ (1995-1925މ)\nއިސްލާމްދީނަކީ ސެކިއުލަރިޒަމުގެ ތައްގަނޑަށް ފިޓުނުވާނޭ ދީނެއްކަން ބަޔާން ކުރައްވައިފައިވާ ހުޅަނގުގެ ފުންނާބުއުސް މުފައްކިރުންގެ ތެރޭގައި، އާރނެސްޓް ގެލްނާރ ވެސް ފާހަގަކޮށްލެވެއެވެ. ގެލްނާރ އަކީ އިޖުތިމާޢީ ސައިންސުގެ ޢިލްމުވެރިއެކެވެ. އަދި ނަން މަޝްހޫރު ފަލްސަފާވެރިއެއް ވެސް މެއެވެ.\n1991 ގައި ގެލްނާރ ލިޔުއްވައިފައިވެއެވެ. “އަހަރެން ގަބޫލުކުރާ ގޮތުން، އިސްލާމީ ދުނިޔޭގައި އެއްވެސް ވަރަކަށް ސެކިއުލަރިޒަމް ހިނގައިފައި ނުވެޔޭ ބުނުމަކީ ދޮގަކަށް ނުވާނެއެވެ. އެހެނީ، އިސްލާމްދީނުން އެ ދީނުގެ އަހުލުވެރީންގެ މައްޗަށް ބާރު އޮންނަ ވަރު، މީގެ 100 އަހަރު ކުރީން ވެސް އޮތް ވަރަށް އެބަ އޮތެވެ. އަދި ކިއެއްތަ، ވިއްޔާ މިހާރު އެ ބާރު އިތުރަށް ވަނީ ގަދަ ވެފައެވެ.” ()\nގެލްނާރ ގެ މި ބަސްކޮޅުން އަޅުގަނޑުމެންނަށް ޔަގީންވާ އެއް ކަމެއް އެބަ އޮތެވެ. އެއީ، ގެލްނާރ ގަބޫލުކުރައްވާ ގޮތުން އިސްލާމްދީނަކީ ސެކިއުލަރ ކުރެވޭނެ ދީނެއް ނޫން ކަމެވެ. އަދި މުސްލިމުން ވެސް އެކަން ގަބޫލު ނުކުރާނެ ކަމެވެ. ހަމަ އެހެންމެ، އޭގެ3އަހަރު ފަހުން ގެލްނާރ ލިޔުއްވި ލިޔުއްވުމެއްގައި ހަމަ މި ސްޓޭންޑް، ގެލްނާރ ކަށަވަރު ކޮށްދެއްވައިފައިވެއެވެ. އެ ލިޔުމުގައި ވިދާޅުވެފައިވަނީ، އިސްލާމްދީނަކީ އެހެން ހުރިހާ ދީންތަކާ ތަފާތު ދީނެއް ކަމަށެވެ. މުޖުތަމަޢުގައި އެހެން ދީންތަކަށް އޮތް ޖާގަ އިންޑަސްޓްރިއަލް ރިވޮލިއުޝަނަށް ފަހު ވަނީ ބަލިކަށިވެފައި ވިޔަސް، އިސްލާމީ މުޖުތަމަޢުތަކުގައި އިސްލާމްދީނަށް ދެވިފައިވާ ޖާގައަށް އެއްވެސް ހީނަރުކަމެއް އައިސްފައި ނުވާ ކަމަށް ވިދާޅުވެފައިވެއެވެ.)(\n – See: Lewis, Bernard, “Islam and Liberal Democracy. A Historical Overview,” Journal of Democracy, 7. No.2 1996, pp. 52-63, p.61\n – Gellner, Ernest, “Islam and Marxism: Some Comparisons,” International Affairs, 67, no.1 1991, pp. 1-6, P. 2.\n – Gellner, Ernest, Conditions of Liberty, Civil Society and Its Rivals, Hamish Hamilton, London 1994, p. 15.\nޢަރަބިއްޔާ ސްކޫލާ މެދު ކަންތައް ވަމުން ދާ ހިތާމަވެރި ގޮތް!\nބޮލީވޫޑުގެ ޚަބަރުތައް ކުރުކޮށް؟!\n© 2022 Shafeeu Abdullah All rights reserved.


Neymar ge mashvaraa thakah Madird ge vafudhe Perihugai | Mihaaru\n23 އޯގަސްޓް 2019 - 07:27\nނޭމާ ލިބުމުގެ ފުރުސަތު އެންމެ ބޮޑު ކަމަށް ކުރިން ބެލެވިފައި އޮތީ އޭނާ ކުރިން ކުޅުނު ބާސެލޯނާ އަށެވެ. އެކަމަކު ބާސެލޯނާ އިން ހުށަހެޅި އެއްވެސް ގޮތަކަށް ޕީއެސްޖީން އެއްބަހެއް ނުވި އެވެ. އޭގެ ތެރޭގައި ކުޅުންތެރިޔަކާއި ފައިސާ ދީފައި ގަންނަން ހުށަހެޅި ހުށަހެޅުމާއި ލޯން އުސޫލުން ގެންދަން ކުރި އޮފާ ހިމެނެ އެވެ.\nއެއާ އެކު ރެއާލް މެޑްރިޑުން ދެކޭ ގޮތުގައި މިވަގުތު އެޑްވާންޓޭޖް އޮތީ އެ ކްލަބަށެވެ. އެހެންވެ އެ ކްލަބުގެ ޑިރެކްޓަރުންގެ ވަފުދެއް ޕެރިހަށް ގޮސް ސީރިއަސް މަޝްވަރާތަކެއް ކުރަން ފެށީ ކަމަށް ބެލެވެ އެވެ. އެގޮތުން މި ޑީލުގެ ތެރެއިން މެޑްރިޑުގެ ގޯލްކީޕަރު ކޭލާ ނާވަސް ޕީއެސްޖީ އަށް ބަދަލުވުމުގެ ފުރުސަތު ބޮޑެވެ. އެކަމަށް ބާރު ލިބެނީ ރެއާލް މެޑްރިޑުން، އާ ކީޕަރެއް ހޯދަން މަސައްކަތް ފެށުމެވެ. އެ ކްލަބުން ވަނީ އޭސީ މިލާނުގެ ސްޕެއިން ގޯލްކީޕަރު ޕެޕޭ ރެއިނާ އަށް ޝައުގުވެރިކަން ފާޅުކޮށްފަ އެވެ.\nނޭމާ ބްރެޒިލްގެ ސަންތޯސް އަށް ކުޅުނު ދުވަސްވަރު ވެސް އޭނާ ގަންނަން ރެއާލް މެޑްރިޑުން މަސައްކަތްކުރި އެވެ. އެކަމަކު އޭރު ބާސެލޯނާ އަށް ބަދަލުވުމަށް ފަހު އެ ކްލަބް ދޫކޮށް މީގެ ދެ އަހަރު ކުރިން ޕީއެސްޖީ އަށް 222 މިލިއަން ޔޫރޯ އަށް ނޭމާ ބަދަލުވީ ލިއޮނަލް މެސީގެ ހިޔަނިން ސަލާމަތްވާށެވެ. އެކަމަކު ޕީއެސްޖީގައި އަނިޔާ އާއި ތަފާތު އެތައް މައްސަލަތަކާ ހެދި ނޭމާ އަށް އަސްލު ކުޅުން ދެއްކޭ ގޮތްނުވީ އެވެ.\nއެ ކްލަބް ދޫކޮށްލުމަކީ ސަތޭކަ ޕަސެންޓް ނޭމާގެ ނިންމުމެކެވެ. އޭނާ އެންމެ ބޭނުންވަނީ ބާސެލޯނާ އަށް ބަދަލުވާން ކަމަށްވީ ނަމަވެސް އެ ފުރުސަތު ނެތް ނަމަ ރެއާލް މެޑްރިޑަށް ބަދަލުވާން ވެސް ފަހަތަށް ނުޖެހޭނެ އެވެ. ނޭމާ ނުވިއްކަން ޕީއެސްޖީން ފުރަތަމަ ބޭނުންނުވި ނަމަވެސް، އޭނާ އެގޮތް ބޭނުންވާތީ އެ ކްލަބުން ގޮތްދޫކޮށްފައިވާ ކަމަށްވެ އެވެ.\nއިތުރު ލިޔުންތައް ނޭމާ ރިއަލް މެޑްރިޑް ޕީއެސްޖީ


Vaahaka: bas benaa gothakun natheejaah badhalu beyheh - AO News Vaahaka: bas benaa gothakun natheejaah badhalu beyheh\nވާހަކަ: ބަސްބެނޭގޮތަކުން ނަތީޖާއް ބަދަލުބޭހެއް.\n(މީ އައްޑު ބަހުރުވައިން ކުދުކުދިންނައު ޚާއްސަކޮއްގެން ގެން ހިމަނާ ކުރުވާހަކާއް)\nއެއް ދުވަސްވަރަކި އަޅާލާނެ މީހަކާސް ނެއް ފަކީރި ކުދު ކޫދައް މަގަމައްތެ ހިޔައުކެޑަކި އިރިފެއި ހިއް. މިކޮއްޔާ، ބޮލެއެޑާ ތޮފިގަނޑަ ދިއްކޮއްގެން އެތެއި އިންކޯ ކަވެރިޔެ ހިށި ބިލްބޯޑަކި ތެބޮއް\n” މަލޯއަނދިރި. އެހީއައްވެފެލެ” މެހެން ލޭފެއި. އެތޮފިގަނޑި އޮއް މަދަ ލާރިކެޑައް މީހުން އެޑަފެއި.\nއެހެންލާފެއި ވަރައު އަވިދިނެތިގޭ ފިރިހެނަކާއް މިކޮއްޔާ ފެޱިގެން އެތާން މަޑަކޮއްލާއި ކުދު ވިސްނުމަކި އެދެ ހިއް.އެހެން ހިށެފެއި ޖީބާން ވަކި ލާރި ކެޑައް ނަގަފެއި ތޮފިގަނޑައު އެޑަލާއި އެތެއި އިން ބޯޑާ ނާގެން އިޔާއި މައްތެ މިދެ ލެއު އެއްތައް ލޭލި. ލޭލާއި ކުރިނަސް ބޯޑާ އިންތެއި އިޔާ ބާއިނދުވެއި މިމީހާ އެބެގެ.\nއެމައްތައް ވޭލެކެޑައް ނިވެއި އެކި ފަރާއްފަރާތުން މީހުންއާސް ލާރިއެއި ފާއިސާއި އެޑައި ތޮފިގަނޑަ ފުރުވަލިޔެ.\nއެދުވެހި މެންދިރެއި އިރިމެދެ ޖެހެޱެކޯ އެއްކަލަ މީހާ ބާއި ވީއެއްތައް ބަލަލާއް. އިޔެ ފިޔަވަޅަ އެޑާ ގޮތުން މިކޮއްޔާ ދެނަގައް މީ އެމީހާކަން. އެނގިގެން އަހަފި ތޭތައު އަދަ މިބޯޑާއި އަކުރާ ބަދަލުކެޑެ މީހާ ؟ ކިޔަންކާއު ތައު އިޔާއި ޖެހީ؟\nމިދެ ކޭފި ތިމާސް ލެތީ ހަގީގީ ތެދާއު. ހަމަ ތެކޮއްޔާސް ބެޱިއެއްތާއު. އެހެންފެހެނާސް ތަފާތު ގޮތަކަށާއު ތިމާ އިޔާ ބެޱީ.\nއެމީހާ އެބޯޑާއި ޖަހަފެއި އޮތީ ” މީ ވަރައް ނަލަ ދުވަހައް. އެކަމަކި އެނަލަކަން މަކައް ނިފެނެއި” މެހެން.\nފެރެތުމާއް ބޯޑާއި ލޭފެއި އޮއް ޖުމްލާއި ފަހުން ލެއް ޖުމްލާއި ދޭތިން ތެކުދިންނައު އެއްވިއަސް ތަފާތައް ތެބެ ފެނެޱެއި؟ .\nއަސްލު އެދޭތިނަސް އެކޮއްޔާކީ ލޯއަނދިރި ކޫދަކާކަން އެނގެއިދީ. އެކަމަކި ފެރަތުމަ އެއްތާއި ސީދާއް ލޯއަނދިރިއައު ޖަހަފެއި ތެބޮއް. ދެވަނަ އެއްތާން މީހުން އެކެހެ ބެޱަނީ ތެވެންނަކީ ވަރައް ނަސީބު ގަދަ މީހުންނާއު. ތެވެންނައް މަންޒަރަ ހަމަ ލޮލުން ތެބެ ފެނެއިޔައު.\nހައިރާންވޭ ވަރަ ކަމައްދީ ދެވަނާއު އެޖެހިގޮތުން އެކޮއްޔާއު އެލިބެނެ ކުރިއެރުން.\nކުދިންނޭ! ކޮންމި ކަމައް ކެޑާހަސް ވިސްނާހެތި އެހެން މީހުންގެ ހިތުން ޖާގަ ލިބިގެން އެކަމައް ކާމިޔާބު ވޭތޯ. މީހުންނާއި މުޢާމަލާތު ވޭ ގޮތަކުން ކެރާއު ހިނގާ ކަމާ ކާމިޔާބަސް ވެފޭހެއް، ނާކާމިޔާބަސް ވެފޭހެއް. އަދި ހަމަ އެއާއި އެއްކޮއް ފުރިހަމަ ސިއްޙަތާއި ހުށިހެއި ނިޢުމަތައު އަފިންނައް ﷲ ސުބުޙާނަހޫ ވަތަޢާލާ ދެއްވަފެއި ވޭކޯ އެފަދަ ނަސީބު ނިލިބި ތިބި ނިކަމެތި ކުދިންނައް ވަރައް ބޮނޑައު އެހީވެ އޯގާތެރިވޭހެތި.\nއަފިންނައް ދެއްވަފެއިވޭ ނިޢުމައް ތަކާއި ބެހޭގޮތުން ކީރިތި ޤުރްއާނެ ﷲ ވަޙީ ކުރައްވަފެއި ވޭ މިގިނާސްދޭ އާޔައް މާނާއި އެއްކޮއް ތެކުދިން ފަރިތަ ކެރާހެއްކަމައް ހީކެރަން.\nوَهُوَ الَّذِىۡۤ اَنۡشَاَ لَـكُمُ السَّمۡعَ وَالۡاَبۡصَارَ وَالۡاَفۡـئِدَةَ ؕ قَلِيۡلًا مَّا تَشۡكُرُوۡنَ (23:78)\n“މިއާޔަތާގެ މާނާކީ އެކަލާނގެއީ، ތެވެރިންނައްޓަކައި އިވުމާއި، ފެނުމާއި، ހިއްތައު އުފެއްދެވި ރަސްކަލާނގެ. ތެވެރިން ޝުކުރު ކެރަނީ، ވަރަށް މަދުން.”


BREAKING NEWS: Raees Yameen Ge Ithubaaru Nei Kamuge Massala Eh Husha Halhany - Vaguthu\nރައީސް ޔާމީންގެ އިތުބާރު ނެތް ކަމުގެ މައްސަލައެއް ހުށަހަޅަނީ\nރައީސް އަބްދުﷲ ޔާމީންގެ އިތުބާރު ނެތްކަމުގެ މައްސަލަ އެއް މަޖިލީހަށް ހުށަހެޅުމަށް އިދިކޮޅު މެމްބަރުން މަސައްކަތް ފަށައިފިއެވެ.\nރައީސް ޔާމީންގެ އިތުބާރު ނެތްކަމުގެ މައްސަލައެއް މަޖިލީހަށް ވައްދަން އިދިކޮޅު މެމްބަރުން މަސައްކަތް ކުރަމުން އަންނަކަން ހާމަވީ މިހާރު ލީކުވެފައިވާ އިދިކޮޅު ކޯލިޝަން މެންބަރުންގެ ރަސްމީ ވަޓްސްއެޕް ގްރޫޕްގެ ޗެޓް ލޮގުތަކުންނެވެ.\nއެގޮތުން މި ގްރޫޕްގައި ކުޅުދުއްފުށީ އުތުރު ދާއިރާގެ މެންބަރު އަބްދުލް ޤަފޫރު މޫސާ ވަނީ ރައީސް ޔާމީންގެ އިތުބާރު ނެތްކަމުގެ މައްސަލަ މާދަމާ މަޖިލީހަށް ވެއްދުމަށް ގޮވާލާފައެވެ. މިކަމަށް ތާއީދުކުރާކަން ދިއްދޫ ދާއިރާގެ މެމްބަރު އަބްދުއްލަތީފް ހާމަކުރެއްވިއިރު، ތިމަރަފުށީ ދާއިރާގެ މެންބަރު މުހައްމަދު މުސްތަފާ ވަނީ އެއީ މިހާރު މިހާރަށް ކުރަންޖެހޭ ކަމެއް ކަމަށް ވިދާޅުވެފައެވެ.\nމި މައްސަލަ މަޖިލީހަށް ވެއްދުމާ ގުޅޭގޮތުން ވިލިނގިލީ ދާއިރާގެ މެންބަރު ސައުދު ހުސެއިން ވެސް ވާހަކަދައްކާފައިވާއިރު، ސައުދު ވަނީ "ޔާމީން އިމްޕީޗް ކުރަން ތިޔަބޭފުުޅުން ތައްޔާރު؟" މި ގްރޫޕްގައި ދެން ތިބި މެމްބަރުންގެ ގާތު އައްސަވާފައެވެ.\nރައީސް ޔާމީންގެ އިތުބާރު ނެތްކަމުގެ މައްސަލައެއް ވައްދަން އިދިކޮޅު މެމްބަރުން މަސައްކަތް ފަށާފައިވާއިރު، މަޖިލީހުގެ މެޖޯރިޓީ މިހާރު ވަނީ އިދިކޮޅަށް ލިބިފައެވެ. އިދިކޮޅަށް ތާއީދުކުރާ 45 މެމްބަރުން މަޖިލީހުގައި މިވަގުތު ތިބިއިރު، ރައީސުލްޖުމްހޫރިއްޔާގެ އިތުބާރު ނެތްކަމަށް މަޖިލީހުން ފާސްކުރުމަށްޓަކައި މުޅި މަޖިލީހުގެ ތިންބައިކުޅަ ދެބައި ވޯޓް ބޭނުންވާނެއެވެ.\nރައީސް ޔާމީންގެ އިތުބާރު ނެތްކަމުގެ މައްސަލައެއް ވެއްދުމާ ގުޅޭގޮތުން މަޝްވަރާކޮށްފައިވާއިރު، މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލަ ދާދިފަހުން ވަނީ މަޖިލީހަށް ވައްދާފައެވެ. މި މައްސަލަ އަންނަ މަހުގެ އަށްވަނަ ދުވަހަށް މިހާރު ވަނީ ތާވަލުކޮށްފައެވެ.\nއޮކްޓޯބަރ 30, 2018 18:40\nމި މެމްބަރުންނަކީ މިމީހުންގެ ދާއިރާތަކުން ރއްޔިތުން ވަކި ޕާޓީއެއްގެ ޓިކެޓްގައި އައީމަ ނޫނީ ވަކި ޕާޓީއަކުން ސަޕޯޓް ކުރީތީ ހޮވި ބައެއް. ރައްޔިތުންނަށް ޣައްދާރުވެ ފައިސާ ބޮނޑިބޮނޑި ހިފައިގެން ފިލީ. އަޅެ އަހަރެމެންގެ ދާއިރާގެ ތިހިރަ ލަތީފް ދެން ހޮވިބަލަ މޮޅިއްޔާ!\nއޮކްޓޯބަރ 30, 2018 18:42\nކަލޭމެން ނަށް ރައީސްޔާމީންގެ މައްޗަށް އިތުބާރު ނެތަސް ދިވެހި ރައްޔިތުންގެ ތެރެއިން ގައުމަށާ އިސްލާމްދީނަށް އިޚްލާޞްތެރި އެންމެން ރައީސް ޔާމީނަށް އިތުބާރު ކުރެއެވެ. ކަލޭމެން ކަންބޮޑުވަނީ އެކަން ކަލޭމެންނަށް ޔަގީންވާތީ އެވެ.\nއޮކްޓޯބަރ 30, 2018 19:03\nމިހާރުތިކުރަނީ ބަދަލު ހިފުމުގެ ރޫހު ތިކަން ތިގޮތައްކުރާނަމަ ކޮންމެވެސްދުވަހަކުން ތިކަމުގެ ހިތިރަހަ ކަރުބުޑުގަލާނެ\nއޮކްޓޯބަރ 30, 2018 20:13\nއަވަހަށް ހުށަހަޅަންވީ، މިހާރު ދެން ހަމަ ނަމެއްގަ ހުރިކަން.\nއޮކްޓޯބަރ 30, 2018 20:17\nވެރިކަމާ ދަހިވެތިވިޔަސް ތިދެން ބޮޑުވަރު މިހާރު މިއޮތީ ކުޑަދުވަސްކޮޅެއް ދައުރު ހަމަވަން. މާތްﷲއިރާދަކުރެއވިއްޔާ ތިހުރިހާއެްމެން ކަރުމަރު ހިފާކަށް މާގިނަދުވަހެއް ނުނަގާނެ ރައިސް ޔާމީނަކީ މިގައުމުގަ މިހާތަނަށް ވެރިކަންކުރި އެއްމެ ކެއްތެރި ރައީސް އަދި ތިމީހުން ދުލުން ބުނާނެ ރައީސް ޔާމީން ރަނގަޅޭ\nއޮކްޓޯބަރ 30, 2018 20:39\nމަޖިލިސް އުވާލަންވީ. ޢަހަރެއް ނިމިގެން ދާއިރު މަސައްކަތް ކުރަނީ މަދު ދުވަހަކު. މަސައްކަތް ކުރާ ދުވަހުވެސް ދަރިންނާއެކު ޓީވީ ބަލަާލަން ނުކެރޭ ގޮވާ އަވަގުރާނުން. ރައްޔިތުންގެ ލާރި ކައިގެންތިބެ ރައްޔިތުންނަށް ނުހުރުއްޕާން ކުރުންނޫން ކަމެއް ނުކުރޭ. ޑްރާމާ ކުޅޭމީހުންނާ ނަށާމީހުންނާ ނުކިޔަވާ ތަނެއްދޮރެއް ވަކިނުވާ މީހުން އެތަނަށްވަދެ މުޅިތަން ހަލާކުކޮށްފިއޭ. ރައީސް ޔާމީން އެމަގާމުން ތިގޮތަށް ދުރެއް ނުކުރެވޭނެ. ރައީސް ޔާމީން މިގައުމަށް ގެނެސްދެއްވި ތަރަަށްގީ ފެނިފަ ހަޖަމް ނުވެގެން އުޅެނީ. ވޯޓު އޮޅުވާލައިގެން އިންތިހާބު ކާމިޔާބުވީވެސް. އަދިވެސް ގައުމިގެ ރައީސްކަމުގަހުރީ ރައީސް ޔާމީން\nއޮކްޓޯބަރ 30, 2018 21:01\nރައީސް ޔާމީންގެ ވެރިކަން ދެން މިވަގުތަށް އެ ނިމެނީއެވެ. މަކަރާ ޙީލަތުން ގެނައި ވެރިކަމުގެ ހުވާ ކުރަން މިހާރުމިވަނީ ވަގުތު ކުޑަތަން ވެފައެވެ. އެހެންކަމުން މިދަނޑިވަޅު ގައިވެސް ރައީސް ޔާމީންގެ އިތުބާރު ނެތް މައްސަލަ ހުށަހަޅައިގެން ބޭކާރު މަސައްކަތްތަކެއް ނުކޮށް، ކަލޭމެން ނަށް ދައުލަތުންދޭ މުސާރަޔާ އެއްވަރުގެ މަސައްކަތްތަކެއް ދައުލަތަށް ކޮށްދިނުން މާ އައުލާކަން ބޮޑެވެ. ކަލޭމެން ކިތަންމެ ވަރަކަށް ރައީސް ޔާމީނާ ޙަސަދަވެރިވެގެން ޖައްސާލައިގެން ތެޅިބޭލިއަސް ރައީސް ޔާމީން މިގައުމަށް ކޮށްދިން ފައިދާ ހުރި މަސައްކަތްތަކުގެ ޕޮއިންޓް ފަހެއް ވެސް ކަލޭމެންނަށް ނުކޮށްދެވޭނެ އެވެ.....!!!\nއޮކްޓޯބަރ 30, 2018 21:05\nބަޔަކު ހޭބަލިވާނެ ވަރު ފެނި އެގިއްޖެބާ؟ މީވެސް ދުވަހެއް. އަދި ކުރިޔަށް އޮތް ދުވަސްތަކުގެ ތެރޭގަ ތިޔަ މަޖިލީސް ހިއްސާ ބާޒާރަކަށްވެގެން ދާނެ ކަމުގެ ރަގަބީލު ޖެހެމުން ތިޔަހަރަ ދަނީއެވެ. އަހަރުމެން މިތިބީ ތިޔަބައިގަނޑު ވެރިކަމާ ހުރެ ތޮޅޭތަން ބަލާށެވެ. ކުރެވޭނެ ތަރައްގީއެއްވެސް ދެނެއް ނޯންނާނެކަން ޔަގީނެވެ. ދިވެހިން އެބަޖެހޭ އަބަދު އެންމެ ޗެނަލެއް ބެލުމުގެ ބަދަލުގަ ހުރިހާ ޗެނެލްވެސް ބަލަން. އޭރުން ވާނުވާ އެގޭނީ.\nއޮކްޓޯބަރ 30, 2018 21:08\nވަގުތެއްނެތް .މައްސަލ؛ަ ވައްދާފަ މަޖިލީހުގެ ކޮމިޓީއަކަށް ތަހުގީގަށް ފޮނުވާފަ ކޮމިޓީންނިންމާފަ މަޖިލީހަށް ފޮނުވުމުން މަޖިޅިހުގަ އެޖެންޑާކުރުމަށް ފަހު ފުރަތަމަކިޔުމުގެ ފަހުން ޔާމީނަށް އެކަން އެންގުމަށްފަހު 14 ދުވަސް ދިނުމަށް ފަހު މަޖިލީހުގެ ބަހުސްފެށޭނީ މިއީ ގާނޫނުއަސާސީގަ މިކަން އޮތްގޮތް . އިޖްރާތު ނުބައިވެއްޖެނަމަ ޔާމީނަށް އެބައޮތް ސްޕްރީމްކޯޓަށް ހުށަހަޅާ ސައްހަކަންކަނޑައަޅަންވެސް މުއްދަތު ވީމާ ތިޔަކަމެއްވާކަށްނެތް.\nއޮކްޓޯބަރ 30, 2018 22:07\nވެރިކަމަށް އެރިއްސުރެ ވައްކަން ކޮށް، މަޖިލީހާ، ޖުޑިޝިއަރީ އަދި މިނިވަން ހުރިހައި މުއައްސަސާތައް ފުނޑާލި މިރައީސް އަޒުލް ކުރުން މާލަސްވެއްޖެ.\nއޮކްޓޯބަރ 30, 2018 23:56\nއެހެވެދޯ ޖުޑިޝަރީ ކަލޭމެންގެ އަންބޮނޑިގައި އެ އޮތީ! ފަޓާސްބަރިއެއްހެން ދުވާލަކު 50 ޝަރީޢަތުގެ ޙުކުމް އަނެއް އަތަށް އަނބުރާލަނީ!\nތި ހުރިހާ ކަމެއް ރައްދުވާ ވެރިޔާ ފާޅުވާން ވަރަށް ކައިރިވެއްޖެ.\nއޮކްޓޯބަރ 30, 2018 22:21\nދެން މައްސަލައެއްނެތް ކިތައްމެވަރަކަށް އިތުބާރު ނެތްކަމުގެ ވޯޓުނެގިޔަސް، ރައީސު ޔާމީނު ވެރިކަމަށް އިސްވެ އެއްއަހަރުވީއިރު އެނގިއްޖެ ރައްޔިތުންނަށް ފައިދާވާ ރައްޔިތުންނަށް ކަމުދާ ވެރިކަމެއް ކުރަމުންދާކަން، އެހިސާބުން އިދިކޮޅު މީހުންގެ ފަޔަށް ހިނިއަރައިގެން ވެރިކަން ވައްޓާލަން މުޒާހަރާތަށްކޮށްގެން ކުރިމަސައްކަށް އެމަނިކުފާނުގެ ހިކުމަތްތެރި ވިސްނުން ބޭނުންކޮށް ނާކާމިޔާބުކޮށް ޖަލަށްލާންޖެހުނު ބަޔަކު ޖަލަށްލާފަ އެމަނިކުފާނުވަނީ ވެރިކަން ދިފާއުކޮށް 5އަހަރުގެ ދައުރު ހަމަކޮށްފައި، ދެން ލަލަލާ\nއޮކްޓޯބަރ 30, 2018 22:36\nޝައްކެއްވެސްނެތް މިޤައުމުގައި ދީނަށް ލޯބިކުރާ ﷲއަށް ބިރުވެތިވާ މީހުން ތިބީ ރައީސް ޔާމީންގެ ފަހަތުގައި.\nއޮކްޓޯބަރ 30, 2018 22:40\nމަޖިލީހު މެންބަރުން ކުރާނެ އެހެންކަމެއް ނެތީ އުތަ؟ އާ ސަރުކާރު ވެރިކަމާ ހަވާލުވާން މިހާ ކުޑަ ދުވަސްކޮޅަކަށްވެފަ އޮއްވާ ޒާތީ ހަސަދައިން ފޯވާން ކީއްކުރަން އުޅެނީ. ގައުމުގެ އިޖުތިމާއީ ފޭރާން ވީދާ ހަލާކުކުރާ ބަޔަކީ މި މަޖިލިސް މެންބަރުންތައް. ގައުމެއް ނެތް. މިމީހުންގެ ނިމުން ވަރަށް ހިތިވާނެ.\nއޮކްޓޯބަރ 30, 2018 23:48\nމަގުސަދަކީ ނަޝީދުގެ ނާގާބިލް ކަމުން ދައުރު ހަމަ ނުކުރެވުނީމަ ދެން އަންނަ ރައީސުންނަށް ވެސް ޖެއްސުންކޮށް ދައުރު ހަމަ ކުރުމަށް ހުރަސް އެޅުން. މި މެމްބަރުނގެ މުސާރައާއި އިނާޔަތްތަށް ކުޑަކުރަންވީ ހުސް ރިލޯޓް އެންޑް ރާސްޓަސް ހުސް ވަގުން ހަމަ\nއޮކްޓޯބަރ 31, 2018 00:09\nޤައުމެއްވާނެތް...... މަޖިލީހުގަތބި އިއްޒަތްތެރި މެނބަރުންނާ، ދެންވެސް ތިބި ބަޔަކާވެގެން މިއޮތް ކުޑަދުވަސްކޮޅުވެސް ކެތްކޮށްލައިގެން ތިބޭހާ ހިތްވަރެއްނެތް. ހުވާކުރީމަ ކިހާވަރެއް ވާނެބާ؟ ނޫނޭ.. ޤާނޫނުގަ އިޖުރާއަތްތައް ކޮންމެ ގޮތަކަށްހުއްޓަސް މިއަދު މިވެރިންބޭނުންވާ ކޮންމެ ގޮތަކަށް ކަންކުރެވިދާނެ. ފައިސާގެ ބާރު.......\nޑީޑީ ބުރި ގާޑިޔާ\nއޮކްޓޯބަރ 31, 2018 08:38\nމުޅި މަޖިލީހުގެ ތިންބައިކުޅަ ދެބައި ވޯޓަކީ 45 އެއްތޯ؟ ތިކަމެއް ކުރާނެ ފުރުޞަތެއް ކަލޭމެނަށް ނުލިބުނުކަމަށް މަބަލާނީ، އެހެނީ އެހާ ދުވަހެއް ނޮވެމްބަރު 17 އާއި މިދެމެދަކު ދެންނެތް\nއޮކްޓޯބަރ 31, 2018 10:30\nމިބަލަނީ، ގާނޫނު އަސާސީގެ ބޮޑު މާއްދާ ކަމުގައިވާ "ދިވެހި ރާއްޖޭގެ ދީނަކީ އިސްލާމް ދީން" އަދި "ދިވެއްސަކަށްވާނީ، މުސްލިމެއް" ކަމަށް އިންނަ2މާއްދާ ބާތިލް ކުރުމަށް ބޭނުންވާ ތިންބައިކުޅަ ދެބައި ވޯޓު ލިބޭނެތޯ ކަށަވަރު ކުރުމުގެ ގޮތުން ވަކަރަށް ޖަހާލުމުގެ މަރުހަލާއެއް ތި ދަނީ. ރައްޔިތުންނޭ ވިސްނާ. ކުރިއަށް އޮތީ މަޖްލިހުގެ އިންތިހާބު. އީސީ އޮތީ ޝައިޠާނާގެ ވަސްވާހުގެ ތެރެއަށްވަދެ ގެއްލި ހަލާކުވެފަ.\nއޮކްޓޯބަރ 31, 2018 10:34\nތިކަން ނުކުރާތީ ގައުމުހަރާބުވެދާނެ\nއޮކްޓޯބަރ 31, 2018 10:49\nތަޣައްޔަރުވެފައިވާ ކޯޓުތަކެއް . ނަޖިސްވެފައިވާ މަޖިލިހެއް . ފުޅައަޅާފަވާ ޙުކުމްތަކެއް. ކިހާދުވަހަކު ތިގޮތުގައި ޖައްބާރުކަން ދައްކާނަމޭ ހީކޮށްގެންބާ މިއުޅެނީ؟ ފިރުޢަވްނާ ، ޤާރޫނުވެސް ބާރާ މުދާލިބުމުން ތިގޮތަށް ޖައްބާރުވެ ބޮޑާވެގަނެގެންއުޅުނެވެ. މާތްﷲ އެދެމީހުން ހިއްޕެވިގޮތް ހަނދާނަށްގެނެސް ، ތިޔަލިބުނު ވެރިކަން ރަގަޅަށް ކުރެވޭތޯ ބަލާށެވެ. މާތްﷲ އީ ބާރުވެރިވަންތަ ޢަޒީޒުވަންތަ އިލާހެވެ. .


ރައީސުލްޖުމްހޫރިއްޔާގެ ދެކަނބަލުން "މިހާރު އެވޯޑްސް 2019" ޙަފްލާގައި ބައިވެރިވެވަޑައިގެންފި - The President's Office\nރައީސުލްޖުމްހޫރިއްޔާގެ ދެކަނބަލުން "މިހާރު އެވޯޑްސް 2019" ޙަފްލާގައި ބައިވެރިވެވަޑައިގެންފި\n5 އޮގަސްޓް 2019، ރިފަރެންސް: 2019-588\nމިހާރު ނޫހުން އިންތިޒާމުކޮށްގެން މިރޭ ބޭއްވި "މިހާރު އެވޯޑްސް" ޙަފުލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި، އެމަނިކުފާނުގެ އަނބިކަނބަލުން ފަޒްނާ އަޙްމަދު ބައިވެރިވެވަޑައިގެންފިއެވެ. "މިހާރު އެވޯޑްސް" އަކީ ދިވެހި ކުޅިވަރު ކުރިއެރުވުމަށާއި، ކުޅުންތެރިންގެ އަގު ވަޒަންކުރުމުގެ މަޤްޞަދުގައި ކޮންމެ އަހަރަކު ދެމުން އަންނަ އެވޯޑެކެވެ.\nމިރޭ ބޭއްވި "މިހާރު އެވޯޑްސް" ޙައްފްލާގައި ދިވެހިރާއްޖޭގެ ކުޅުންތެރިން އިންޑިއަން އޯޝަން އައިލެންޑް ގޭމްސް، އައި.އޯ.އައި.ޖީ.ގައި ހޯދި ކާމިޔާބީއާއި އެ ކުޅިވަރު މުބާރާތް، 2023 ވަނަ އަހަރު ބާއްވަން ރާއްޖެއަށް ފުރުޞަތު ލިބުމުގެ އުފާ ފާހަގަކޮށްފައިވެއެވެ.\nމިއަހަރުގެ މިހާރު އެވޯޑްސް ގައި ހަ ކުޅިވަރަކުން، އެކި ގިންތިތަކުން ވަނަތައް ހޮވައި ކުޅުންތެރިންނަށް އެވޯޑް ދީފައިވެއެވެ.\nމިގޮތުން 2018 ވަނަ އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ އެވޯޑް ޙާޞިލުކުރި ޢަލީ އަޝްފާޤު (ދަގަނޑޭ) އަށް އެވޯޑް ދެއްވީ ރައީސުލްޖުމްހޫރިއްޔާއެވެ. މިރޭގެ އެވޯޑްސް ހަފުލާގައި އަލްމަރްޙޫމް ސައްޔިދު ޙަސަން، ކުޅިވަރުގެ އެކި ރޮނގުތަކުން ކުރައްވާފައިވާ މަސައްކަތްޕުޅުތަކުގެ އަގު ވަޒަންކުރުމުގެ ގޮތުން އެމަރްޙޫމްގެ ޢާއިލާއަށް ހަނދާނީ ފިލައެއް އަރުވާފައިވެއެވެ. މި ހަނދާނީ ފިލާ ދެއްވީ ރައީސުލްޖުމްހޫރިއްޔާގެ އަނބިކަނބަލުންނެވެ.\nމި ޙަފްލާގައި އައި.އޯ.އައި.ޖީ.ގެ މެޑަލިސްޓުންނަށް އޫރިދޫއާއި އެލައިޑް އިންޝުއަރެންސްގެ ފަރާތުން ދެއްވާ ޚާއްޞަ އިނާމު އެފަރާތްކާއި ހަވާލުކޮށްފައިވެއެވެ. މީގެއިތުރުން މި ޙަފްލާގައި 2018 ވަނަ އަހަރު ސާފް ޗެންޕިއަންޝިޕް ފުޓްބޯޅަ މުބާރާތުގެ ތަށި ދިވެހިރާއްޖެ ކާމިޔާބު ކޮށްފައިވާތީ ދިވެހި ޤައުމީ ފުޓްބޯޅަ ޓީމުގެ އަގު ވަޒަންކޮށް ޤައުމީ ފުޓްބޯޅަ ޓީމަށް ވެސް އެވޯޑް ދެއްވާފައިވެއެވެ.\nމީގެއިތުރުން މި ޙަފްލާގައި އަލްމަރްޙޫމް ޒާޙިރު ނަޞީރުގެ ހަނދާނުގައިވެސް އެވޯޑެއް ދީފައިވެއެވެ. އޮލިމްޕިކްސް ކޮމިޓީގެ ކުރީގެ ރައީސް އަލްމަރްޙޫމް ޒާހިރު ނަޞީރުގެ ނަންފުޅުގައި މި އެވޯޑް ދެމުންގެންދަނީ، ދިވެހި ކުޅިވަރަށް އެމަނިކުފާނު ކޮށްދެއްވި ޚިދުމަތުގެ ހަނދާނާއި ޝަރަފުގައެވެ.\nމި އެވޯޑް ޙަފްލާގައި ސަރުކާރުގެ އިސްވެރިންނާއި، ގިނަ ޢަދަދެއްގެ ކުޅުންތެރިންނާއި، ކޯޗުންނާއި، ޓެކްނިކަލް އޮފިޝަލުންނާއި ރެފްރީން އަދި ކުޅިވަރު ނޫސްވެރިންގެ އިތުރުން ކުޅިވަރުގެ ދާއިރާގައި މަސައްކަތްކުރައްވާ ބޭފުޅުން ބައިވެރިވެވަޑައިގެންނެވިއެވެ.\nއިންޑިޔާގެ 71 ވަނަ ޖުމްހޫރީ ދުވަސް ފާހަގަކުރުމަށް ބޭއްވި ޙަފްލާގައި ރައީސުލްޖުމްހޫރިއްޔާ ބައިވެރިވެވަޑައިގެންފި\n26 ޖަނަވަރީ 2020, ޚަބަރު\nޗައިނާގެ އައު އަހަރުގެ މުނާސަބަތުގައި ރައީސުލްޖުމްހޫރިއްޔާ ޗައިނާގެ ވެރީންނަށް ތަހުނިޔާ ފޮނުއްވައިފި\nނޯވޭގެ އައު ސަފީރު، ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި\nޔޫރަޕިއަން ޔޫނިއަނުން ރާއްޖެއަށް ކަނޑައެޅުއްވި އާ ސަފީރު، ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި\nގްރީސް ސަރުކާރުން ރާއްޖެއަށް ކަނަޑައެޅުއްވި އާ ސަފީރު، ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި


"Majubooru vegen noonee gein nunikumey"\n"މަޖުބޫރު ވެގެން ނޫނީ ގެއިން ނުނިކުމޭ"\nލޮކްޑައުންއަށް ލުއި ދިނުމާއި ގުޅިގެން ގިނަ ބަޔަކު މަގުމަތީގައި -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nލޮކްޑައުންގެ ހާލަތަށް ލުއި ދީފައިވީނަމަވެސް ކޮންމެހެން ބޭރަށް ނިކުންނަންޖެހޭ ހާލަތެއްގައި ނޫނީ ގެއިން ނުނިކުތުމަށް ޓެގް ޓީމުން އިލްތިމާސްކޮށްފި އެވެ.\nމިމަހުގެ 15 ވަނަ ދުވަހުން ފެށިގެން ލޮކްޑައުންއަށް ވަނީ ބޮޑެތި ލުއިތަކެއް ދީފައެވެ. އަދި ހުއްދައާ ނުލައި ބޭރުގައި އުޅެވޭ ގަޑިއަކީ ފަތިހު 5:00 ން ފެށިގެން ރޭގަނޑު 10:00 އަށް ކަމަށް ވަނީ ކަނޑައަޅާފައެވެ. އެއާއެކު ލޮކްޑައުންގެ ކުރިން އޮތް ހާލަތަށް ގާތްގަނޑަކަށް ވަނީ ބަދަލުވެފައެވެ.\nމިއަދު ޓެގް ޓީމުން އާންމުކޮށްފައިވާ ވީޑިއޯއްގައި ޑރ، އަލީ އަތީފް ވިދާޅުވީ ލޮކްޑައުން ލުއި ކުރުމާއި ގުޅިގެން ވަރަށް ގިނަ މީހުން މަގުމަތިން ފެންނަމުންދާ ކަމަށާ އަދި އެއް ތަނަކަށް ގިނަ ބަޔަކު އެެއްވެގެން ތިބޭތަންވެސް ފެންނަމުންދާ ކަމަށެވެ. އެއީ ކޮވިޑްގެ ބަލި އަލުން ފެތުރިދާނެ ފަދަ ކަމެއް ކަމަށާ އެހެން ވެއްޖެނަމަ އަލުން ފުލް ލޮކްޑައުންއަކަށް ދާން ޖެހިދާނެ ކަމަށެވެ.\n"ލޮކްޑައުން ލުއިކުރުމާއި ގުޅިގެން އަޅުގަނޑުމެންނަށް މިހާރު ފެންނަނީ މަގުތައްމަތީގައި މީހުން ވަރަށް ގިނައިން އެއްވާތަން. މީގެ ސަބަބުން ކޮވިޑް-19 ފެތުރުމަކީ ވަރަށް ގާތް ކަމެއް. އަދި މިގޮތަށް ފެތުރިއްޖެއްޔާ އަޅުގަނޑުމެންނަށް ޖެހިދާނެ އަނެއްކާވެސް ލޮކްޑައުން ކުރަން. އެހެންވީމަ އަޅުގަނޑުމެންގެ އެދުމަކީ ކޮންމެހެން މަޖުބޫރު ވެގެން ނޫނިއްޔާ ބޭރަށް ނިކުމެވަޑައިނުގެންނެވުން. ގޭގައި މަޑުކުރެއްވުން." ޑރ. އަލީ ލަތީފް ވިދާޅުވިއެވެ.\nނޫސްވެރިންގެ ބައްދަލްވުމެއްގައި ޑރ. އަލީ ލަތީފް ވާހަކަދައްކަވަނީ -\nލޮކްޑައުން ލުއިކުރުމާއި ގުޅިގެން އަޅުގަނޑުމެންނަށް މިހާރު ފެންނަނީ މަގުތައްމަތީގައި މީހުން ވަރަށް ގިނައިން އެއްވާތަން. މީގެ ސަބަބުން ކޮވިޑް-19 ފެތުރުމަކީ ވަރަށް ގާތް ކަމެއް. އަދި މިގޮތަށް ފެތުރިއްޖެއްޔާ އަޅުގަނޑުމެންނަށް ޖެހިދާނެ އަނެއްކާވެސް ލޮކްޑައުން ކުރަން. އެހެންވީމަ އަޅުގަނޑުމެންގެ އެދުމަކީ ކޮންމެހެން މަޖުބޫރު ވެގެން ނޫނިއްޔާ ބޭރަށް ނިކުމެވަޑައިނުގެންނެވުން. ގޭގައި މަޑުކުރެއްވުން\nޑރ. އަލީ ލަތީފް | ޓެގް ޓީމްގެ ލީޑަރު\nލޮކްޑައުންއަށް ދިން ލުޔާއެކު ކަސްރަތު ކުރުމާއި ދުވުމަށް ހަވީރު 6:00 އިން ރޭގަނޑު 9:00 އަކަށް ނިކުމެވެއެވެ. އަދި ކުޑަކުދިންނަށް ހަވީރު 4:00 އިން 6:00 އަކަށް ބޭރުގައި އުޅެވޭނެ އެވެ. އުމުރުން ދުވަސްވީ މީހުންނަށް ފަތިހު 5:00 އިން ހެނދުނު 8:00 އަކަށް ބޭރުގައި އުޅެވޭނެ އެވެ.\nނަމަވެސް އުސޫލެއް ނެތި ވަރަށް ގިނަ މީހުން މަގުމަތީގައި ދަނީ އުޅެމުންނެވެ. އަދި ޓޭކް އަވޭގެ ހިދުމަތަށް ހުއްދަ ދިނުމާއެކު އެ ހިދުމަތްދޭ ތަންތަނުގައި ވަރަށް ގިނަ މީހުން އެއްފަހަރާ ޖަމާވެގެން ތިބެއެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ\n20،000 ވުރެ ގިނަ ކިޓްސް އަދިވެސް އެބަހުރި: މަބުރޫކް\nޑެލިވަރީގެ ހިދުމަތް ދެވޭނީ ރޭގަނޑު 10 އަށް


Class Kudhin Salaamaiy Kuran Ulhenikoh Gayah5Vazan Eri - Vaguthu\nކުލާސް ކުދިން ސަލާމަތްކުރަން އުޅެނިކޮށް ގަޔަށް ފަސް ވަޒަން އެރި\nދާދިފަހުން، އެމެރިކާގެ ފްލޮރިޑާގެ ސްކޫލެއްގައި ދިން ޓެރަރިސްޓު ޙަމަލާއެއްގައި، ވިހި ކުދިން ހިމެނޭ ކުލާހެއްގެ ކުދިންގެ ސަލާމަތް ކުރަނިކޮށް ގަޔަށް ފަސް ވަޒަން އެރި ކުއްޖަކަށް އެތައް ބަޔަކަށް ތަޢުރީފު ކުރަމުން އެބަދެއެވެ.\nއިނގިރޭސިވިލާތުގެ "އިންޑިޕެންޑެންޓް" ނޫހުން ބުނެފައިވާގޮތުގައި، މި ހިތްވަރުގަދަ ކުއްޖާގެ ނަމަކީ އެންތަނީ އެވެ. އަދި، އޭނާގެ އުމުރަކީ 15 އަހަރެވެ. އޭގެ އިތުރަށް، އެނޫހުން ބުނެފައިވަނީ އޭނާގެ ގަޔަށް ވަޒަން އަރާފައިވަނީ، ޓެރަރިސްޓުންނާ ފިލަންވެގެން، ކުލާސްރޫމެއްގެ ތެރެއަށް 20 ކުދިން ވައްދާ، ރައްކާތެރިކަމަށް ރޫމުގެ ދޮރު ތަޅުލަނިކޮށްކަމަށެވެ.\nދޮރު ތަޅުލަނިކޮށް ގަޔަށް އެތައް ވަޒަނެއް އެރިކަމުގައިވިޔަސް، އޮތް ތަނުން އެހެން ތަނަކަށް ދާން އޭނާ މަސައްކަތް ކޮށްފައި ނުވާކަމަށްވެސް އެނޫހުން ބުނެފައިވެއެވެ.\nކަމާ ބެހޭ ފަރާތްތަކާ ހަވާލާދީ ނޫސްތަކުން ބުނެފައިވަނީ، އެންތަނީގެ ހާލު ރަނގަޅުވަމުން އަންނަކަމަށާއި އެހެންނަމަވެސް، އަދި އޭނާ އޮތީ ހޮސްޕިޓަލެއްގައި އެނދުމަތިކޮށްފައިކަމަށެވެ. އަދި، އޭނާގެ އެތައް އޮޕަރޭޝަނެއްވެސް ކޮށްފައިވާކަމަށް ބުނެފައިވެއެވެ.\nފްލޮރިޑާގެ ސްކޫލެއްގައި މި ޙަމަލާ ދީފައިވާއިރު، ފާއިތުވި އަހަރުގެ ތެރޭގައިވެސް އެމެރިކާގެ ބައެއް ސްކޫލުތަކުގައި މިފަދަ ޓެރަރިސްޓު ހަމަލާތައް ދީފައިވެއެވެ. ހަމައެހެންމެ، ބަޑި ގެންގުޅުން ކޮންޓްރޯލް ކުރުމުގައި އެމެރިކާގެ ސަރުކާރަށާއި ޤާނޫނު ހަދާ މަޖިލީހަށް އެދެވޭ ކަންތައްތަކެއް ކުރެވެމުން ނުދާތީ، އެތައް ފާޑުކިޔުމެއްވެސްވަނީ އަމާޒުވެފައެވެ.\nއެމެރިކާގައި ބަޑި ގެންގުޅުން މަނާ ނުކުރަނީސް ސްކޫލަށް ނުދާންވެސް، ބައެއް ކުދިންވަނީ ނިންމާފައެވެ.\nއެމެރިކާގައި އާންމުންގެ ތެރެއަށް ބަޑިޖަހައި އެކަކު މަރާލައިފި\nކުދިން ތިއީ ބަރާބަރު ވިސްނުމެއް